CELEX: E2012C0291
Language: fi
Date: 2012-07-11 00:00:00
Title: Julkinen toisinto EFTAn valvontaviranomaisen päätös N:o 291/12/KOL, annettu 11 päivänä heinäkuuta 2012 , Arion Bankille myönnettävästä rakenneuudistustuesta (Islanti)

15.5.2014   
            
            
               FI
            
            
               Euroopan unionin virallinen lehti
            
            
               L 144/169
            
         Julkinen toisinto (1)
   
   EFTAN VALVONTAVIRANOMAISEN PÄÄTÖS
   N:o 291/12/KOL,
   annettu 11 päivänä heinäkuuta 2012,
   Arion Bankille myönnettävästä rakenneuudistustuesta (Islanti)
   EFTAn valvontaviranomainen, jäljempänä ’valvontaviranomainen’, joka
   OTTAA HUOMIOON Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 61 artiklan 3 kohdan b alakohdan ja pöytäkirjan 26,
   OTTAA HUOMIOON valvontaviranomaisen ja tuomioistuimen perustamisesta tehdyn EFTA-valtioiden sopimuksen, jäljempänä ’valvonta- ja tuomioistuinsopimus’, ja erityisesti sen 24 artiklan,
   OTTAA HUOMIOON valvonta- ja tuomioistuinsopimuksen pöytäkirjan 3, jäljempänä ’pöytäkirja 3’, ja erityisesti sen I osan 1 artiklan 3 kohdan sekä sen II osan 7 artiklan 3 kohdan ja 13 artiklan,
   sekä katsoo seuraavaa:
   I   TOSISEIKAT
   
   1.   MENETTELY
   
               (1)
            
            
               Lokakuussa 2008 käydyn epävirallisen kirjeenvaihdon perusteella ja Islannin parlamentin (Althingi) säädettyä 6 päivänä lokakuuta muun muassa rahoitusalan epätavallisista olosuhteista johtuvista valtionkassamaksuista vastaavasta viranomaisesta annetun lain nro 125/2008, jäljempänä ’valmiuslaki’, jossa Islannin valtiolle myönnettiin laajat toimivaltuudet puuttua pankkialan toimintaan, valvontaviranomaisen puheenjohtaja pyysi Islannin viranomaisia 10 päivänä lokakuuta 2008 päivätyssä kirjeessään ilmoittamaan valvontaviranomaiselle valmiuslain nojalla toteutettavista valtiontukitoimenpiteistä. Yhteydenpitoa ja kirjeenvaihtoa jatkettiin silloin tällöin, mihin sisältyi erityisesti valvontaviranomaisen 18 päivänä kesäkuuta 2009 lähettämä kirje, jossa Islannin viranomaisia muistutettiin valtiontukitoimenpiteistä ilmoittamisen tarpeellisuudesta ja pöytäkirjassa 3 olevaan 3 artiklaan sisältyvästä täytäntöönpanokieltoa koskevasta lausekkeesta (nk. standstill-lauseke). Lisäkirjeenvaihdon ja -kokousten jälkeen Islannin viranomaiset ilmoittivat lopulta 20 päivänä syyskuuta 2010 taannehtivasti valtiontuesta, joka on myönnetty (vanhan) Kaupthing Bankin tiettyjen toimintojen uudelleen käynnistämiseen sekä uuden Kaupthing Bankin (josta tuli 21 päivänä marraskuuta 2009 Arion Bank) perustamiseen ja pääomanmuodostukseen.
            
         
               (2)
            
            
               Valvontaviranomainen ilmoitti Islannin viranomaisille 15 päivänä joulukuuta 2010 päivätyllä kirjeellä (2), että se oli päättänyt aloittaa pöytäkirjassa 3 olevan I osan 1 artiklan 2 kohdassa tarkoitetun menettelyn, joka liittyy Islannin valtion toteuttamiin toimenpiteisiin, jotka koskevat (vanhan) Kaupthing Bank hf:n tiettyjen toimintojen uudelleen käynnistämistä sekä uuden Kaupthing Bank hf:n (nyttemmin Arion Bank hf) perustamista ja pääomanmuodostusta, jäljempänä ’menettelyn aloittamista koskeva päätös’ (3). Valvontaviranomainen pyysi toimittamaan myös yksityiskohtaisen suunnitelman Arion Bankin rakenneuudistuksesta kuuden kuukauden kuluessa.
            
         
               (3)
            
            
               Maaliskuun 24 päivänä 2011 päivätyllä kirjeellä (4) asianomaiset osapuolet toimittivat valvontaviranomaiselle yhden huomautuksen, joka toimitettiin edelleen Islannin viranomaisille 25 päivänä toukokuuta 2011. Islannin viranomaiset eivät vastanneet kyseiseen huomautukseen.
            
         
               (4)
            
            
               Islannin viranomaiset toimittivat Arion Bankin rakenneuudistussuunnitelman 31 päivänä maaliskuuta 2011 päivätyllä kirjeellä. Ajantasaistettu rakenneuudistussuunnitelma toimitettiin sähköpostitse 30 päivänä huhtikuuta 2012.
            
         
               (5)
            
            
               Valvontaviranomainen pyysi tietoja rakenneuudistussuunnitelmasta 11 päivänä heinäkuuta 2011 ja 13 päivänä helmikuuta 2012. Islannin viranomaiset vastasivat tietopyyntöihin 26 päivänä lokakuuta 2011, 16 päivänä huhtikuuta 2012, 30 päivänä huhtikuuta 2012, 21 päivänä toukokuuta 2012 ja 6 päivänä heinäkuuta 2012. Islannin viranomaisten ja Arion Bankin tekemien sitoumusten lopulliset versiot toimitettiin 3 päivänä heinäkuuta 2012. (5)
               
            
         
               (6)
            
            
               Lisäksi valvontaviranomaisen edustajat tapasivat Islannin viranomaiset ja Arion Bankin edustajat 7 päivänä kesäkuuta 2011 sekä 27 ja 28 päivänä helmikuuta 2012.
            
         2.   TAUSTA
   
               (7)
            
            
               Valvontaviranomainen kuvailee tässä jaksossa lokakuusta 2008 alkaen Islannin rahoitusjärjestelmän romahdukseen ja uudelleen rakentamiseen liittyviä tapahtumia, tosiseikkoja sekä taloudellista, poliittista ja lainsäädännöllistä kehitystä, joita on tarpeen käsitellä kyseessä olevien tukitoimenpiteiden arvioinnin asiayhteydessä. Ensin esitetään Kaupthing Bankin romahdukseen johtaneet tapahtumat.
            
         2.1   Kaupthing Bankin romahtaminen
   
   
               (8)
            
            
               Syyskuussa 2008 joillakin suurilla maailmanlaajuisilla rahoituslaitoksilla alkoi olla vakavia vaikeuksia. Maailmanlaajuisten rahoitusmarkkinoiden myllerryksessä Islannin kolmella suurimmalla liikepankilla, jotka olivat kasvaneet poikkeuksellisen nopeasti edellisinä vuosina, oli vaikeuksia jälleenrahoittaa lyhytaikaisia lainojaan, ja talletusten määrä vähentyi. Lehman Brothers haki konkurssisuojaa 15 päivänä syyskuuta, ja samana päivänä ilmoitettiin, että Bank of America ostaa Merrill Lynchin. Myös HBOS, joka oli Yhdistyneen kuningaskunnan suurimpia pankkeja, oli myytävä Lloyds TSB:lle.
            
         
               (9)
            
            
               Islannin rahoitusalan ongelmat tulivat selkeämmin esiin 29 päivänä syyskuuta 2008, jolloin Islannin hallitus ilmoitti päässeensä Glitnir Bankin kanssa sopimukseen, jonka mukaan se sijoittaa 600 miljoonaa euroa pääomaa pankkiin ja saa vastineeksi 75 prosenttia sen osakkeista. Markkinoilla ei kuitenkaan oltu vakuuttuneita hallituksen suunnittelemasta Glitnir Bankin haltuunotosta, minkä vuoksi siitä luovuttiin. Kyseisten kolmen liikepankin osakekurssit romahtivat ja luottoluokitukset laskivat.
            
         
               (10)
            
            
               Landsbankin ja Kaupthingin ulkomaisista sivukonttoreista nostettiin pois talletuksia huomattavasti aiempaa enemmän, ja myös kotimaisista sivukonttoreista nostettiin valtavasti käteistä. Lokakuun ensimmäisenä viikonloppuna ilmeni, että toinenkin kyseisistä kolmesta suuresta pankista, Landsbanki, oli vakavissa vaikeuksissa. Islannin rahoitusvalvontaviranomainen, jäljempänä ’FME’, otti Glitnir Bankin ja Landsbankin hallintaansa 7 päivänä lokakuuta 2008. Hetken aikaa toivottiin, että Kaupthing Bank onnistuisi välttymään samalta kohtalolta, ja 6 päivänä lokakuuta 2008 Islannin keskuspankki myönsi Kaupthingille 500 miljoonan euron lainan Kaupthingin tanskalaisessa tytäryhtiössä FIH Erhvervsbankenissa olevia vakuuksia vastaan. Kaupthing Bankin lainasopimuksiin ja vieraan pääoman ehtoisiin arvopapereihin sisältyi kuitenkin yleisesti lauseke, jossa todettiin, että jos jokin pankin suurista tytäryhtiöistä ajautuu maksukyvyttömäksi, Kaupthing Bank todetaan maksukyvyttömäksi, mikä voi johtaa pankin lainojen erääntymiseen. Yhdistyneen kuningaskunnan viranomaiset määräsivät 8 päivänä lokakuuta 2008, että Yhdistyneessä kuningaskunnassa sijaitsevalle Kaupthingin tytäryhtiölle Kaupthing Singer & Friedlanderille (KSF) lakataan suorittamasta maksuja. Seuraavana päivänä FME otti pankin hallintaansa sille valmiuslaissa myönnetyin valtuuksin.
            
         2.2   Finanssikriisi ja Islannin pankkien romahduksen keskeiset syyt
   
   
               (11)
            
            
               Arion Bankille myönnettyä tukea koskevassa ilmoituksessaan Islannin viranomaiset totesivat, että Islannin pankkialan romahduksen syyt ja viranomaisten toimintatarve selvitetään varsin yksityiskohtaisesti Islannin parlamentin perustaman erityisen tutkintakomitean, jäljempänä ’tutkintakomitea’ (6), laatimassa raportissa; kyseisen komitean tehtävänä oli tutkia ja analysoida kolmen suurimman pankin romahdukseen johtaneita prosesseja. Valvontaviranomainen esittää jäljempänä lyhyesti tutkintakomitean päätelmät Kaupthing Bankin romahduksen tärkeimmistä syistä. Tiedot ovat peräisin tutkintakomitean raportin luvuista 2 (Tiivistelmä) ja 21 (Islannin pankkien romahduksen syyt — vastuu, virheet ja huolimattomuus).
            
         
               (12)
            
            
               Vuonna 2007 alkanut rahoitusmarkkinoiden maksuvalmiuden yleinen heikentyminen johti lopulta Islannin kolmen suurimman pankin romahdukseen, sillä niiden liiketoiminta riippui yhä enemmän rahoituksen saamisesta kansainvälisten markkinoiden kautta. Islannin pankkien romahdus johtui kuitenkin lukuisista monimutkaisista seikoista. Tutkintakomitea tutki suurimpien pankkien romahduksen syitä, ja on pantava merkille, että valtaosa päätelmistä koskee kaikkia kolmea pankkia ja että monet päätelmät liittyvät toisiinsa. Jäljempänä käsitellään lyhyesti pankkien toimintaan liittyviä epäonnistumisen syitä.
            
         
      Liiallinen ja kestämätön laajentuminen
   
   
               (13)
            
            
               Tutkintakomitea totesi, että romahdusta edeltäneinä vuosina pankit olivat kasvattaneet taseitaan ja luottosalkkujaan niin voimakkaasti, ettei niiden toiminta- ja hallintokapasiteetti enää riittänyt. Kyseisten kolmen pankin yhdistetyt varat olivat lisääntyneet eksponentiaalisesti siten, että ne olivat 1,4 biljoonaa Islannin kruunua (7) vuonna 2003 ja 14,4 biljoonaa Islannin kruunua vuoden 2008 toisella neljänneksellä. Merkityksellistä on se, että suuri osa näiden kolmen pankin kasvusta oli tapahtunut ulkomaisille osapuolille lainaamisessa, joka lisääntyi huomattavasti vuonna 2007 (8) erityisesti kansainvälisen maksuvalmiuskriisin puhjettua. Tutkintakomitea katsoi tämän perusteella, että lainaustoiminnan lisääntyminen johtui pitkälti sellaisille yrityksille myönnetyistä lainoista, joille muut olivat kieltäytyneet myöntämistä lainaa. Raportissa todettiin lisäksi, että riskialttiimmasta sijoituspankkitoiminnasta oli tullut yhä suurempi osa pankkien toimintaa ja että kasvu myötävaikutti ongelmien syntymiseen.
            
         
      Kansainvälisillä markkinoilla saatavilla olevan rahoituksen vähentyminen
   
   
               (14)
            
            
               Pankkien kasvua helpottivat huomattavasti pääsy kansainvälisille rahoitusmarkkinoille, hyvät luottoluokitukset ja pääsy Euroopan markkinoille ETA-sopimuksen perusteella. Islannin pankit ottivat vuonna 2005 14 miljardia euroa lainaa ulkomaisilla vieraan pääoman ehtoisten arvopaperien markkinoilla varsin suotuisin ehdoin. Kun Euroopan vieraan pääoman ehtoisten arvopaperien markkinoille pääsy vaikeutui, pankit rahoittivat toimintansa Yhdysvaltojen markkinoilla, ja islantilaiset vieraan pääoman ehtoiset arvopaperit liitettiin vakuudellisiin velkasitoumuksiin. Romahdusta edeltäneenä aikana pankit olivat yhä riippuvaisempia lyhytaikaisista lainoista, mikä johti suuriin ja tutkintakomitean mukaan ennakoitavissa olleisiin jälleenrahoitusriskeihin.
            
         
      Pankkien omistajien velkaantumisaste
   
   
               (15)
            
            
               Kaikkien Islannin suurimpien pankkien pääasialliset omistajat olivat suurimpien velallisten joukossa (9). Tutkintakomitea katsoi, että tiettyjen osakkeenomistajien oli poikkeuksellisen helppo saada omistajina lainaa pankeilta. Kaupthing Bankin suurin osakas oli Exista hf., jolla oli hallussaan hieman yli 20 prosenttia pankin osakkeista. Exista oli myös pankin suurimpia velallisia. Vuosina 2005–2008 Kaupthingin Existalle ja siihen etuyhteydessä olleille osapuolille (10) myöntämän lainan kokonaismäärä lisääntyi tasaisesti 400–500 miljoonasta eurosta 1 400–1 700 miljoonaan euroon, ja vuosina 2007–2008 tällaisen lainan määrä oli lähes samansuuruinen kuin pankin pääomapohja. Suurimmille osakkeenomistajille myönnetyn lainan määrä lisääntyi, vaikka Kaupthingilla alkoi olla maksuvalmius- ja jälleenrahoitusongelmia. Etuyhteydessä oleville osapuolille myönnettiin lainaa usein myös ilman erityisiä vakuuksia (11). Kaupthingin rahamarkkinarahasto oli Kaupthing-pankin omaisuudenhoitoyhtiön suurin rahasto, ja se teki vuonna 2007 huomattavia sijoituksia Existan liikkeeseen laskemiin joukkovelkakirjoihin. Vuoden lopussa se omisti arvopapereita noin 14 miljardin Islannin kruunun arvosta. Tämä osuus oli noin 20 prosenttia rahaston tuolloisista kokonaisvaroista. Robert Tchenguiz omisti Kaupthing Bankin ja Existan osakkeita ja oli myös Existan hallituksen jäsen. Hän sai myös suuria lainoja Islannin Kaupthing Bankilta, Luxemburgin Kaupthing Bankilta ja Kaupthing Singer & Friedlanderilta (KSF). Robert Tchenguizin ja etuyhteydessä olevien osapuolten Kaupthing Bankin emoyhtiöltä saamat lainat olivat pankin romahtaessa yhteensä noin 2 miljardia euroa (12).
            
         
      Riskin keskittyminen
   
   
               (16)
            
            
               Riskien epänormaalista keskittymisestä suurimpiin osakkeenomistajiin tutkintakomitea totesi, etteivät pankin arvopaperisalkut olleet riittävän monipuolisia. Tutkintakomitea katsoi, että suuria riskikeskittymiä koskevia eurooppalaisia sääntöjä tulkittiin suppeasti erityisesti osakkeenomistajien tapauksessa ja että pankit olivat pyrkineet kiertämään sääntöjä.
            
         
      Heikko oma pääoma
   
   
               (17)
            
            
               Kaupthingin ja kahden muun Islannin suurimman pankin vakavaraisuussuhde oli raporttien mukaan aina hieman lakisääteistä vähimmäismäärää suurempi, mutta tutkintakomitea totesi, etteivät vakavaraisuussuhteet vastanneet tarkalleen pankkien rahoituksellista vahvuutta. Tämä johtui pankkien omien osakkeiden altistumisesta riskeille ensisijaisten vakuuksien ja osakkeita koskevien termiinisopimusten kautta. Yritysten itsensä rahoittaman osakepääoman, josta tutkintakomitea käyttää nimitystä ”heikko oma pääoma” (13), osuus oli yli 25 prosenttia pankkien pääomapohjista (tai yli 50 prosenttia, jos sitä verrataan ydinpääomaan eli osakkeenomistajien pääomaan, josta on vähennetty aineeton omaisuus). Tämän lisäksi ongelmia aiheutti riski, jolle pankit altistuivat toistensa osakkeiden hallussapidon vuoksi. Vuoden 2008 puoliväliin mennessä pankkien omien osakkeiden suora rahoitus ja kahden muun pankin osakkeiden ristikkäisrahoitus olivat noin 400 miljardia Islannin kruunua ja noin 70 prosenttia ydinpääomasta. Tutkintakomitean mielestä osakkeenomistajien omaa pääomaa rahoitettiin lainaamalla itse järjestelmästä siinä määrin, että järjestelmän vakaus vaarantui. Pankit pitivät huomattavan määrän omista osakkeistaan lainojensa vakuutena, minkä vuoksi niiden lainasalkkujen laatu heikkeni osakkeiden hintojen laskettua. Tämä vaikutti pankkien suorituskykyyn ja aiheutti lisäpainetta niiden osakkeiden hintojen laskemiseen, minkä vuoksi (tutkintakomitea päätteli käytettävissä olleista tiedoista) pankit pyrkivät keinotekoisesti luomaan epänormaalia kysyntää omille osakkeilleen.
            
         
      Pankkien koko
   
   
               (18)
            
            
               Vuonna 2001 kolmen suurimman pankin taseet olivat (yhdessä) hieman Islannin vuotuista bruttokansantuotetta (BKT) suuremmat. Vuoden 2007 loppuun mennessä pankeista oli tullut kansainvälisiä, ja niiden varat olivat yhdeksänkertaiset Islannin BKT:hen nähden. Tutkintakomitean raportin mukaan vuoteen 2006 mennessä tarkkailijat totesivat, että pankkijärjestelmä oli laajentunut Islannin keskuspankin kapasiteetin ulkopuolelle, ja epäilivät, pystyykö se täyttämään tehtävänsä viimesijaisena lainaajana. Vuoden 2007 loppuun mennessä Islannin lyhytaikaiset lainat (jotka johtuivat lähinnä pankkien rahoituksesta) olivat 15 kertaa suuremmat kuin valuuttavarannot, ja myös kyseisiin kolmeen pankkiin tehtyjen ulkomaisten talletusten määrä oli 8 kertaa valuuttavarantoja suurempi. Tallettajien ja sijoittajien takuurahaston varat olivat erittäin vähäiset verrattuna pankkitalletuksiin, jotka sillä oli tarkoitus taata. Tutkintakomitean mukaan nämä tekijät altistivat Islannin pankit rahojen pois nostamiselle.
            
         
      Pankkien äkillinen kasvu verrattuna sääntely- ja rahoitusrakenteisiin
   
   
               (19)
            
            
               Tutkintakomitea totesi, ettei asiasta vastaavilla Islannin valvontaelimillä ollut uskottavuutta, jota olisi tarvittu, kun viimesijaisella lainaajalla ei ollut riittävästi varoja. Raportin mukaan FME:llä ja Islannin keskuspankilla ei ollut asiantuntemusta eikä kokemusta pankkien sääntelystä vaikeina taloudellisina aikoina, mutta ne olisivat voineet toteuttaa toimia pankkien riskitason alentamiseksi. Esimerkiksi FME ei kasvanut samassa suhteessa kuin pankit, eivätkä lainsäätäjän käytännöt pysyneet pankkitoiminnan nopean kehityksen tahdissa. Raportissa suhtaudutaan kriittisesti myös hallitukseen ja todetaan, että viranomaisten olisi pitänyt toteuttaa toimia pankeista talouteen aiheutuvan mahdollisen vaikutuksen vähentämiseksi pienentämällä niiden kokoa tai velvoittamalla yksi tai useampi pankki siirtämään pääkonttorinsa ulkomaille (14).
            
         
      Koko Islannin talouden epätasapaino ja liiallinen laajentuminen
   
   
               (20)
            
            
               Tutkintakomitean raportissa viitataan laajemmin taloutta koskeviin tapahtumiin, jotka vaikuttivat myös pankkien nopeaan kasvuun ja saattoivat osaltaan rahoituspalvelualan ja muun talouden koon ja vaikutuksen epätasapainoon. Raportissa todettiin, että hallituksen politiikka (erityisesti finanssipolitiikka) erittäin todennäköisesti myötävaikutti liialliseen laajentumiseen ja epätasapainoon ja ettei Islannin keskuspankin rahapolitiikka ollut riittävän rajoittavaa. Raportissa myös todetaan, että Islannin asuntorahoitusrahaston lainanantosääntöjen höllentäminen oli ”suurimpia virheitä, joita raha- ja finanssipolitiikan hoidossa tehtiin pankkien romahdusta edeltävällä kaudella” (15). Raportissa arvostellaan myös sitä, miten helposti pankit pystyivät ottamaan lainaa Islannin keskuspankilta, minkä vuoksi Islannin keskuspankin lyhytaikaisten vakuuslainojen määrä lisääntyi siten, että se oli 30 miljardia Islannin kruunua syksyllä 2005 ja 500 miljardia Islannin kruunua lokakuun 2008 alkuun mennessä.
            
         
      Islannin kruunu, ulkoinen epätasapaino ja luottoriskinvaihtosopimusten korkoerot
   
   
               (21)
            
            
               Raportissa todetaan, että vuonna 2006 Islannin kruunun arvo oli kestämättömän korkea, että Islannin vaihtotaseen alijäämä oli yli 16 prosenttia BKT:stä ja että ulkomaanrahan määräiset velat, joista on vähennetty varat, olivat lähellä vuotuisen BKT:n kokonaismäärää. Finanssikriisille oli kaikki edellytykset. Vuoden 2007 loppuun mennessä kruunun arvo alentui, ja Islannin ja pankkien luottoriskinvaihtosopimusten (CDS) hintaerot lisääntyivät eksponentiaalisesti.
            
         2.3   Pankkialan jälleenrakentamiseksi toteutetut toimet
   
   
               (22)
            
            
               Kolmen suurimman liikepankin (myös Kaupthingin) romahdettua lokakuussa 2008 Islannin viranomaisilla oli ennennäkemätön haaste taata pankkitoiminnan jatkuminen Islannissa (16). Islannin hallituksen noudattamasta menettelytavasta säädetään pääasiassa valmiuslaissa (17), jonka Islannin parlamentti hyväksyi 6 päivänä lokakuuta 2008. Kyseisessä laissa myönnetään FME:lle poikkeuksellinen toimivalta valvoa rahoitusalan yrityksiä sekä tarvittaessa määrätä niiden varoista ja veloista. Valtiovarainministeri valtuutettiin valtionkassan puolesta jakamaan varoja, jotta voitaisiin perustaa uusia rahoitusalan yrityksiä. Lisäksi rahoitusalan yritysten konkurssimenettelyissä talletuksille annetaan etusija muihin vaateisiin nähden. Hallitus ilmoitti, että Islannissa sijaitseviin kotimaisiin liike- ja säästöpankkeihin sekä niiden sivukonttoreihin tehdyt talletukset suojataan täysin.
            
         
               (23)
            
            
               Politiikan painopisteissä keskityttiin aluksi kotimaisten pankki-, maksu- ja selvitysjärjestelmien perustoimintojen turvaamiseen. Ensimmäisinä romahduksen jälkeisinä viikkoina Islannin hallitus laati myös talousohjelman yhteistyössä Kansainvälisen valuuttarahaston, jäljempänä ’IMF’, kanssa, minkä seurauksena 20 päivänä marraskuuta 2008 hyväksyttiin Islannin pyytämä rahaston kaksivuotinen valmiusluottojärjestely, johon sisältyi rahastosta Islannin valuuttavarantojen vahvistamiseksi myönnetty 2,1 miljardin Yhdysvaltain dollarin laina. Lisäksi Pohjoismaat ja jotkin muut kauppakumppanit myönsivät lainoja jopa 3 miljardin Yhdysvaltain dollarin arvosta. IMF:n myöntämästä lainasta 827 miljoonaa Yhdysvaltain dollaria asetettiin saataville heti, ja loppusumma maksettiin kahdeksassa yhtä suuressa erässä, jotka edellyttivät ohjelman arviointia neljännesvuosittain.
            
         
               (24)
            
            
               IMF:n ohjelma oli laajapohjainen vakautusohjelma, jossa keskityttiin kolmeen päätavoitteeseen. Tavoitteena oli ensinnäkin vakauttaa ja palauttaa luottamus kruunuun, jotta voitiin hillitä kriisin kielteistä vaikutusta talouteen. Toimenpiteisiin sisältyi pääomaliikkeiden rajoitusten käyttöönotto pääomapaon estämiseksi. Toiseksi ohjelmaan sisältyi kattava pankkien rakenneuudistusstrategia, jonka tavoitteena oli viime kädessä rakentaa Islantiin jälleen elinvoimainen rahoitusjärjestelmä sekä turvata valtion kasainväliset rahoitussuhteet. Toissijaisina tavoitteina oli muun muassa varmistaa pankkien varojen oikeudenmukainen arviointi, maksimoida varallisuuden takaisin saaminen ja tehostaa valvontakäytäntöjä. Kolmanneksi ohjelmalla pyrittiin varmistamaan julkisen talouden kestävyys rajoittamalla romahtaneiden pankkien tappioiden sosialisointia ja toteuttamalla julkisen talouden vakauttamista koskeva keskipitkän aikavälin ohjelma.
            
         
               (25)
            
            
               Islannin viranomaiset ovat korostaneet, että niillä oli käytettävissään vähän poliittisia vaihtoehtoja, kun otetaan huomioon poikkeukselliset olosuhteet, jotka liittyivät pankkijärjestelmän suureen kokoon verrattuna valtionkassan rahoitusvalmiuksiin. Käytetyt ratkaisut poikkesivat näin ollen monin tavoin muiden sellaisten valtioiden hallitusten toteuttamista toimista, joiden rahoitusjärjestelmän vakaus oli uhattuna.
            
         
               (26)
            
            
               Valmiuslain perusteella kolme suurta liikepankkia — Glitnir Bank, Landsbanki Íslands ja Kaupthing Bank — jaettiin ”vanhoihin” ja ”uusiin” pankkeihin. Valtiovarainministeri perusti kolme osakeyhtiötä, jotka ottivat vastuulleen vanhojen pankkien kotimaiset toiminnot, ja nimitti niiden johtokunnat. FME otti vanhat pankit valvontaansa ja osoitti niiden kotimaiset varat ja velat (talletukset) pääosin uusille pankeille, jotka jatkoivat pankkitoimintaa Islannissa, kun vanhat pankit asetettiin väliaikaisten hallintoneuvostojensa valvontaan. (18) Ulkomaiset varat ja velat osoitettiin pääasiallisesti vanhoille pankeille, jotka asetettiin myöhemmin likvidaatiomenettelyyn ja joiden kaikki ulkomaiset toiminnot lopulta lopetettiin. (19)
               
            
         
               (27)
            
            
               Kolmen uuden pankin 14 päivänä marraskuuta 2008 laadituissa alustavissa avaavissa taseissa arvioitiin, että pankkien yhdistetyt kokonaisvarat ovat 2 886 miljardia Islannin kruunua ja että valtio myöntää 385 miljardin Islannin kruunun pääoman. Joukkovelkakirjojen, jotka uudet pankit laskivat liikkeeseen vanhojen pankkien hyväksi maksuna velat ylittävien siirrettyjen varojen arvosta, kokonaismääräksi arvioitiin 1 153 miljardia Islannin kruunua. FME nimitti Deloitte LLP:n arvioimaan siirrettyjen varojen ja velkojen arvon. Tässä prosessissa ilmeni, ettei riippumattoman arvioinnin tuloksena saada siirretyn nettovarallisuuden vahvistettuja arvoja vaan tietyn vaihteluvälin kattavia arvioita. Lisäksi kävi ilmi, etteivät pankkien velkojat hyväksyneet arviointiprosessia, koska se ei ollut niiden mielestä puolueeton, ja ne valittivat, etteivät ne voineet suojella etujaan. Näiden valitusten vuoksi vanhojen ja uusien pankkien välistä tilien selvittelymenettelyä muutettiin siten, että riippumattoman asiantuntijan arviointien sijaan osapuolet pyrkivät neuvottelemalla sopimaan siirretyn nettovarallisuuden arvosta.
            
         
               (28)
            
            
               Oli selvää, että osapuolten oli vaikea päästä sopimukseen arvioista, koska ne perustuivat epäilemättä lukuisiin oletuksiin, joista osapuolet olivat todennäköisesti eri mieltä. Valtio pyrki tekemään sopimuksia perusarvioista, jotka tarjosivat vankan perustan uusien pankkien alkupääoman muodostukseen. Perusarvion ylittävä varojen hintataso voidaan lukea velkojien hyväksi ehdollisten joukkovelkakirjojen tai pankkien osakepääoman arvon lisääntymisen muodossa, sillä neuvotteluissa oli käynyt ilmi, että Glitnirin ja Kaupthingin hallintoneuvostot sekä valtaosa niiden velkojista voisivat olla kiinnostuneita hankkimaan arvopapereita uusista pankeista, jolloin ne voisivat hyötyä siirretyn varallisuuden mahdollisesta arvonnoususta.
            
         
               (29)
            
            
               Kolmen uuden pankin täysimääräinen pääomittaminen ja vanhojen pankkien velkojien kanssa tehtyjen sopimusten perusta ilmoitettiin 20 päivänä heinäkuuta 2009. Kolmen uuden pankin ainoana omistajana hallitus sai sovittua vanhojen pankkien hallintoneuvostojen kanssa pääkohdittain siitä, miten nettovarallisuuden siirtäminen uusille pankeille voitaisiin hyvittää ja miten hyvitys voitaisiin maksaa. Kahden uuden pankin — Íslandsbankin ja Arion Bankin — osalta tähän sisältyi ehdollisia sopimuksia, joiden mukaan vanhat pankit voivat merkitä oman pääoman ehtoisia enemmistöosuuksia uusista pankeista.
            
         
               (30)
            
            
               Edellä mainittujen alustavien sopimusten perusteella vanhojen pankkien hallintoneuvostot päättivät lokakuussa 2009 (Glitnir) ja joulukuussa 2009 (Kaupthing Bank ja Landsbanki Islands) käyttää neuvoteltuja optioita ja merkitä uusien pankkien osakkeita. Hallitus ilmoitti 18 päivänä joulukuuta 2009, että pankkien uudelleen rakentaminen oli saatettu päätökseen ja että Islannin viranomaiset ja uudet pankit sekä Glitnir Bankin, Landsbanki Íslandsin ja Kaupthing Bankin hallintoneuvostot velkojiensa puolesta olivat tehneet sopimuksia vanhoista pankeista uusille pankeille siirrettyjen varojen selvityksestä ja että uudet pankit oli siten rahoitettu kokonaan.
            
         
               (31)
            
            
               Kävi ilmi, että valtionkassan maksuosuus uusien pankkien pääomasta oli vähentynyt huomattavasti alun perin suunnitelluista 385 miljardista Islannin kruunusta siten, että se oli 135 miljardia Islannin kruunua osakepääoman muodossa ja kolmesta pankista kahden — Íslandsbankin ja Arion Bankin — tapauksessa noin 55 miljardia Islannin kruunua toissijaisia omia varoja (tier 2 -pääoma) pääomalainojen muodossa eli yhteensä 190 miljardia Islannin kruunua. Valtionkassa tarjosi Íslandsbankille ja Arion Bankille myös likviditeettisopimuksia. Vanhojen pankkien uusille pankeille tarjoama osakepääoma oli yhteensä noin 156 miljardia Islannin kruunua. Uusien pankkien kokonaispääoma oli näin ollen noin 346 miljardia Islannin kruunua. Kyseisten kolmen pankin täyden omistusoikeuden sijaan valtion omistusosuudet pienentyivät sopimusten perusteella näin ollen noin 5 prosenttiin Íslandsbankin tapauksessa, 13 prosenttiin Arion Bankin tapauksessa ja 81 prosenttiin Landsbankinnin tapauksessa.
            
         
               (32)
            
            
               Kun vanhojen pankkien velkojat ottivat hallintaansa kaksi kyseisistä kolmesta pankista, rahoitusalan uudelleen rakentamisessa onnistuttiin ratkaisemaan merkittäviä ongelmia ja uudet pankit saivat vankemman pääomapohjan, mutta edelleen oli paljon heikkouksia, joihin oli puututtava. Syksystä 2009 lähtien pankit ovat keskittyneet pääasiassa sisäisiin asioihin, toimintansa kokonaisstrategian määrittämiseen ja erityisesti sellaisten lainasalkkujensa rakenneuudistukseen, jotka ovat suurin uhka niiden toiminnalle ja pitkän aikavälin elinkelpoisuudelle. Rakenneuudistusprosessia ovat monimutkaistaneet erilaiset hankaloittavat tekijät, muun muassa korkeimman oikeuden tuomiot Islannin kruunuissa myönnettyjen mutta ulkomaisiksi valuutoiksi indeksoitujen lainojen lainvastaisuudesta. Arion Bankin osalta näitä asioita käsitellään tarkemmin jäljempänä siltä osin kuin ne ovat merkityksellisiä sen rakenneuudistuksen kannalta.
            
         2.4   Makrotaloudellinen ympäristö
   
   
               (33)
            
            
               Talous oli suuressa myllerryksessä pankkijärjestelmän romahdettua lokakuussa 2008. Islannin rahoitusjärjestelmän vaikeuksien lisäksi luottamus sen valuuttaan romahti. Kruunun arvo laski jyrkästi vuoden 2008 ensimmäisellä neljänneksellä sekä jälleen syksyllä ennen kolmen liikepankin romahdusta ja sen jälkeen. Syksyllä 2008 määrätyistä pääomaliikkeiden rajoituksista huolimatta valuutan arvo heilahteli edelleen vuonna 2009. (20) Tämä myllerrys aiheutti vakavan taantuman Islannin taloudessa, ja BKT pienentyi 6,8 prosenttia vuonna 2009 ja 4 prosenttia vuonna 2010.
            
         
               (34)
            
            
               Talouskriisin seurauksena muun muassa työttömyys lisääntyi vuosien 2008 ja 2009 välisenä aikana yhtäkkiä 1,6 prosentista 8 prosenttiin, inflaatio kiihtyi ja reaalipalkat pienentyivät. Myös yritysten ja kotitalouksien velat sekä järjestämättömien lainojen osuus pankkien lainasalkuissa lisääntyivät voimakkaasti, ja uudet pankit ottivat taloudellisissa vaikeuksissa olleet yritykset laajalti hallintaansa. Koska pankkijärjestelmän rakenneuudistuksesta aiheutui julkiselle taloudelle suuret kustannukset, talouden vaje lisääntyi samaan aikaan jyrkästi ja julkisella sektorilla syntyi velka-aalto.
            
         
               (35)
            
            
               Syvän taantuman jälkeen Islannin tilastolaitoksen alustavien tietojen mukaan vuoden 2011 jälkimmäisellä puoliskolla tapahtui suunnanmuutos ja BKT kasvoi koko vuonna 3,1 prosenttia edellisvuoteen verrattuna.
            
         
               (36)
            
            
               Vuoden 2011 talouskasvu johtui pääasiassa kotimaisen kysynnän lisääntymisestä, erityisesti siitä, että kotitalouksien kulutus lisääntyi 4 prosenttia. Tätä kehitystä tukivat palkkojen ja sosiaalietuuksien parantuminen sekä tietyt poliittiset aloitteet, joilla pyrittiin helpottamaan kotitalouksien velkojen maksutaakkaa, muun muassa tilapäinen korkotuki, lainamaksujen jäädyttäminen ja yksityisten eläkesäästöjen takaisinmaksun aikaistaminen. Vuotta 2011 koskevien alustavien tietojen perusteella myös sijoitukset lisääntyivät hitaasti, mutta lähtötaso oli erityisen alhainen (21). Julkinen kulutus on pysynyt vähäisenä viimeisten kolmen vuoden aikana.
            
         
               (37)
            
            
               Yleiset makrotaloutta koskevat tiedot kätkevät sisälleen selkeämpiä alakohtaisia eroja. Rahoitusalan romahduksen lisäksi rakentaminen sekä monet muut kotimaiset tuotanto- ja palvelutoiminnot ovat vähentyneet huomattavasti. Kasvua on toisaalta tapahtunut joillakin vientisektoreilla. Koska kruunun vaihtokurssi oli heikko ja koska sekä meri- että alumiinituotteiden ulkomaan valuutassa lasketut hinnat olivat melko vakaat, vientitulot lisääntyivät talouskriisin puhjettua, myös matkailun ja muiden palvelujen viennin osalta. Samaan aikaan tuonti vähentyi voimakkaasti siten, että kauppataseen (22) ylijäämä oli vuonna 2010 väliaikaisesti noin 10 prosenttia BKT:stä. Kotimaisen kysynnän vilkastuttua vuonna 2011 tuonti on kuitenkin jälleen lisääntynyt, minkä vuoksi kaupan ylijäämä on yleisesti pienentynyt 8,2 prosenttiin BKT:stä.
            
         
               (38)
            
            
               Vuosia 2012–2017 koskevan Islannin tilastolaitoksen ennusteen mukaan talouden vähittäinen elpyminen jatkuu 2,6 prosentin kasvuvauhdilla vuonna 2012. Samanlaisen kasvuasteen odotetaan jatkuvan koko ennustejakson ajan. Kyseiseen ennusteeseen liittyy kuitenkin useita epävarmuustekijöitä. Suunnitellut laajat teollisuusinvestoinnit saattavat viivästyä edelleen. Pitkittynyt taantuma tärkeimmissä kauppakumppanivaltioissa vaikuttaisi kielteisesti Islannin kauppaan ja hidastaisi kasvua. Odotettua hitaampi edistyminen kotitalouksien ja yritysten velkataakan käsittelyssä heikentäisi myös kotimaista kysyntää ja talouden kasvunäkymiä. Kasvua voi uhata myös valuutan arvon heilahteluun liittyvä jatkuva hintojen epävakaus pääomaliikkeiden rajoitusten poistamisen yhteydessä.
            
         2.5   Rahoitusvalvonta ja sääntelyjärjestelmän parannukset
   
   
               (39)
            
            
               Kun FME oli tehnyt ensimmäisen työnsä, joka liittyi uusien pankkien perustamiseen ja vanhoista pankeista siirretyn nettovarallisuuden arvon arviointiin, se tarkasti keväällä 2009 uudet pankit ja niiden liiketoimintasuunnitelmat, taloudellisen vahvuuden ja pääomavaatimukset niin sanotussa hyväksyntähankkeessa. Tässä oli apuna kansainvälinen johdon konsultointiyritys Oliver Wyman.
            
         
               (40)
            
            
               Saatettuaan päätökseen edellä mainitun prosessin FME myönsi pankeille toimilupia erilaisin edellytyksin. Omaisuuserien laadun ja ennakoidun taloudellisen epävarmuuden yhteydessä kyseisille kolmelle pankille katsottiin tarpeelliseksi asettaa lakisääteisiä vähimmäisvaatimuksia tiukempia pääomavaatimuksia. FME asetti näin ollen kyseisten kolmen pankin vähimmäisvakavaraisuussuhteeksi 16 prosenttia ja ensisijaisten omien varojen (tier 1 -pääoma) vähimmäissuhdeluvuksi 12 prosenttia. Näitä vaatimuksia oli tarkoitus soveltaa vähintään kolme vuotta, ellei FME muuta niitä. Myös maksuvalmiusehdot määritettiin tarkasti, ja niissä edellytettiin, että saatavilla olevan rahoitusomaisuuden on oltava aina vähintään 20 prosenttia talletuksista ja että käteistä tai sitä vastaavia varoja on oltava vähintään 5 prosenttia talletuksista. Lisäksi asetettiin muita vaatimuksia, jotka koskivat esimerkiksi lainasalkkujen rakenneuudistusta, riskien arviointia, yritysten hallinnointi- ja ohjausjärjestelmää sekä omistajuutta. FME asetti muille rahoitusalan yrityksille vastaavanlaisia pääomavaatimuksia.
            
         
               (41)
            
            
               IMF:ää kuullen laaditussa talouden vakautusohjelmassa edellytettiin koko rahoituspalvelujen ja -valvonnan sääntelyjärjestelmän uudelleentarkastelua, jotta voidaan tehostaa tulevien finanssikriisien torjuntaa. Hallitus pyysi Suomen rahoitustarkastusviranomaisen entistä johtajaa Kaarlo Jännäriä arvioimaan voimassa ollutta sääntelyjärjestelmää ja valvontakäytäntöjä. Jännärin ehdottamia parannuksia oli muun muassa kansallisen luottorekisterin perustaminen FME:hen luottoriskien pienentämiseksi järjestelmässä. Hänen raportissaan ehdotettiin lisäksi, että tiukennetaan suuria riskikeskittymiä ja niihin liittyvää luotonantoa koskevia sääntöjä ja käytäntöjä ja että lisätään paikalla tehtäviä tarkastuksia, jotta voidaan varmentaa ulkopuolella toteutettava valvonta ja raportointi erityisesti luotto-, maksuvalmius- ja valuuttariskien yhteydessä. Lisäksi suositeltiin talletussuojajärjestelmän uudelleentarkastelua ja parantamista seuraten tarkasti EU:n tapahtumia.
            
         
               (42)
            
            
               Hallitus esitti sittemmin Althingille lakiehdotuksen, joka perustui muun muassa Jännärin ehdotuksiin sekä rahoitustoimintaa koskevaan ETA:n oikeuteen vuodesta 2009 lähtien tehtyihin muutoksiin. Ehdotus hyväksyttiin, ja se tuli voimaan 1 päivänä heinäkuuta 2010 lakina nro 75/2010. Uudella lailla tehtiin laajoja muutoksia rahoitusalan yrityksistä annettuun lakiin. Myöhemmin tehtiin useita muita muutoksia rahoitusalan yrityksiä koskevaan lainsäädäntöön sekä rahoituspalvelujen sääntelyyn ja valvontaan. Kyseisiä lainsäädännöllisiä muutoksia käsitellään tarkemmin liitteessä.
            
         2.6   Suurimmat tulevat haasteet (23)
      
   
   
               (43)
            
            
               Rahoitusalan uudelleen rakentamisessa tapahtuneista suurista saavutuksista huolimatta Islanti kamppailee edelleen syksyn 2008 finanssi- ja valuuttakriisin seurausten kanssa. Finanssikriisi paljasti rahoitusjärjestelmän erilaisia vikoja ja puutteita, joita on käsiteltävä, jotta yleinen luottamus voidaan palauttaa. Islanti kohtaa — monien muiden finanssikriisistä pahoin kärsineiden valtioiden tavoin — epäilemättä useita haasteita mukauttaessaan rahoituspalvelujen oikeudellista ja toimintaympäristöä, jotta se voi tukea elinkelpoista ja tehokasta rahoitusjärjestelmää tulevaisuudessa sekä minimoida uusien järjestelmähäiriöiden riskin.
            
         
               (44)
            
            
               Islannin rahoitusalan yritysten tämänhetkiset tärkeimmät haasteet liittyvät siihen, että pankit toimivat suojatussa ympäristössä, jossa rajoitetaan pääomaliikkeitä ja suojataan talletukset yleisesti. Pankkien on nyt valmistauduttava toimimaan riskialttiimmassa ympäristössä, kun pääomaliikkeiden rajoitukset poistetaan ja talletussuojassa palataan asiaa koskevissa EU:n/ETA:n direktiiveissä säädettyihin järjestelyihin (24). Islannin viranomaiset ovat korostaneet, että tätä asiaa koskevien uusien sääntöjen käyttöönoton on tapahduttava äärimmäisen varovaisesti.
            
         
               (45)
            
            
               Toinen suuri haaste on tarve mukauttaa edelleen lainsäädäntö- ja sääntelyjärjestelmää, jotta se tukee vankkaa ja tehokasta rahoitusjärjestelmää, joka on myös ETA:n ja kansainvälisen oikeuden kehityksen mukainen. (25)
               
            
         2.7   Kilpailutilanne Islannin rahoitusalalla
   
   
               (46)
            
            
               Islannin viranomaisilta saatujen tuoreiden tietojen mukaan (26) kilpailu rahoitusmarkkinoilla on muuttunut valtavasti pankkien romahduksen jälkeen. Rahoitusalan yritysten määrä on vähentynyt, koska useita säästöpankkeja, liikepankkeja ja erityisluottolaitoksia ollaan joko likvidoimassa tai ne ovat sulautuneet toisten yritysten kanssa (27). Rahoitusalan yritysten määrä vähentyy edelleen, mikä on johtunut viimeksi Landsbankinnin ja SpKefin sulautumisesta maaliskuussa 2011, Íslandsbankin ja Byrin sulautumisesta joulukuussa 2011 sekä Landsbankinnin ja Svarfdaelir-säästöpankin sulautumisesta, jonka valvontaviranomainen hyväksyi 20 päivänä kesäkuuta 2012. Keskittyminen on lisääntynyt kotimaan markkinoilla, koska rahoitusalan yritysten määrä on vähentynyt ja suuret pankit ovat ottaneet hallintaansa toimintansa lopettaviin pankkeihin tehtyjä talletuksia. Uudet pankit ovat toisaalta huomattavasti vähemmän läsnä ETA:n rahoitusmarkkinoilla kuin edeltäjänsä, koska kansainvälisiä pankkitoimintoja on lopetettu.
            
         
               (47)
            
            
               Lisäksi kotimaan markkinat ovat supistuneet tuntuvasti, koska tietyt markkinasegmentit ovat kadonneet tai hiljentyneet laajalti. Koska osakemarkkinat ovat lähestulkoon kadonneet ja pääomaliikkeitä on rajoitettu, osake- ja valuuttamarkkinoiden toiminnot ovat vähentyneet ja sijoitusmahdollisuudet ovat vähäiset. Lainojen kysyntä on vähäistä, koska talouden alan investoinnit ovat ennätyksellisen alhaisella tasolla ja kotitaloudet ja yritykset ovat yleisesti erittäin velkaantuneita. Romahduksen jälkeen pankit ovat keskittyneet kansainvälisiin asioihin sekä omien lainasalkkujensa ja joidenkin suurten yritysasiakkaidensa rakenneuudistukseen.
            
         
               (48)
            
            
               Ennen finanssikriisiä säästöpankeilla oli yhdessä noin 20–25 prosentin markkinaosuus talletuksista. Se on romahtanut nyt noin 2–4 prosenttiin. Kolme suurta liikepankkia — Arion Bank, Íslandsbanki ja Landsbanki — ovat saaneet markkinoilta poistuneiden säästö- ja liikepankkien menettämät markkinaosuudet. Kyseisten kolmen suuren pankin yhteinen markkinaosuus on nyt noin 90–95 prosenttia, kun se oli aiemmin 60–75 prosenttia, ja Landsbankinnin osuus on hieman suurempi kuin muiden. Lukuun ottamatta kymmentä alueellista säästöpankkia, joilla on nykyään noin 2–4 prosentin osuus markkinoista, ainoa muu markkinatoimija on rakenneuudistuksen läpi käynyt MP Bank (28), jonka markkinaosuus on noin 1–5 prosenttia.
            
         
               (49)
            
            
               Islannin rahoitusmarkkinat ovat siis selvästi oligopolistiset, ja kolme suurinta yritystä voivat yhdessä saada määräävän markkina-aseman. Islannin kilpailuviranomainen, jota valvontaviranomainen oli pyytänyt esittämään näkemyksensä Islannin kilpailutilanteesta ja mahdollisista korjaavista toimista, totesi, että Islannin pankkimarkkinoille pääsylle on huomattavia esteitä. Tämä vaikuttaa haitallisesti kilpailuun. Kuluttajilla on myös tiettyjä esteitä pankin vaihtamiselle. Islannin viranomaiset myönsivät lisäksi, että Islannin pieneen ja vähän vaihdettuun valuuttaan, Islannin kruunuun, liittyvät vaihtokurssiriskit ovat rajoittaneet kilpailua sekä hankaloittaneet ulkomaisten pankkien ja yritysten pääsyä Islannin markkinoille.
            
         
               (50)
            
            
               Islannin kilpailuviranomainen on viime aikoina keskittynyt erityisesti pankkien toiminnan tietotekniikkainfrastruktuuriin ja pankkien tämän alan yhteistyöhön. Tämä liittyy rahoituslaitosten yhdessä omistamaan tietotekniikkapalvelun tarjoajaan Reiknistofa bankannaan (Islannin pankkien datakeskus, jäljempänä ’RB’). Tämä seikka on merkityksellinen arvioitaessa käsiteltävänä olevaa tapausta, ja valvontaviranomainen keskusteli siitä myös Islannin viranomaisten ja pankkien kanssa.
            
         
               (51)
            
            
               Islannin kolme suurinta pankkia, kaksi säästöpankkia, Islannin säästöpankkiyhdistys ja kolme pääasiallista maksukorttikäsittelijää omistavat RB:n yhdessä. Landsbankinn omistaa 36,84 prosenttia RB:n osakkeista, Íslandsbanki 29,48 prosenttia ja Arion Bank 18,7 prosenttia. Kolme liikepankkia omistaa näin ollen yhdessä 85,02 prosenttia RB:n osakkeista. RB:n asiakkaina ovat sen omistajat, Islannin keskuspankki ja muut rahoituslaitokset sekä muut julkiset elimet. Pankit tekevät tällä alalla laajaa yhteistyötä, koska RB on kehittänyt Islannissa käytössä olevan selvitysjärjestelmän. Se tarjoaa myös joitakin keskeisiä usean asiakkaan pankkiratkaisuja, joita useimmat Islannin pankit käyttävät. RB ylläpitää myös sähköistä laskutus- ja maksujärjestelmää yrityksille ja kuluttajille.
            
         
               (52)
            
            
               Islannin kilpailuviranomaisen mukaan pienet pankit ja säästöpankit ovat joutuneet vuonna 2008 tapahtuneen romahduksen vuoksi erityisen heikkoon asemaan. Vaadittavilla tietotekniikkapalveluilla oli ratkaiseva merkitys pienille rahoitusalan yrityksille, koska tällaisia palveluja voidaan pitää yhtenä tekijänä, joka estää uusien markkinatoimijoiden pääsyn markkinoille. RB on tarjonnut tietotekniikkapalveluympäristön valtaosalle suurista rahoitusalan yrityksistä ja Teris puolestaan säästöpankeille ja pienemmille markkinatoimijoille. Koska viime vuosina useat pienet rahoitusalan yritykset ovat lopettaneet toimintansa, Teris on menettänyt huomattavan osan tuloistaan, minkä vuoksi se joutui myymään tammikuussa 2012 joitakin tietotekniikkaratkaisujaan RB:lle. RB:n ja Terisin mukaan kyseisellä liiketoimella oli muun muassa tarkoitus varmistaa, että pienille rahoitusalan yrityksille tarjotaan vastedeskin tietotekniikkapalveluja.
            
         
               (53)
            
            
               Islannin kilpailuviranomainen on tutkinut kahta RB:hen liittyvää tapausta. Se on ensinnäkin tutkinut, onko pankkien ja muiden rahoitusalan yritysten yhteisomistajuuden ja RB:n yhteydessä tekemän yhteistyön katsottava rikkovan kilpailunvastaisia menettelytapoja koskevaa kieltoa, josta säädetään Islannin kilpailulain 10 §:ssä. Toiseksi se arvioi, onko se, että RB osti Terisin pääasiallisen varallisuuden, samaan lakiin sisältyvien sulautumista koskevien säännösten mukaista. Toukokuussa 2012 kyseiset kaksi tapausta kuitenkin saatettiin päätökseen RB:n ja sen omistajien sekä Islannin kilpailuviranomaisen välillä tehdyllä järjestelyllä. (29)
               
            
         
               (54)
            
            
               Edellä mainittujen Islannin rahoitusmarkkinoihin suoraan liittyvien huolenaiheiden lisäksi Islannin kilpailuviranomainen on todennut erityisesti, että toimintayhtiöitä (30) on myytävä ja niiden rakenneuudistus on toteutettava viipymättä. Monet toimintayhtiöt ovat joutuneet pankkien hallintaan (pankit ovat niiden velkojia) vuoden 2008 talousromahduksesta johtuneen liiallisen velkaantuneisuuden vuoksi. Islannin kilpailuviranomaisen mukaan voi syntyä eturistiriita, kun pankit tarjoavat rahoituspalveluja omistamilleen yrityksille. Islannin kilpailuviranomainen katsoo, että pankkien suora ja välillinen omistus (31) on kaikkein laajin ja vaarallisin kilpailuongelma finanssikriisin jälkeisessä tilanteessa, koska se vaikuttaa lähes kaikkiin Islannin yrityksiin ja teollisuudenaloihin. Islannin kilpailuviranomaisen mukaan yritysten rakenneuudistusta nopeuttamalla voitaisiin parantaa kilpailua rahoitusmarkkinoilla. Kun pankkien osallistumiseen yritysasiakkaidensa rakenneuudistukseen on sovellettu ilmoittamista koskevia vaatimuksia kansallisessa yrityssulautumien valvonnassa, Islannin kilpailuviranomainen on tässä yhteydessä usein asettanut pankkien omistajuutta koskevia ehtoja. Ongelman kokonaisvaltainen ratkaiseminen on kuitenkin vaikeaa, koska se liittyy lähinnä Islannin yrityssektorin korkeaan velkaantumisasteeseen.
            
         
               (55)
            
            
               Valvontaviranomaiselle esittämissään huomautuksissa kaikki kolme liikepankkia — Arion Bank, Íslandsbanki ja Landsbankinn — totesivat, ettei Islannin rahoitusmarkkinoiden kilpailuolosuhteissa ole tapahtunut suuria muutoksia syksyn 2008 jälkeen, mikä on huolestuttavaa. Markkinoilla on ollut tehokasta kilpailua, eikä kolmen suurimman toimijan ole todettu menetelleen vilpillisesti. Tarkastellessaan markkinoiden kilpailuolosuhteita Islannin kilpailuviranomainen ei ollut ottanut huomioon kaikkia keskeisiä tekijöitä. Ulkomaiset pankit, joilla ei ole toimintaa Islannissa, ovat jo pitkään kilpailleet ja kilpailevat edelleen aktiivisesti islantilaisten pankkien kanssa yrityslainojen ja muiden rahoituspalvelujen tarjoamisesta suurimmille asiakkaille, kuten vientiin perustuvaa toimintaa harjoittaville (esim. kalastuksen ja energiavaltaisen teollisuuden alojen) yrityksille sekä valtiollista ja kunnallista toimintaa harjoittaville yrityksille.
            
         
               (56)
            
            
               Tämä näkemys on kuitenkin ristiriidassa Islannin viranomaisten näkemyksen kanssa, joka esitetään edellä mainitussa talousasiain ministerin kertomuksessa Althingille, ja Islannin kilpailuviranomaisen näkemysten kanssa. Kuten jäljempänä todetaan, Arion Bank on myös päättänyt tietyistä kilpailuolosuhteiden analysointia koskevista varaumista huolimatta tehdä tiettyjä sitoumuksia, joilla pyritään rajoittamaan kyseessä oleviin tukitoimenpiteisiin liittyvää kilpailun vääristymistä. Nämä sitoumukset esitetään liitteessä.
            
         3.   TOIMENPITEIDEN KUVAUS
   3.1   Edunsaaja
   
   
               (57)
            
            
               Kuten edellä todettiin, Kaupthing Bank romahti vuonna 2008 samoin kuin kaksi muuta Islannin suurta liikepankkia. Varmistaakseen kotimaan pankkialan toiminnan jatkumisen Islannin viranomaiset toteuttivat toimia (vanhan) Kaupthing Bank hf:n tiettyjen toimintojen uudelleen käynnistämiseksi sekä uuden Kaupthing Bank hf:n (josta on tullut Arion Bank) perustamiseksi ja pääoman muodostamiseksi.
            
         3.1.1   Kaupthing Bank
   
   
               (58)
            
            
               Ennen vuoden 2008 finanssikriisiä Kaupthing Bank oli Islannin suurin pankki. Vuoden 2007 lopussa sen tase oli 5 347 miljardia Islannin kruunua (58,3 miljardia euroa). Kaupthing oli pääasiallisesti pohjoiseurooppalainen pankki, joka harjoitti toimintaa 13 maassa. Kaupthing tarjosi yrityksille, yhteisösijoittajille ja yksityishenkilöille yhdennettyjä rahoituspalveluja viidessä liiketoimintayksikössä, jotka olivat yritys- ja vähittäispankkitoiminta, pääomamarkkinat, treasury-toiminnot, investointipankkitoiminta ja varainhoito & Private Banking -palvelu. Pankki toimi myös vähittäisalan verkostossa Islannissa, jossa sen pääkonttori sijaitsi, sekä vähäisemmässä määrin Norjassa ja Ruotsissa. Kaupthingilla oli pankkitoimilupia Tanskassa, Ruotsissa, Luxemburgissa ja Yhdistyneessä kuningaskunnassa sijainneiden tytäryhtiöiden sekä Suomessa, Norjassa ja Isle of Manissa sijainneiden sivukonttorien kautta. Kaupthingin pääasialliset tytäryhtiöt olivat Kaupthing Singer & Friedlander (Yhdistynyt kuningaskunta) ja FIH Erhvervsbank (Tanska), mutta sillä oli niiden lisäksi 16 muuta tytäryhtiöitä ja sivukonttoria Euroopan, Pohjois-Amerikan, Aasian ja Lähi-idän valtioissa. Vuoden 2007 lopussa pankilla oli 3 334 työntekijää. Pankin osakkeet oli listattu OMX Nordic Exchange -pörssissä Reykjavíkissa ja Tukholmassa.
            
         3.1.2   Arion Bank
   
   
               (59)
            
            
               Kaupthingin seuraaja Arion Bank on islantilainen pankki, joka tarjoaa yleisrahoituspalveluja yrityksille, yhteisösijoittajille ja yksityishenkilöille. Sen tarkoituksena on olla suhdepankki, joka keskittyy useita erilaisia rahoitusratkaisuja etsiviin suuryrityksiin ja henkilöasiakkaisiin.
            
         
               (60)
            
            
               Arion Bank Group koostuu emoyhtiöstä ja kahdeksasta keskeisestä tytäryhtiöstä, jotka ovat erottamaton osa pankin toimintaa (32).
            
         
               (61)
            
            
               Lainasalkkunsa viimeaikaisen ja meneillään olevan rakenneuudistuksen yhteydessä Arion Bank on ottanut haltuunsa omaisuuseriä, jotka luokitellaan myytävänä oleviksi, tai jos elvytystyötä ei ole saatettu päätökseen, väliaikaisiksi toiminnoiksi. Pankki toteaa kuitenkin pyrkivänsä myymään tällaiset omaisuuserät viipymättä. (33)
               
            
         
               (62)
            
            
               Muut keskeiset osakkeet ovat Auðkennissa (verkkopankkitoiminnassa käytettäviä suojausavaimia hoitava holdingyhtiö; 20 %) ja Reiknistofa bankannassa (Islannin pankkien datakeskus (RB); 18,05 %). Arion Bank on lopettanut tai on lopettamassa yhteensä 15 yhtiötä, joissa sillä on ollut oman pääoman ehtoisia osuuksia. Kyseiset yhtiöt ovat joko likvidaatiomenettelyssä tai niillä ei ole varallisuutta tai toimintaa.
            
         
               (63)
            
            
               Pääasialliset pankkituotteet voidaan jakaa seuraaviin neljään luokkaan: varainhoito, investointipankkitoiminta, yrityspankkitoiminta ja vähittäispankkitoiminta, joita käsitellään tarkemmin jäljempänä.
            
         
      Varainhoito
   
   
               (64)
            
            
               Varainhoito-osasto koostuu myynnistä ja palveluista, Private Banking -palvelusta sekä instituutiovarainhoidosta. Varainhoitotoimintaa harjoittaa Stefnir-varainhoitoyhtiö, joka on Arion Bankin tytäryhtiö, ja Arion Bankin varainhoito-osasto on pääasiallinen varojen jakelija. Varainhoito-osasto on johtava toimija Islannin markkinoilla; sen hallinnoimat Arion Bankin ja tytäryhtiöiden varat olivat vuoden 2011 lopussa yli 659 miljardia Islannin kruunua.
            
         
               (65)
            
            
               Osasto vastaa varojen hoidosta asiakkaidensa, myös kansainvälisten sijoittajien, yritysten, varakkaiden asiakkaiden ja piensijoittajien, puolesta. Se palvelee asiakkaita, joilla on erilaisia sijoitustavoitteita, ja tarjoaa paljon erilaisia palveluja. Erilaisten sijoitusrahastojen, vaihtoehtoisten sijoitusvälineiden ja eläkesuunnittelujärjestelmien lisäksi varainhoito-osasto tarjoaa asiakaskohtaisia varojen kohdentamisstrategioita ja tilien hoitoa. Se tarjoaa myös varoja muista johtavista maailmanlaajuisista varainhoitoyhtiöistä.
            
         
      Investointipankkitoiminta
   
   
               (66)
            
            
               Investointipankkitoimintaa harjoittava osasto tarjoaa erilaisia palveluja yritysasiakkaille seuraavien neljän päätuotealueensa kautta:
               
                           —
                        
                        
                           sulautumisiin ja yrityskauppoihin liittyvä neuvonta
                        
                     
                           —
                        
                        
                           pääomamarkkinoilla toteutettavat liiketoimet
                        
                     
                           —
                        
                        
                           yritysostojen rahoitus ja vipurahoitus
                        
                     
                           —
                        
                        
                           pääasialliset investoinnit.
                        
                     
         
               (67)
            
            
               Osaston tavoitteena on yhdistää neuvonta pankin rahoitusvalmiuksien kanssa ja luoda näin asiakkaille yhdennetty ratkaisu tiiviissä yhteistyössä pankin muiden osastojen kanssa, erityisesti pääomamarkkinoiden ja yrityspankkitoiminnan osastojen, kanssa.
            
         
      Yrityspankkitoiminta
   
   
               (68)
            
            
               Yrityspankkitoiminta on jaettu seitsemään yksikköön, jotka ovat yrityslainat, erikoislainat, oikeudelliset asiat ja dokumentointi, salkkujen hoito, yrityspalvelut, takaisinperintä sekä factoring-rahoitus. Yrityspankkitoiminnasta vastaava osasto tarjoaa erilaisia rahoituspalveluja ja -tuotteita yritysasiakkailleen, joihin kuuluu keskisuuria ja suuria yrityksiä. Osasto lähinnä pitää yllä pitkäaikaisia suhteita asiakkaisiinsa sekä tarjoaa räätälöityjä ratkaisuja ja yksilöllisiä palveluja.
            
         
               (69)
            
            
               Arion Bank katsoo, että se on eturivissä yritysten laina-asioiden ratkaisemisessa ja että se on edistynyt huomattavasti yritysten rakenneuudistuksessa. Yrityspankkitoiminnan takaisinperintäyksikkö vastaa pankin velkojen perinnästä eli maksuvaikeuksissa olevien yritysten rakenneuudistuksesta. Työ on edistynyt hyvin, ja se on pian päätöksessä.
            
         
      Vähittäispankkitoiminta
   
   
               (70)
            
            
               Vähittäispankkitoiminnasta vastaavalla osastolla on 30 prosentin markkinaosuus Islannissa. Sillä on Islannissa 24 konttoria ja yli 100 000 asiakasta. Konttorit tarjoavat kattavan valikoiman erilaisia palveluja, muun muassa talletuksia ja lainoja, maksukortteja, eläkesäästämistä, vakuutuksia sekä varoja ja arvopapereita koskevaa neuvontaa.
            
         
               (71)
            
            
               Konttoriverkosto on jaettu seitsemään klusteriin, joilla kaikilla on oma liiketoiminnan johtajansa. Pienemmät konttorit hyödyntävät klusterin suurempien yksikköjen vahvuutta. Toimeenpanovaltaa ja vastuuta on siirretty enemmän konttoreille ja siten lähemmäs asiakkaita. Arion Bankin mukaan tällainen järjestely auttaa sovittamaan yhteen menettelyjä ja hyödyntämään täysimääräisesti konttoreissa olevaa asiantuntemusta. Neljä kyseisistä liiketoiminnan johtajista työskentelee Suur-Reykjavíkin alueella ja kolme suurilla kaupunkialueilla. Tällaisella rakenteella on tarkoitus vahvistaa maan samassa osassa sijaitsevien konttorien välisiä yhteyksiä.
            
         
      Markkinaosuuksia koskevat tiedot
   
   
               (72)
            
            
               Arion Bankin laskelmien mukaan sen markkinaosuus talletuksista on Islannin pankkien ja säästöpankkien vuosikertomusten perusteella [> 30] prosenttia tai hieman pienempi kuin Landsbankinnin ([> 30 %]) ja Íslandsbankin ([> 30 %]) osuudet. Muut, vähemmän merkittävät markkinatoimijat ovat MP Bank ([< 5 %]) ja säästöpankit (yhteisosuus [< 5 %]).
            
         
               (73)
            
            
               Arion Bankin osuus asiakkaille myönnettävistä lainoista on noin [15–25] prosenttia eli samansuuruinen kuin Íslandsbankinin osuus ja hieman Landsbankinnin osuutta pienempi. Asuntorahoitusrahastolla on suurin, [> 25] prosentin osuus kyseisillä markkinoilla. Myös eläkerahastoilla on yhdessä merkittävä, [5–10] prosentin osuus kyseisillä markkinoilla, mutta muiden markkinatoimijoiden osuudet ovat merkityksettömiä.
            
         
               (74)
            
            
               Arion Bankin markkinaosuus Islannin pörssikaupasta oli [10–20] prosenttia vuoden 2012 ensimmäisten 14 viikon liikevaihdon perusteella, mutta muiden liikepankkien — Íslandsbankin, Landsbankinnin ja MP Bankin — osuudet olivat [20–25] prosenttia.
            
         3.2   Vanhan ja uuden pankin vertailu
   
   
               (75)
            
            
               Taulukossa 1 esitetystä vanhan ja uuden pankin taseiden keskeisten rahoitustietojen vertailusta ilmenee, että näiden kahden toiminnan koossa ja laajuudessa on suuri ero. (34) Arion Bankin kokonaisvarat olivat vuoden 2009 lopussa ainoastaan 11,5 prosenttia Kaupthing Bankilla vuoden 2008 puolivälissä olleista kokonaisvaroista. Lainasalkku on laajin varallisuusluokka. Kaupthing Bankin lainsalkun kirjanpitoarvo oli kesäkuun 2008 lopussa4 169 miljardia Islannin kruunua, kun Arion Bankin lainasalkku oli 358 miljardia Islannin kruunua vuoden 2009 lopussa eli 8,6 prosenttia Kaupthingin salkun arvosta. Arion Bankin ja Kaupthing Bankin välillä on huomattava ero myös arvopaperien omistuksessa. Osakkeet ja johdannaiset ovat vähentyneet 96–100 prosenttia. Joukkovelkakirjat eivät ole vähentyneet yhtä voimakkaasti, sillä Arion Bankin hallussa olevat joukkovelkakirjat olivat 25,7 prosenttia Kaupthing Bankin vastaavasta määrästä.
               
                  Taulukko 1
               
               
                  Arion Bankin ja Kaupthing Bankin taseiden vertailu; määrät miljardia Islannin kruunua
               
               
                            
                        
                        
                           Kaupthing
                           30.6.2008
                        
                        
                           Arion
                           31.12.2009
                        
                        
                           Arionin osuus prosentteina Kaupthingin osuudesta
                        
                     
                           Kokonaisvarat
                        
                        
                           6 603
                        
                        
                           757
                        
                        
                           11,5
                        
                     
                           
                                       —
                                    
                                    
                                       Asiakkaille myönnetyt lainat ja saatavat
                                    
                                 
                        
                           4 169
                        
                        
                           358
                        
                        
                           8,6
                        
                     
                           
                                       —
                                    
                                    
                                       Joukkovelkakirjat ja velkavälineet
                                    
                                 
                        
                           676
                        
                        
                           173
                        
                        
                           25,7
                        
                     
                           
                                       —
                                    
                                    
                                       Osakkeet ja oman pääoman ehtoiset instrumentit
                                    
                                 
                        
                           172
                        
                        
                           7
                        
                        
                           4,1
                        
                     
                           Kokonaisvelat
                        
                        
                           6 166
                        
                        
                           667
                        
                        
                           10,8
                        
                     
                           
                                       —
                                    
                                    
                                       Talletukset
                                    
                                 
                        
                           1 848
                        
                        
                           495
                        
                        
                           26,8
                        
                     
                           Oma pääoma yhteensä
                        
                        
                           438
                        
                        
                           90
                        
                        
                           20,6
                        
                     
         
               (76)
            
            
               Kyseisten kahden yksikön tuloslaskelmissa on samanlaisia kokoon ja laajuuteen liittyviä eroja. Kun vertaillaan Arion Bankia vuonna 2009 ja Kaupthing Bankia vuonna 2007, Arion Bankin nettokorkotulot ovat 15,2 prosenttia Kaupthingin vastaavista tuloista, ja Arionin toimitusmaksuista ja palkkioista saamat nettotulot olivat 10,7 prosenttia Kaupthingin vastaavista tuloista. Arion Bank työllisti vuoden 2009 lopussa 1 057 henkilöä (tytäryhtiöiden työntekijät mukaan luettuina), kun Kaupthing Bankilla oli vuoden 2007 lopussa 3 334 työntekijää. Arionin työntekijöiden kokonaismäärä oli näin ollen 32 prosenttia Kaupthingin vastaavasta määrästä (35). Kun vertaillaan molempien pankkien Islannissa harjoittamaa toimintaa, Kaupthing työllisti Islannin toiminnassa kesäkuun 2008 lopussa 1 133 henkilöä (tytäryhtiöiden työntekijät pois luettuina), ja Arion Bankissa oli vuoden 2009 lopussa 952 työntekijää (tytäryhtiöt pois luettuina).
               
                  Taulukko 2
               
               
                  Arion Bankin ja Kaupthing Bankin tuloslaskelmien vertailu; määrät miljardia Islannin kruunua
               
               
                            
                        
                        
                           Kaupthing
                           2007
                        
                        
                           Arion
                           2009
                        
                        
                           Arionin osuus prosentteina Kaupthingin osuudesta
                        
                     
                           Nettokorkotulot
                        
                        
                           80
                        
                        
                           12
                        
                        
                           15,2
                        
                     
                           Toimitusmaksuista ja palkkioista saatavat nettotulot
                        
                        
                           55
                        
                        
                           6
                        
                        
                           10,7
                        
                     
                           Liikevoitto
                        
                        
                           166
                        
                        
                           50
                        
                        
                           29,9
                        
                     
                           Voitto ennen tuloveroa
                        
                        
                           81
                        
                        
                           15
                        
                        
                           19,0
                        
                     
         3.3   Kansallinen oikeusperusta
   
   
               (77)
            
            
               Tukitoimenpiteiden kansallinen oikeusperusta on seuraava:
               
                           —
                        
                        
                           
                              Muun muassa rahoitusalan epätavallisista olosuhteista johtuvista valtionkassamaksuista vastaavasta viranomaisesta annettu laki nro 125/2008, josta käytetään yleisesti nimitystä ”valmiuslaki”.
                           
                           Valmiuslaissa myönnettiin FME:lle toimivalta toteuttaa toimia ”äärimmäisissä olosuhteissa”, ottaa itselleen rahoituslaitosten yhtiökokousten ja hallitusten kokousten valtuudet sekä päättää niiden varojen ja velkojen siirtämisestä. FME:lle myönnettiin myös toimivalta nimittää hallintaansa ottamien rahoitusalan yritysten hallintoneuvostoja, joilla oli yhtiökokousten valtuudet. Kyseisen lain nojalla talletusten haltijoiden vaateilla ja talletussuojajärjestelmillä on ensisijainen asema laitosten likvidaatiomenettelyssä. Laissa myös valtuutetaan Islannin valtiovarainministeriö perustamaan uusia pankkeja. Valmiuslailla muutetaan rahoitusalan yrityksistä annettua lakia nro 161/2002, rahoitustoimien virallisesta valvonnasta annettua lakia nro 87/1998, talletussuojasta ja sijoittajien korvausjärjestelmästä annettua lakia nro 98/1999 sekä asuntopolitiikkaa koskevaa lakia nro 44/1998.
                        
                     
                           —
                        
                        
                           
                              Valtion lisätalousarviosta vuodeksi 2008 annettu laki (4 artikla)
                           
                        
                     
                           —
                        
                        
                           
                              Valtion talousarviosta vuodeksi 2009 annettu laki (6 artikla)
                           
                        
                     
         3.4   Tukitoimenpiteet
   
   
               (78)
            
            
               Islannin viranomaisten Kaupthing Bankin romahduksen jälkeen toteuttamia toimia kuvailtiin edellä, ja ne esitettiin yksityiskohtaisemmin menettelyn aloittamista koskevassa päätöksessä. Viranomaisten keskeiset toimet voidaan esittää lyhyesti seuraavasti: FME otti Kaupthingin hallintaansa 9 päivänä lokakuuta 2008, ja kotimaiset velat ja (useimmat) kotimaiset varat siirrettiin uudelle Kaupthingille. Hyvityksenä siirrosta vanhan pankin oli tarkoitus saada varojen ja velkojen erotusta vastaava summa. Koska tämän eron määrittäminen osoittautui vaikeaksi ja aikaa vieväksi, valtio tarjosi jonkin verran alkupääomaa ja sitoutui antamaan tarvittaessa lisää pääomaa. Tämän jälkeen valtio muodosti pankille pääoman, ennen kuin valtion ja vanhan pankin välillä tehtiin lopulta sopimus 1 päivänä joulukuuta 2009, mikä pienensi valtion osuuden pankista 100 prosentista 13 prosenttiin. (36) Valvontaviranomainen katsoo, että kyseisenä päivänä — 1 päivänä joulukuuta 2009 — alkoi viisivuotinen rakenneuudistuskausi, joka päättyy 1 päivänä joulukuuta 2014.
            
         
               (79)
            
            
               Seuraavassa jaksossa tarkastellaan ainoastaan sellaisia valtion toimenpiteitä, jotka ovat merkityksellisiä ETA-sopimuksen 61 artiklan perusteella toteutettavan arvioinnin kannalta.
            
         3.4.1   Ensisijaiset omat varat
   
   
               (80)
            
            
               Valtio tarjosi ensisijaisia omia varoja kahdesti — ensimmäisen kerran uuden Kaupthingin perustamisen yhteydessä ja toisen kerran silloin, kun se pääomitti pankin kokonaan (ja taannehtivasti), minkä jälkeen vanhan pankin kanssa tehtiin sen velkojien puolesta sopimus, jonka mukaan valtiolle jäi 13 prosentin osuus pankista.
            
         3.4.1.1   Alkupääoma
   
   
               (81)
            
            
               Sen jälkeen, kun uusi Kaupthing Bank oli perustettu lokakuussa 2008, valtio tarjosi 775 miljoonaa Islannin kruunua (37) (5 miljoonaa euroa) käteistä uuden pankin alkupääomaksi ja sitoutui lisäksi antamaan uudelle pankille yhteensä enintään 75 miljardia Islannin kruunua tier 1 -riskipääomana vastineeksi sen koko peruspääomasta. Ensimmäinen luku on vähimmäispääoma, jota Islannin lainsäädännössä edellytetään pankin perustamisen yhteydessä. Jälkimmäinen luku laskettiin siten, että se vastaa 10:tä prosenttia pankin kaikkien riskipainotettujen omaisuuserien todennäköistä määrää koskevasta alkuperäisestä arviosta. Tämän suuruinen määräraha sisällytettiin muodollisesti valtion vuoden 2009 talousarvioon, ja kyseisellä määrärahalla osoitettiin valtion varoja rahoitusmarkkinoiden poikkeuksellisen tilanteen käsittelyyn. Kyseisellä pääoman kohdentamisella oli tarkoitus antaa riittävä tae pankin toimintakyvystä, kunnes saadaan ratkaistua sen lopulliseen pääomittamiseen liittyvät asiat, muun muassa määritettyä sen avaustaseen suuruus ja vanhalle pankille siirretyistä varoista maksettavan korvauksen arvo.
            
         3.4.1.2   Pääomanlisäys ja 13 prosentin osuus osana vanhan pankin velkojien kanssa tehtyä järjestelyä
   
   
               (82)
            
            
               Islannin hallitus ilmoitti 20 päivänä heinäkuuta 2009, että se oli saanut sovittua Kaupthingin hallintoneuvoston kanssa pääkohdittain uuden Kaupthing Bankin (josta tuli Arion Bank 21 päivänä marraskuuta 2009) alkupääomasta ja näiden kahden osapuolen välillä maksettavan korvauksen perusteesta. Hallitus teki Kaupthingin hallintoneuvoston kanssa ehdollisen sopimuksen siitä, että velkojille on myönnettävä hallintoneuvoston kautta optio Arion Bankin enemmistöosakkuuden hankkimiseen, jotta voidaan helpottaa pankin riippumatonta kehitystä. Tämä tarkoittaisi tosiasiallisesti sitä, että vanha pankki tarjoaa valtaosan Arion Bankin pääomasta osana korvaussopimusta. Jos Kaupthing Bank ei kirjaisi Arion Bankin osakkeita, pankki jäisi kokonaan hallituksen omistukseen.
            
         
               (83)
            
            
               Hallitus ilmoitti 14 päivänä elokuuta 2009 sitoutuneensa pääomittamaan Arion Bankia myöntämällä 72 miljardia Islannin kruunua ensisijaisia omia varoja valtion joukkovelkakirjojen muodossa, minkä ansiosta pankin rajoituksettomien ensisijaisten omien varojen osuus oli noin 12 prosenttia. Hallitus toteutti Arion Bankin pääomittamisen 9 päivänä lokakuuta 2009, minkä yhteydessä pankille osoitettiin alun perin käteisenä annettujen 775 miljoonan Islannin kruunun lisäksi 71 225 miljoonaa Islannin kruunua, ja tätä sovellettiin taannehtivasti 22 päivään lokakuuta 2008. Valtion osakepääoma oli näin ollen yhteensä 72 miljardia Islannin kruunua. Lisäksi valtion joukkovelkakirjalle kertynyt korko oli 9,2 miljardia Islannin kruunua.
            
         
               (84)
            
            
               Hallitus ilmoitti 4 päivänä syyskuuta 2009, että Arion Bankin pääoman muodostuksesta ja korvauksen perusteesta oli tehty lopullisia sopimuksia. Heinäkuun 20 päivänä 2009 sovittujen sopimuksen pääkohtien mukaisesti sopimukseen sisältyi lähinnä määräyksiä kahdesta vaihtoehtoisesta sopimuksesta eli pääomittamisesta vanhan pankin (velkojan) omistuksessa (yhteinen pääomitussopimus) tai pääomittamisesta hallituksen omistuksessa (vaihtoehtoinen pääomitussopimus) (38). Aiemman sopimuksen perusteella Kaupthingin velkojilla oli mahdollisuus saada Arion Bank (hallintoneuvoston kautta) hallintaansa kirjaamalla uutta osakepääomaa. Koska Arion Bankille siirrettyjen velkojen arvo ylitti siirrettyjen varojen arvon, Kaupthingin oli maksettava uusi osakepääoma vanhan pankin omista varoista. Kyseisen korvauksen määräksi laskettiin 38 miljardia Islannin kruunua, mutta määrää oli tarkoitus arvioida uudelleen säännöllisesti tietyn lainasalkun tulevan suorituskyvyn perusteella. Hallitukselle jäisi vähemmistöosuus tavanomaisesta osakepääomasta eli 13 prosenttia Arion Bankista. Jotta täytetään FME:n asettama valvojan hyväksyntää koskeva vaatimus, joka koskee toissijaisten omien varojen lisäystä 4 prosentilla, hallitus tarjoaisi Arion Bankille pääomaa myös 24 miljardin Islannin kruunun suuruisen pääomalainan muodossa.
            
         
               (85)
            
            
               Hallituksen ja Arion Bankin sekä Kaupthingin hallintoneuvoston välillä tehtiin 1 päivänä joulukuuta 2009 sopimus Kaupthingilta uudelle pankille siirrettyjä varoja ja velkoja koskevista järjestelyistä. Samana päivänä Kaupthingin hallintoneuvosto päätti käyttää yhteisessä pääomitussopimuksessa tarjottua mahdollisuutta hankkia 87 prosenttia Arion Bankin osakepääomasta. Hallitukselle jäisi loput 13 prosenttia ensisijaisista omista varoista.
            
         
               (86)
            
            
               Kaupthing maksoi hankinnasta siirtämällä Arion Bankille varojaan 66 miljardin Islannin kruunun arvosta. Kaupthing käytti tähän tarkoitukseen maksuyhdistelmää, joka muodostui käteisestä, islantilaisten etuyhteydessä olevien yritysten lainoista sekä Islannin hallitukseen sidoksissa oleville yhteisöille myönnetyistä kiinnityksistä ja lainoista koostuvasta salkusta. Lokakuun 9 päivänä 2009 toteutettu hallituksen pääomittaminen peruutettiin, ja Arion Bank palautti hallitukselle 32,6 miljardia Islannin kruunua valtion joukkovelkakirjoina ja laski hallituksen hyväksi liikkeeseen toissijaisen 29,5 miljardin Islannin kruunun arvoisen velkakirjan.
            
         
               (87)
            
            
               Hankaluuksia aiheutti 12 prosentin ensisijaisten omien varojen ja 4 prosentin toissijaisten omien lisävarojen riittävyyttä koskeva vaatimus, koska ei-riskittömien varojen siirto Arion Bankille lisäsi pankin riskipainotettua varallisuuspohjaa. Koska Arion Bankin pääomapohjaa vahvistettiin liiketapahtumalla, joka lisäsi huomattavasti riskipainotettujen varojen määrää, yhteinen pääomitussopimus edellytti enemmän pääomaa kuin hallituksen toteuttama pääomitus, joka rahoitettiin yksinomaan valtion joukkovelkakirjoilla. Nyt suuremmassa osassa hallitukselle palautettavista varoista oli noudatettava tier 2 -velvoitetta kuin muussa tapauksessa olisi edellytetty. Samasta syystä Kaupthing maksoi 87 prosentista osakkeista 66 miljardia Islannin kruunua alun perin suunniteltujen 62,6 miljardin Islannin kruunun sijaan (eli 87 prosenttia 72 miljardista Islannin kruunusta). Hallitus maksoi 12,2 miljardia Islannin kruunua 13 prosentin osuudestaan Arionista.
            
         3.4.2   Tier 2 -pääomalaina
   
   
               (88)
            
            
               Valtio myönsi uudelle pankille kaksi pääomalainaa, joilla oli tarkoitus vahvistaa sen pääoma- ja likviditeettiasemaa. Valuuttamääräisen välineen A arvo oli 29,5 miljardia Islannin kruunua. Laina oli sellaisen pääomavälineen muodossa, jonka perusteella Arion Bankin oli laskettava liikkeeseen vakuudettomia toissijaisia arvopapereita. Välineen B arvo oli 6,5 miljardia Islannin kruunua, ja Arion Bank maksoi sillä valtiolle edellisten tilikausien voittoa (osinkoja) yhteisen pääomitussopimuksen voimaantuloon saakka. Hallituksen tarjoamat tier 2 -välineet perustuivat tarpeeseen varmistaa vahva pääomarakenne ja täyttivät FME:n vaatimukset.
            
         
               (89)
            
            
               Välineen A maksuaika on kymmenen vuotta 30 päivästä joulukuuta 2009 alkaen. Siihen sisältyy irtautumiskannustimia, joiden mukaan korkoa nostetaan viiden vuoden kuluttua. Vuosikorko on viitenä ensimmäisenä vuonna 400 peruspistettä yli euriborkoron ja seuraavien viiden vuoden aikana 500 peruspistettä yli euriborkoron. Välineen B maksuaika on sama, paitsi korko on kolmena ensimmäisenä vuonna 300 peruspistettä yli euriborkoron.
            
         3.4.3   Talletussuoja
   
   
               (90)
            
            
               Noudattaakseen sijoittajien korvausjärjestelmistä 3 päivänä maaliskuuta 1997 annettua Euroopan parlamentin ja neuvoston direktiiviä 97/9/EY (39) ja talletusten vakuusjärjestelmistä 30 päivänä toukokuuta 1994 annettua Euroopan parlamentin ja neuvoston direktiiviä 94/19/EY (40) Islanti sääti lain nro 98/1999 talletusvakuuksista ja sijoittajien korvausjärjestelmistä ja perusti täten niin kutsutun Tallettajien ja sijoittajien takuurahaston, jäljempänä ’TIF’, joka on rahoitettu pankkien maksamilla, pankkien kokonaistalletusten perusteella lasketuilla vuosimaksuilla.
            
         
               (91)
            
            
               Jotta kansalaisille voitiin tarjota lisää varmuutta talletusten turvallisuudesta kriisin puhjettua, Islannin hallituksen syksyllä 2008 toteuttamiin pankkien pelastustoimiin sisältyi Islannin viranomaisten mukaan myös kotimaisiin liike- ja säästöpankkeihin tehdyille talletuksille annettu valtion lisätuki, josta ei säädetty laissa nro 98/1999, jolla pantiin täytäntöön talletusten vakuusjärjestelmistä annettu direktiivi 94/19/EY ja sijoittajien korvausjärjestelmistä annettu direktiivi 97/9/EY.
            
         
               (92)
            
            
               Lokakuun 6 päivänä 2008 annetussa pääministerin kanslian ilmoituksessa todettiin, että ”Islannin hallitus korostaa, että Islannissa sijaitseviin kotimaisiin liike- ja säästöpankkeihin sekä niiden sivukonttoreihin tehdyt talletukset katetaan kokonaan”. Nykyisen pääministerin kanslia toisti tämän ilmoituksen helmi- ja joulukuussa 2009. Siihen viitattiin myös aiesopimuksessa, jonka Islannin hallitus lähetti Kansainväliselle valuuttarahastolle 7 päivänä huhtikuuta 2010 (ja joka julkaistiin talousasiain ministeriön ja IMF:n verkkosivustoilla ja toistettiin toisessa, 13 päivänä syyskuuta 2010 päivätyssä aiesopimuksessa). Aiesopimuksessa (jonka ovat allekirjoittaneet Islannin pääministeri, valtiovarainministeri, talousasiain ministeri ja Islannin keskuspankin hallintoneuvosto) todetaan, että ”sitoudumme tällä hetkellä antamaan tallettajille täydellisen suojan, mutta kun rahoitusjärjestelmän vakaus on taattu, tämä yleistakuu on tarkoitus poistaa vaiheittain”. Myös vuoden 2011 talousarviolakiesitykseen sisältyvässä valtion takuuta koskevassa jaksossa viitataan alaviitteessä Islannin hallituksen ilmoitukseen siitä, että Islannin pankeissa olevilla talletuksilla on valtion takuu. (41)
               
            
         
               (93)
            
            
               Tätä asiaa käsiteltiin tarkemmin julkilausumassa, jonka nykyinen talousasiain ministeri ja entinen valtiovarainministeri (2009–2011) Steingrímur Sigfússon antoi taannoin Islannin parlamentin keskustelussa, joka koski hallitukselle siitä aiheutuneita kustannuksia, että Landsbankinn otti SpKef-säästöpankin hallintaansa. Ministerin mukaan tässä yhteydessä on pidettävä mielessä valtion syksyllä 2008 antama julistus, jonka mukaan kaikki säästö- ja liikepankkeihin tehdyt talletukset ovat turvassa ja suojataan. Ministeri totesi seuraavaa: ”Kaikki sittemmin tehty työ on perustunut tähän (julistukseen), ja pitää valitettavasti paikkansa, että tästä (SpKef-säästöpankille maksettavista maksuista) tulee suurimpia laskuja, joista valtio vastaa suoraan kustannuksina kaikkien Suðurnesin asukkaiden – – ja kaikkien Westfjordsissa sekä länsi- ja luoteisosassa asuvien SpKef-säästöpankin asiakkaiden talletusten turvaamisesta – –. Kukaan ei varmasti ole ajatellut, että kyseisillä alueilla olevia talletuksenhaltijoita kohdeltaisiin eri tavoin kuin muita asukkaita, joten valtiolla ei ollut paljon valinnan varaa tässä asiassa.” (42)
               
            
         
               (94)
            
            
               Islannin hallituksen mukaan lisätalletussuoja poistetaan ennen pääomaliikkeiden rajoitusten täydellistä poistamista, joka on Islannin viranomaisten tämänhetkisen suunnitelman mukaan tarkoitus tehdä vuoden 2013 lopussa.
            
         3.4.4   Erityinen likviditeettisopimus
   
   
               (95)
            
            
               Hallitus rahoitti Arion Bankia antamalla 72 miljardia Islannin kruunua takaisin ostettavina valtion joukkovelkakirjoina vastineeksi pankin koko peruspääomasta. Kaupthing Bankin päätös käyttää optionsa, jonka perusteella se voi hankkia 87 prosenttia pankin osakkeista, kuitenkin tarkoitti, että valtaosa kyseisistä joukkovelkakirjoista palautettiin hallitukselle. Kaupthing Bank siirsi varojaan Arion Bankille vastineeksi pääomasta, mikä vähensi merkittävästi pankin hallussa olevia takaisin ostettavia varoja ja heikensi sen mahdollisuutta täyttää maksuvalmiusvarantoa koskevat valvontavaatimukset. Tämän vuoksi ja koska Kaupthing käytti edellä mainittua optiota, hallitus suostui tarjoamaan lisälikviditeettisopimuksen Arion Bankille. Likviditeettisopimus muotoiltiin edellä kuvaillun SPRON-säästöpankin valuutanvaihtojärjestelyn laajennukseksi.
            
         3.4.5   SPRON-säästöpankin valuutanvaihtosopimus
   
   
               (96)
            
            
               FME otti valmiuslaissa säädettyjä valtuuksiaan käyttäen Reykjavík Savings Bankin (SPRON) hallintaansa 21 päivänä maaliskuuta 2009 ja siirsi valtaosan sen talletuksista Arion Bankille. SPRON-säästöpankin omistukseen tuleva osakeyhtiö perustettiin hallinnoimaan SPRON-säästöpankin varoja ja kaikkia vakuusoikeuksia, myös kaikkia kiinnityksiä, takuita ja muita pankin vaateisiin liittyviä vastaavia oikeuksia. Drómi hf -niminen tytäryhtiö otti vastuulleen SPRON-säästöpankilla Arion Bankia kohtaan olleet velvoitteet, jotka koskivat siirrettyjä talletuksia, ja laski 22 päivänä kesäkuuta 2009 liikkeeseen 96,7 miljardin Islannin kruunun arvoisen joukkovelkakirjan Arion Bankille. Kaikki SPRON-säästöpankin varat, myös Drómin osakkeet, annettiin joukkovelkakirjan vakuudeksi. Osapuolet eivät ole kuitenkaan toistaiseksi päässeet sopimukseen joukkovelkakirjasta maksettavasta korosta. (43)
               
            
         
               (97)
            
            
               Heinäkuun 17 päivänä 2009 allekirjoitetuissa pääehdoissa hallitus sitoutui vapauttamaan Arion Bankin SPRON-joukkovelkakirjan arvoon liittyvästä vastuusta. Osapuolet sopivat myös edistävänsä SPRON-joukkovelkakirjan kelpoisuutta Islannin keskuspankin myöntämän rahoituksen vakuudeksi.
            
         
               (98)
            
            
               Arion Bankille 3 päivänä syyskuuta 2009 osoittamassaan kirjeessä hallitus laajensi SPRON-säästöpankin valuutanvaihtosopimuksen ehtoja kattamaan paitsi pankkiin tehtyjen talletusten mahdollisen ulosvirtauksen hyvityksenä pankille näiden talletusten haltuunotosta myös maksuvalmiuden, jota FME:n ehtojen täyttäminen edellyttää. Hallitus lupasi kirjeessä tarjota enintään 75 miljardia Islannin kruunua valtion joukkovelkakirjoina, jos Kaupthing päättää käyttää optiotaan ja hankkia Arion Bankin enemmistöosakkuuden. Muutetun sopimuksen mukaan muuta varallisuutta kuin SPRON-joukkovelkakirjaa voidaan käyttää vakuutena epäedullisemmin ehdoin. Tämä hallituksen sitoumus virallistettiin myöhemmin 21 päivänä syyskuuta 2010 tehdyssä sopimuksessa, joka koski vakuutena käytettävää Arion Bankille myönnettyä valtion joukkovelkakirjalainaa. (44) Kyseinen sopimus päättyy 31 päivänä joulukuuta 2014, jolloin myös SPRON-joukkovelkakirja erääntyy. Jokaisen sopimuksen perusteella nostettavan luottoerän on oltava vähintään miljardi Islannin kruunua. Valtion joukkovelkakirjoja voidaan käyttää ainoastaan sellaisten vakuudellisten lainojen vakuutena, jotka Islannin keskuspankki myöntää Arion Bankille maksuvalmiuden hankkimista varten. (45)
               
            
         3.5   Rakenneuudistussuunnitelma
   
   
               (99)
            
            
               Islannin viranomaiset toimittivat Arion Bankia koskevan rakenneuudistussuunnitelman 31 päivänä maaliskuuta 2011 ja kyseistä suunnitelmaa koskevan muutoksen 26 päivänä lokakuuta 2011. Ajantasaistettu rakenneuudistussuunnitelma toimitettiin 30 päivänä huhtikuuta 2012 yhdessä viisivuotisliiketoimintasuunnitelman ja huhtikuussa 2012 päivätyn sisäisen pääoman riittävyyden arviointiprosessia (ICAAP) koskevan raportin kanssa. ICAAP-raportti toimitettiin FME:lle huhtikuussa 2012.
            
         
               (100)
            
            
               Rakenneuudistussuunnitelmassa käsitellään elinkelpoisuutta, vastuunjakoa ja kilpailun vääristymisen rajoittamista koskevia asiakysymyksiä. Rakenneuudistussuunnitelman mukaan Arion Bank toimii ainoastaan Islannissa ja pyrkii keskittymään perinteisiin yleispankkipalveluihin.
            
         3.5.1   Rakenneuudistussuunnitelman kuvaus
   
   
               (101)
            
            
               Islannin viranomaiset ja pankki katsovat, että Arion Bankin rakenneuudistuksella palautetaan pankin terve rakenne, vakavaraisuus ja hyvä pääomasuhde niin, että se voi hoitaa edelleen tehtäväänsä reaalitalouden luottojen myöntäjänä. Rakenneuudistussuunnitelman tietojen ja valvontaviranomaisen kysymyksiin saatujen vastausten perusteella tämä toteutetaan seuraavasti:
               
                           i)
                        
                        
                           määritetään pitkän aikavälin strateginen suunta, supistetaan toimintoja ja rajoitetaan riskikeskittymiä
                        
                     
                           ii)
                        
                        
                           saavutetaan ja säilytetään hyvä pääomatilanne ja tyydyttävä kannattavuus
                        
                     
                           iii)
                        
                        
                           säilytetään vakaa likviditeettitilanne ja parannetaan rahoitusrakennetta
                        
                     
                           iv)
                        
                        
                           järjestetään uudelleen kotitalouksien ja yritysten lainasalkut
                        
                     
                           v)
                        
                        
                           vähennetään valuuttaepätasapainoa
                        
                     
                           vi)
                        
                        
                           järkeistetään konttoriverkostoa ja parannetaan kustannustehokkuutta.
                        
                     
         
               (102)
            
            
               Ennen rakenneuudistussuunnitelman tarkempaa kuvausta on syytä tarkastella lyhyesti pankin näkemyksiä siitä, miten Kaupthingin kaatumiseen johtaneita virheitä käsitellään Arion Bankin rakenneuudistussuunnitelmassa. Tältä osin on korostettu, että vaikka Arion Bankin toiminnot perustuvat Kaupthing Bankin kotimaan toimintoihin ja varoihin, se on silti uusi pankki, jolla on erilaiset kaupalliset tavoitteet, eri omistajat, johtokunta ja johtajat kuin Kaupthingilla. Arion Bankin nykyinen johto katsoo, ettei sillä ole edellytyksiä arvioida Kaupthingin erityisiä heikkouksia tai syitä sen kaatumiselle. Arion Bank viittaa ensinnäkin Kaupthing Bankin kaatumisen syiden osalta edellä mainittuun tutkintakomitean raporttiin. Toiseksi se toteaa, että Kaupthingin kaatumisen jälkeen perusrakenteiden vahvistamiseksi on toteutettu toimenpiteitä, jotka perustuvat FME:n toteuttamaan riskinhallinnan ja hallinnointijärjestelmän arviointiin.
            
         
               (103)
            
            
               Arion Bankin mukaan pankki on toteuttanut edellä mainitun arvioinnin johdosta toimenpiteitä, ja erityinen merkitys on kahdella hankkeella. Ensinnäkin suurten ja toisiinsa sidoksissa olevien riskikeskittymien osalta on väitetty, että Kaupthingilla oli ”legalistinen” näkemys toisiinsa sidoksissa olevien riskikeskittymien käsittelystä, mikä mahdollisti sen, että lainaa annettiin toisiinsa sidoksissa tai etuyhteydessä oleville osapuolille yli lakisääteisen määrän, joka on 25 prosenttia riskipääomasta. Hankkeen seurauksena Arion Bank on laajentanut toisiinsa sidossuhteessa olevien osapuolten määritelmiä ja tiukentanut asiaa koskevia menettelyjä. Arion Bankin riskinhallintaosastolla on lopullinen päätösvalta, mikäli erimielisyyksiä syntyy. Suuria riskikeskittymiä seurataan tarkasti ja niistä raportoidaan. Jos luotonanto johtaa suureen riskikeskittymään, luotonantomenettelyn yhteydessä laaditaan erityisraportti. Rahoituslaitoksia koskevaan Islannin lainsäädäntöön kriisin jälkeen tehdyt muutokset ovat rajoittaneet merkittävästi pankkien mahdollisuuksia antaa lainaa etuyhteydessä oleville osapuolille. Omistajille tai avaintyöntekijöille annettavan lainan määrä saa olla enintään 1 prosentti riskipääomasta, ja laina voidaan myöntää ainoastaan korkealuokkaisia vakuuksia vastaan.
            
         
               (104)
            
            
               Toiseksi ristiinomistusta ja välillisiä riskikeskittymiä seurataan tarkemmin. Väitetään, että Kaupthing Bank myönsi lainaa sen omia osakkeita vastaan, mikä oli riskialtista ja mahdollisesti Islannin yrityslaissa esitettyjen rajoitusten vastaista. Islannin lainsäädäntöön tehtyjen muutosten vuoksi lainaa ei enää voida myöntää omia osakkeita vastaan eikä pankki voi tehdä sopimuksia, joissa omat osakkeet muodostavat riskin.
            
         
      Rakenneuudistussuunnitelman olettamukset
   
   
               (105)
            
            
               Emoyritykselle laaditaan rakenneuudistussuunnitelma osana ICAAP-prosessia, ja siinä otetaan huomioon myös tytäryritysten vaikutukset. Se perustuu yleisiin ja taloudellisiin olettamuksiin, jotka muodostavat taloudellisen perustan jäljempänä esitetylle perus- ja stressiskenaariolle.
            
         
               (106)
            
            
               Olettamukset ovat seuraavat:
               
                           —
                        
                        
                           Pankin toimintaympäristöön liittyy edelleen merkittäviä taloudellisia, oikeudellisia, poliittisia ja lainsäädännöllisiä epävarmuustekijöitä, jotka vaikuttavat pankin pitkän aikavälin ennusteisiin. Näistä syistä pankin liiketoiminnoissa ei odoteta merkittäviä muutoksia.
                        
                     
                           —
                        
                        
                           Makrotaloudelliset olettamukset perustuvat Arion Bankin tutkimusosaston laatimaan ennusteeseen, joka sisältää seuraavat keskeiset muuttujat:
                           
                              Taulukko 3
                           
                           
                              Arion Bankin tutkimusosaston talousennuste
                           
                           
                                       Muutos prosentteina edellisestä vuodesta
                                    
                                    
                                       2012
                                    
                                    
                                       2013
                                    
                                    
                                       2014
                                    
                                 
                                       BKT:n kasvu
                                    
                                    
                                       3,0
                                    
                                    
                                       3,9
                                    
                                    
                                       3,5
                                    
                                 
                                       Työttömyys
                                    
                                    
                                       6,2
                                    
                                    
                                       5,3
                                    
                                    
                                       4,9
                                    
                                 
                                       Inflaatio
                                    
                                    
                                       5,5
                                    
                                    
                                       6,1
                                    
                                    
                                       5,9
                                    
                                 
                                       Reibor (46)
                                       
                                    
                                    
                                       4,9
                                    
                                    
                                       5,8
                                    
                                    
                                       5,6
                                    
                                 
                                       Libor
                                    
                                    
                                       0,5
                                    
                                    
                                       0,5
                                    
                                    
                                       0,5
                                    
                                 
                                       Euribor
                                    
                                    
                                       1,0
                                    
                                    
                                       1,0
                                    
                                    
                                       1,0
                                    
                                 
                                       Palkat
                                    
                                    
                                       9,2
                                    
                                    
                                       9,7
                                    
                                    
                                       8,4
                                    
                                 
                                       ISK-valuuttaindeksi (TWI (47))
                                    
                                    
                                       4,9
                                    
                                    
                                       5,0
                                    
                                    
                                       5,0
                                    
                                 
                     
                           —
                        
                        
                           Pankki tekee olettamuksia esimerkiksi myös markkina-asemasta, mahdollisuuksista ja uhista, sisäisistä tiedoista ja markkinakehityksestä, niin kutsutut keskeiset uskomukset (48) mukaan luettuina.
                        
                     
                           —
                        
                        
                           Kasvun odotetaan jatkuvan, ja se perustuu lähinnä kulutukseen. (49)
                           
                        
                     
                           —
                        
                        
                           Kulutus perustuu edelleen erityistoimenpiteisiin (eläkkeiden nostot ja ulkomaisten valuuttalainojen uudelleenlaskenta jne.). Lisäksi kiinteistöjen hintojen nousu myötävaikuttaa kotitalouksien varallisuuteen. Myös työttömyyden lasku auttaa lisäämään kulutusta.
                        
                     
                           —
                        
                        
                           Vuoden 2008 finanssikriisin aikana investointien prosenttiosuus BKT:stä on ollut pienempi kuin viimeisten 50 vuoden aikana, mutta sen odotetaan nousevan vähitellen rakenneuudistusvaiheen jäljellä olevana aikana.
                        
                     
                           —
                        
                        
                           Investointitoimien kasvua koskevan ennusteen mukaisesti pankki odottaa, että uusien lainojen kysyntä ja pankin lainasalkku kasvavat rakenneuudistusvaiheen aikana.
                        
                     
                           —
                        
                        
                           Maahantuonti kasvaa enemmän kuin maastavienti mutta tasaantuu ennustejakson loppupuolella.
                        
                     
                           —
                        
                        
                           Inflaatio- ja korkotasolla on keskeinen merkitys pankin liiketoiminta- ja rakenneuudistussuunnitelmassa. (50) Inflaation oletetaan pysyvän korkeana koko ennustejakson ajan.
                        
                     
                           —
                        
                        
                           Islannin kruunun odotetaan heikkenevän keskimäärin 5 prosenttia koko ennustejaksolla.
                        
                     
                           —
                        
                        
                           Arion Bank suhtautuu epäilevästi pääomaliikkeiden rajoitusten poistamista koskevaan strategiaan ja olettaa, että rajoituksia sovelletaan edelleen ennustejaksolla. (51)
                           
                        
                     
         i)   Pitkän aikavälin strategisen suunnan määrittäminen, toimintojen supistaminen ja riskikeskittymien rajoittaminen
   
               (107)
            
            
               Arion Bank muuttui nopeasti 13 maassa toimivasta pohjoiseurooppalaisesta pankista ainoastaan Islannissa toimivaksi pankiksi, ja sillä oli lukemattomia sekä sisäisiä että ulkoisia haasteita, jotka piti käsitellä ja ratkaista. Yksi niistä oli Kaupthing Bankista Arion Bankille siirrettyjen varojen uudelleenarvostus. Lisäksi pankin infrastruktuuria oli supistettava, ja pankin oli mukauduttava talouden uuteen todellisuuteen, jossa monien yritysten, yksityishenkilöiden ja kotitalouksien lainanhoitokyky oli heikentynyt merkittävästi.
            
         
               (108)
            
            
               Uuden pankin lukuisat haasteet liittyivät näin ollen sen perustamisvaiheessa vallinneisiin olosuhteisiin. Kotimaisten omaisuuserien ja velkojen siirto Kaupthingin pesästä Arion Bankille aiheutti pankille muutamia suuria riskikeskittymiä. Pankin toimintoja on kuitenkin pyritty mukauttamaan talouden uuteen todellisuuteen laajoilla toimilla, joilla pankin riskitasoa on onnistuttu alentamaan hyväksyttävälle tasolle. Painopiste on ollut seuraavissa toimissa:
               
                           —
                        
                        
                           ongelmallisten lainojen perintä (52)
                           
                        
                     
                           —
                        
                        
                           valuuttaepätasapainon vähentäminen (53)
                           
                        
                     
                           —
                        
                        
                           suurten ja toisiinsa sidossuhteessa olevien asiakkaiden luottojen keskittymisen vähentäminen (54)
                           
                        
                     
                           —
                        
                        
                           pääomatason korottaminen (55)
                           
                        
                     
                           —
                        
                        
                           määräaikaistalletusten lisääminen ja vaihtoehtoisten rahoituslähteiden turvaaminen (56)
                           
                        
                     
                           —
                        
                        
                           kuluttajahintaindeksin (CPI) epätasapainosta johtuvan inflaatioriskin pienentäminen. (57)
                           
                        
                     
         
               (109)
            
            
               Vuonna 2010 määriteltiin pankin pitkän aikavälin strateginen suunta. Arion Bankin mukaan sen asiakasportfolio on jo muuttumassa tavoitteen mukaiseksi ja siitä on tulossa asiakassuhdepankki. Se uskoo, että tämäntyyppinen pankkimalli on täysin mahdollinen.
            
         
               (110)
            
            
               Pankin organisaatiorakennetta on yksinkertaistettu sen perustamisen jälkeen (58), ja hallinnointi- ja ohjausjärjestelmää koskevat standardit on otettu käyttöön, millä on varmistettu avoimuus ja läpinäkyvyys ja entistä suurempi vastuuvelvollisuus. Tukiosastojen, erityisesti riskinhallintaosaston, asemaa ja tehtäviä on vahvistettu. Osasto on riippumaton ja keskitetty, ja se raportoi suoraan toimitusjohtajalle. Toimitusjohtaja ja johtokunta vastaavat pankin toimintojen riskinottohalukkuuden määrittelystä ja muotoilusta. Riskinottohalukkuus muutetaan vastuurajoiksi ja -tavoitteiksi, joita riskinhallintaosasto seuraa. Riskinhallintaosasto puolestaan raportoi säännöllisesti toimitusjohtajalle ja johtokunnalle.
            
         
               (111)
            
            
               FME päätti, että Reykjavik Savings Bankin (SPRON) kaikki talletusvastuut siirtyvät Arion Bankille. Huhtikuussa 2009 pankki osti alueellisen Mýrasýsla Savings Bankin (SPM) sekä kaikki sen varat ja tietyt velat, kuten talletukset. (59) Näillä toimilla pankki sai 22 000 uutta asiakasta laajentamatta silloista konttoriverkostoaan.
            
         
               (112)
            
            
               Arion Bank hankki entisen Kaupthing Mortgages Institutional Investor Fundin, KMIIF:n (nykyinen Arion Bank Mortgages Institutional Investor Fund, AMIIF), 22 päivänä joulukuuta 2011. (60)
               
            
         
               (113)
            
            
               Arvopaperien säilyttäjä Verdis, joka on pankin kokonaan omistama tytäryhtiö, sulautuu pankkiin vuonna 2012. […].
            
         ii)   Hyvän pääomatilanteen ja tyydyttävän kannattavuuden saavuttaminen ja säilyttäminen
   
               (114)
            
            
               Kuten taulukosta 4 ilmenee, Arion Bank on ollut kannattava perustamisestaan lähtien, ja sen oman pääoman tuottoaste (ROE) on ollut 10,5–16,7 prosenttia.
               
                  Taulukko 4
               
               
                  Taloudellinen yleiskatsaus vuosiin 2009–2011 ja ennuste vuosiksi 2012–2014
               
               
                  (Tiedot koskevat emoyritystä. Tytäryritysten vaikutukset otetaan huomioon muissa tuloissa. Määrät on ilmaistu miljoonina Islannin kruunuina)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Nettokorkotulot
                        
                        
                           14 258
                        
                        
                           24 440
                        
                        
                           25 480
                        
                        
                           […]
                        
                        
                           […]
                        
                        
                           […]
                        
                     
                           Lainojen arvostusmuutokset
                        
                        
                           9 642
                        
                        
                           29 722
                        
                        
                           20 037
                        
                        
                           […]
                        
                        
                           […]
                        
                        
                           […]
                        
                     
                           Palkkiotulot
                        
                        
                           3 914
                        
                        
                           3 379
                        
                        
                           4 454
                        
                        
                           […]
                        
                        
                           […]
                        
                        
                           […]
                        
                     
                           Nettorahoitustulot
                        
                        
                           13 460
                        
                        
                           – 5 681
                        
                        
                           1 223
                        
                        
                           […]
                        
                        
                           […]
                        
                        
                           […]
                        
                     
                           Muu tulot
                        
                        
                           1 713
                        
                        
                           1 047
                        
                        
                           4 364
                        
                        
                           […]
                        
                        
                           […]
                        
                        
                           […]
                        
                     
                           Tulot yhteensä
                        
                        
                           42 988
                        
                        
                           52 908
                        
                        
                           55 559
                        
                        
                           […]
                        
                        
                           […]
                        
                        
                           […]
                        
                     
                           Toimintakustannukset
                        
                        
                           – 13 133
                        
                        
                           – 14 226
                        
                        
                           – 15 791
                        
                        
                           […]
                        
                        
                           […]
                        
                        
                           […]
                        
                     
                           Arvonalentuminen
                        
                        
                           – 14 470
                        
                        
                           – 23 067
                        
                        
                           – 26 582
                        
                        
                           […]
                        
                        
                           […]
                        
                        
                           […]
                        
                     
                           Nettovoitto ennen veroja
                        
                        
                           15 384
                        
                        
                           15 614
                        
                        
                           13 186
                        
                        
                           […]
                        
                        
                           […]
                        
                        
                           […]
                        
                     
                           Verot ja pankkimaksut
                        
                        
                           – 2 414
                        
                        
                           – 2 897
                        
                        
                           – 2 692
                        
                        
                           […]
                        
                        
                           […]
                        
                        
                           […]
                        
                     
                           Nettotulot
                        
                        
                           12 971
                        
                        
                           12 717
                        
                        
                           10 494
                        
                        
                           […]
                        
                        
                           […]
                        
                        
                           […]
                        
                     
                           Oman pääoman tuotto (ROE)
                        
                        
                           16,7 %
                        
                        
                           13,4 %
                        
                        
                           10,5 %
                        
                        
                           [10–20] %
                        
                        
                           [5–15] %
                        
                        
                           [5–15] %
                        
                     
                           Nettokorkomarginaali
                        
                        
                           …
                        
                        
                           …
                        
                        
                           3,6 %
                        
                        
                           […] %
                        
                        
                           […] %
                        
                        
                           […] %
                        
                     
                           Kustannus-tuottosuhde
                        
                        
                           …
                        
                        
                           …
                        
                        
                           44,8 %
                        
                        
                           […] %
                        
                        
                           […] %
                        
                        
                           […] %
                        
                     
         
               (115)
            
            
               Vuosina 2009–2011 satunnaisilla erillä oli merkittävä vaikutus tuloslaskelmaan, etenkin lainojen arvostusmuutosten osalta. Islannin viranomaiset ovat antaneet tietoa vanhalta pankilta saatujen lainojen ja vähennysten kokonaismäärästä. (61) Siirrettyjen lainojen kokonaisnimellisarvo oli 1 230 miljardia Islannin kruunua ja kirjanpitoarvo 459 miljardia Islannin kruunua. Kokonaisvähennys oli siten keskimäärin 771 miljardia Islannin kruunua. Jos ehdot ovat sen sallineet, lainat on arvostettu uudelleen, mikä on johtanut lainojen arvostusmuutoksiin, kuten taulukosta 4 käy ilmi. (62) Rakenneuudistusvaiheen jäljellä olevana aikana lainojen arvostusmuutoksilla ennustetaan kuitenkin olevan vain pieni merkitys. Pankin kannattavuus ei siten ole enää riippuvainen tästä satunnaisesta erästä.
            
         
               (116)
            
            
               FME asetti Arion Bankin toimintaluvan myöntämisen ehdoksi pääomavaatimuksena, että ensisijaisen oman pääoman (tier 1 -pääoman) on oltava 12 prosenttia ja vakavaraisuussuhteen (CAD ratio) 16 prosenttia. Pankin pääomapolitiikkana on säilyttää vahva pääomaperusta, jotta tuetaan liiketoiminnan kehittymistä ja täytetään lakisääteiset pääomavaatimukset myös stressitilanteissa. Pankin pitkän aikavälin pääomasuunnitelmassa vähimmäisvaatimuksena on tällä hetkellä, että tier 1 -suhde on […] prosenttia ja kokonaisvakavaraisuussuhde […] prosenttia. Pankin pääomatilannetta on lujitettu asteittain vuosina 2009–2011, ja se on ylittänyt sekä FME:n pääomavaatimukset että pankin sisäiset tavoitteet. Vuoden 2011 lopussa pankin vakavaraisuussuhde oli 20,5 prosenttia ja tier 1 -suhde 15,7 prosenttia.
               
                  Taulukko 5
               
               
                  Pääomasuhteet vuosien 2009–2011 lopussa ja ennuste vuosiksi 2012–2014
               
               
                  (Tiedot koskevat emoyritystä. Tytäryritysten vaikutukset otetaan huomioon muissa tuloissa. Määrät on ilmaistu miljoonina Islannin kruunuina)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Tier 1 -pääoma
                        
                        
                           88 302
                        
                        
                           98 715
                        
                        
                           106 459
                        
                        
                           […]
                        
                        
                           […]
                        
                        
                           […]
                        
                     
                           Tier 2 -pääoma
                        
                        
                           29 543
                        
                        
                           26 257
                        
                        
                           32 105
                        
                        
                           […]
                        
                        
                           […]
                        
                        
                           […]
                        
                     
                           Pääoma yhteensä
                        
                        
                           117 845
                        
                        
                           124 972
                        
                        
                           138 564
                        
                        
                           […]
                        
                        
                           […]
                        
                        
                           […]
                        
                     
                           Riskipainotettu omaisuus
                        
                        
                           685 702
                        
                        
                           678 563
                        
                        
                           675 998
                        
                        
                           […]
                        
                        
                           […]
                        
                        
                           […]
                        
                     
                           Tier 1 -suhde
                        
                        
                           12,9 %
                        
                        
                           14,5 %
                        
                        
                           15,7 %
                        
                        
                           [15–20] %
                        
                        
                           [15–20] %
                        
                        
                           [15–20] %
                        
                     
                           Vakavaraisuussuhde
                        
                        
                           17,2 %
                        
                        
                           18,4 %
                        
                        
                           20,5 %
                        
                        
                           [20–25] %
                        
                        
                           [20–25] %
                        
                        
                           [20–25] %
                        
                     
         
               (117)
            
            
               Vuoden 2012 huhtikuussa laaditun ICAAP-raportin mukaan pankki on arvioinut tarvitsevansa […] miljardin Islannin kruunun riskipääoman riskiensä kattamiseksi. Pankin pääomapohja on […] miljardia Islannin kruunua ja sen pääomapuskuri on siten […] miljardia Islannin kruunua. Nykyisen riskipainotetun määrän perusteella pääomasuhteeksi saadaan […] prosenttia.
            
         
               (118)
            
            
               Arion Bank on päättänyt olla maksamatta osinkoja vuoteen 2013 asti. Tätä käytäntöä muutetaan vain yhteistyössä FME:n kanssa ja ainoastaan, jos Arion Bank ja FME vahvistavat yhdessä, että Islannin taloudessa on tapahtunut kestävä käänne.
            
         iii)   Hyvän likviditeettitilanteen säilyttäminen ja rahoitusrakenteen parantaminen
   
               (119)
            
            
               FME vaatii maksuvalmiuden osalta, että pankilla on oltava turvattu maksuvalmiusvaranto, joka on vähintään 20 prosenttia talletuksista, ja käteisvaranto, joka on 5 prosenttia käteistalletuksista. Lisäksi Islannin keskuspankki on asettanut luottolaitosten maksuvalmiudelle vaatimuksia (63), joiden mukaan luottolaitosten käteisvarat ja velat on luokiteltava tyypin ja erääntymispäivän mukaan ja painotettava riskin mukaan. Luottolaitosten käteisvarojen on ylitettävä velat yhden kuukauden aikana sekä yhden kuukauden ja enintään kolmen kuukauden jälkeen. Säännöt sisältävät myös stressitestin, jossa erilaisiin pääomaeriin sovelletaan vähennystä, mutta jossa oletetaan toisaalta, että kaikki velvoitteet on maksettava niiden erääntyessä, ja toisaalta, että toiset velvoitteet, kuten talletukset, on maksettava lyhyellä varoitusajalla tai heti.
            
         
               (120)
            
            
               Pankin maksuvalmiussuhteet vuosina 2011–2012 on esitetty jäljempänä olevassa kaaviossa. On ilmeistä, että pankki on säilyttänyt vakaan maksuvalmiustilanteen, joka ylittää FME:n vaatimukset sekä käteisvarojen suhdetta (cash ratio) koskevan vaatimuksen että turvattua maksuvalmiutta koskevan laajemman vaatimuksen osalta. Pankin vuosia 2012–2014 koskevien suunnitelmien mukaan se aikoo säilyttää käteisvarojen suhteensa […]–[…] prosentissa ja maksuvalmiussuhteensa […]–[…] prosentissa. Pankki on noudattanut myös Islannin keskuspankin maksuvalmiussääntöjä, sillä sen maksuvalmiussuhteet (yli yhden kuukauden ja enintään kolmen kuukauden tunnusluvut) ovat olleet 1,5–2,1 vuosien 2009–2011 lopussa.
               
                  Kaavio 1
               
               
                  Arion Bankin maksuvalmiussuhteet vuosina 2011–2012
               
               [
                     Kaavio Arion Bankin FME:n sääntöjen mukaisista maksuvalmiussuhteista
                  
               
               Arvoja ei ole paljastettu liikesalaisuuden vuoksi]
            
         
               (121)
            
            
               Basel III -sopimuksen maksuvalmiusvaatimusten soveltaminen ei ole vielä pakollista, mutta Arion Bank on alkanut noudattaa vapaaehtoisesti kyseisen sopimuksen sääntöjen mukaista maksuvalmiusvaatimusta (Liquidity Coverage Ratio, LCR) (64), ja vuoden 2011 lopussa sen LCR oli […] prosenttia.
            
         
               (122)
            
            
               Arion Bankin rahoitus perustuu suurelta osin talletuksiin, mutta rahoituksen monipuolistamiseksi on ryhdytty toimiin myöntämällä katettuja joukkovelkakirjoja. FME myönsi Arion Bankille marraskuussa 2011 luvan laskea liikkeeseen lakisääteisiä katettuja joukkovelkakirjoja. Helmikuussa 2012 saatettiin loppuun miljardin euron suuruinen joukkovelkakirjoja koskeva ohjelma. Varoja käytetään Arion Bankin asuntolainojen rahoittamiseksi. Tässä yhteydessä muistutetaan siitä, että vuoden 2011 lopussa Arion Bank osti KMIIF-asuntolainarahaston ja otti vastuulleen katettujen joukkovelkakirjojen liikkeessä olevan määrän, joka oli 127 miljardia Islannin kruunua, ja jatkoi toimintaa katettujen joukkovelkakirjojen liikkeeseenlaskijana. Pankki katsoo, että katettujen joukkovelkakirjojen liikkeeseenlasku kotimaan markkinoilla täyttää pankin jälleenrahoitukseen ja uusien lainojen rahoittamiseen vuosina 2012–2016 liittyvät tarpeet.
            
         iv)   Kotitalouksien ja yritysten lainasalkkujen uudelleenjärjestely
   
               (123)
            
            
               Yksi tärkeimmistä tehtävistä Islannin rahoitusalalla oli kotitalouksien ja yritysten lainojen uudelleenjärjestely. Se on monimutkainen ja arkaluonteinen aihe, johon liittyy useita rahoituksellisia, taloudellisia ja eettisiä näkökohtia.
            
         
               (124)
            
            
               Arion Bankin mukaan lainasalkkujen uudelleenjärjestely on ollut yksi tärkeä tehtävä, ja pankki katsoo, että se on toiminut etulinjassa yritysten ja kotitalouksien velkakysymysten ratkaisemiseksi ja saavuttanut tältä osin merkittävää edistystä. Pankkiin perustettiin yrityssaneerausyksikkö vuonna 2009, ja takavarikoitujen omaisuuserien hallinnoimiseksi perustettiin varainhallintayrityksiä. Pankki on ottanut käyttöön useita räätälöityjä ratkaisuja, joilla pyritään auttamaan kotitalouksia ja yksittäisiä lainanottajia velkojen maksamisessa.
            
         
               (125)
            
            
               Yritysasiakkaat, jotka eivät ole kyenneet täyttämään velvoitteitaan, on otettu pankin velkasaneerausmenettelyyn. Tavoitteena on muuttaa maksukyvyttömät yritykset maksukykyisiksi yrityksiksi, joiden tase on terveellä pohjalla ja jotka voivat tulevaisuudessa harjoittaa liiketoimintaa ja edistää talouden kehittymistä. Vuoden 2011 lopussa 986 yritystä oli liittynyt pankin yrityssaneerausohjelmiin, ja ohjelma saatettiin loppuun 871 tapauksessa. Pankki toteaa, että yritysvelkojen uudelleenjärjestely saatetaan valtaosin päätökseen vuoden 2012 loppuun mennessä.
            
         
               (126)
            
            
               Kotitalouslainojen uudelleenjärjestelyn yhteydessä yli 14 000 henkilöasiakasta on hyötynyt pankin velkaratkaisupaketeista, joihin sisältyy erityinen velkahuojennusohjelma. Vuoden 2010 lopussa pankki perusti henkilöasiakkaille myös erityisen velkaneuvontapalvelun. Pankin mielestä kyse on tärkeästä järjestelystä, kun pidetään mielessä ratkaistavana olevien vaikeiden velkasaneeraustapausten suuri määrä. Pankki pyrkii saamaan päätökseen kotitalouslainojen uudelleenjärjestelynsä vuonna 2012.
            
         
               (127)
            
            
               Velkasaneerausohjelman tavoitteena on parantaa omaisuuserien laatua. Järjestämättömien lainojen osuus on pienentynyt 37 prosentista vuoden 2010 lopussa 13 prosenttiin vuoden 2011 lopussa. Vuoden 2011 lopussa 56 prosenttia lainasalkun lainoista luokiteltiin sovitusti hoidetuiksi lainoiksi, 18 prosenttia oli seurannassa, 13 prosenttia oli osittain järjestämättömiä ja 13 prosenttia oli järjestämättömiä.
            
         v)   Toimet valuuttaepätasapainon vähentämiseksi
   
               (128)
            
            
               Lainasalkun valuuttalainat (FX) on jaettu FX/FX-lainoihin ja FX/ISK-lainoihin. FX/FX-lainat ovat lainoja, joissa asiakkaat saavat tulonsa valuuttana, ja FX/ISK-lainat ovat valuuttalainoja, joissa asiakkaat saavat tulonsa Islannin kruunuina. Pankin valuuttaepätasapaino johtuu lähinnä FX/ISK-lainoista. Vuosina 2010 ja 2011 pankki onnistui pienentämään valuuttaepätasapainoaan. Vuonna 2012 epätasapaino väheni edelleen, yksityishenkilöiden valuuttalainojen yksikkö muutettiin Islannin kruunuksi ja pankki ryhtyi toimiin rohkaistakseen vähäisiä valuuttatuloja saavia yrityksiä muuttamaan lainansa Islannin kruunun määräisiksi. Valuuttalainoihin liittyy edelleen oikeudellista epävarmuutta, mutta pankin tavoitteena on vähentää ulkomaanvaluutan ja Islannin kruunun välistä epätasapainoa, jotta epätasapaino on Islannin keskuspankin vaatimusten mukainen vuoden 2012 loppuun mennessä.
            
         vi)   Konttoriverkoston järkeistäminen ja kustannustehokkuuden parantaminen
   
               (129)
            
            
               Arion Bankin mielestä Islannin markkinoilla on liikaa pankkeja vastaaviin talouksiin verrattuna. Pankkien on pakko vähentää kustannuksia pysyäkseen kilpailukykyisinä. Arion Bank on kiinnittänyt erityistä huomiota kustannustensa valvontaan, ja se toteaa toimineensa etulinjassa rahoitusalan välttämättömässä järkeistämisessä.
            
         
               (130)
            
            
               Arion Bank on tehostanut liiketoimintaansa vähentämällä työntekijöidensä määrää ja järkeistämällä konttoriverkostoa. Konttoriverkoston järkeistäminen saatettiin loppuun maaliskuussa 2011, kun kolme Reykjavíkin alueen konttoria yhdistettiin yhdeksi konttoriksi. Yhteensä 15 konttoria on suljettu, ja pankin mukaan jäljellä olevien 24 konttorin verkosto toimii kustannustehokkaasti siten, että samalla kiinnitetään erityistä huomiota asiakkaiden tarpeisiin. Edellä kuvailtujen muutosten yhteydessä pankki on vähentänyt työvoimaansa noin 10 prosenttia vuoden 2011 aikana. Kustannuksia on valvottu tiukasti, ja vuonna 2011 kustannus–tuottosuhde pieneni emoyhtiön tasolla jo 45 prosenttiin, ja sitä on tarkoitus parantaa edelleen […] prosenttiin vuosina 2012–2014.
            
         3.5.2   Edellytykset varmistaa elinkelpoisuus perus- ja stressiskenaariossa
   
   
               (131)
            
            
               Rakenneuudistussuunnitelmassa viitataan ICAAP-raporttiin, ja sen yhteydessä on toimitettu Arion Bankia koskeva stressiskenaario, jossa tarkastellaan pankin edellytyksiä saavuttaa elinkelpoisuus pitkällä aikavälillä eri skenaarioissa ja erilaisissa riskikeskittymissä.
            
         3.5.2.1   Perusskenaario
   
   
               (132)
            
            
               Perusskenaario muodostuu edellä kuvaillusta rakenneuudistussuunnitelmasta ja sen perustana olevista olettamuksista.
            
         3.5.2.2   Stressiskenaario
   
   
               (133)
            
            
               Rakenneuudistussuunnitelma sisältää stressiskenaarion, jossa perusskenaarioon sovelletaan ”pitkäkestoinen syvä lama” (Prolonged Deep Recession, PDR) -olettamuksia, jotka perustuvat FME:n suuntaviivoihin. Stressitestin tavoitteena on tutkia, miten pankin tulot, luottotappiot, pääomavaatimukset, käytettävissä olevat pääomat/pääomapuskurit ja maksuvalmiustilanne kehittyvät taloudellisissa stressitilanteissa. Erona on se, että vuoden 2009 PDR-skenaarion olettamuksia sovelletaan nyt vuoden 2012 olettamuksina jne. Olettamukset esitetään tiivistettynä jäljempänä taulukossa 6.
               
                  Taulukko 6
               
               
                  Pitkäkestoista syvää lamaa koskevan skenaarion keskeiset olettamukset (65)
                  
               
               
                           (%)
                        
                     
                            
                        
                        
                           2012
                        
                        
                           2013
                        
                        
                           2014
                        
                     
                           BKT:n kasvu
                        
                        
                           – 16,0
                        
                        
                           – 3,9
                        
                        
                           – 2,8
                        
                     
                           Työttömyysaste
                        
                        
                           10,6
                        
                        
                           16,6
                        
                        
                           16,9
                        
                     
                           Inflaatio
                        
                        
                           9,7
                        
                        
                           0,1
                        
                        
                           0,3
                        
                     
                           REIBOR
                        
                        
                           10,0
                        
                        
                           7,0
                        
                        
                           8,0
                        
                     
         
               (134)
            
            
               Stressiskenaario perustuu siihen olettamukseen, että pankin taloudellisessa toimintaympäristössä tapahtuvat muutokset ovat epätodennäköisiä mutta mahdollisia. Pitkäkestoista syvää lamaa koskevan skenaarion vaikeat olosuhteet vaikuttavat varmasti kielteisesti pankin kannattavuuteen, sillä sen oman pääoman tuotto pienenee merkittävästi. (66) Se tekee kuitenkin pieniä voittoja, ja koska pankin lainasalkku ja riskipainotetut omaisuuserät pienenevät samalla, sen pääomatilanne ei heikkene (67). Myös pankin maksuvalmiustilanne täyttää jatkossa selvästi edellä mainitut vähimmäisvaatimukset.
            
         
               (135)
            
            
               ICAAP-raportti perustuu 31 päivän joulukuuta 2011 talouslukuihin. Sen keskeisin tulos on, että pankin arvion mukaan pankin riskien kattamiseksi tarvitaan […] miljardin Islannin kruunun pääoma ensimmäisen ja toisen pilarin mukaisesti. 16 prosenttia riskipainotetuista omaisuuseristä (RWA) on […] miljardia Islannin kruunua. Pankin pääomapohja on […] miljardia Islannin kruunua, ja sen pääomapuskuri on siten […] miljardia Islannin kruunua. Pääoman arvioinnissa otetaan huomioon stressitekijät, pankin lainasalkun vaikutus mukaan luettuna. ICAAP-raportin mukaan pankin riskinhallinnan painopiste on pankin kaikkien aineellisten riskien tunnistamisessa, arvioimisessa ja mittaamisessa, ja riskit luokitellaan neljään ryhmään: luottoriskit (keskittämisriski mukaan luettuna), markkinariskit, toimintariskit ja muut riskit (likviditeettiriski, liiketoimintariski ja poliittiset ja oikeudelliset riskit mukaan luettuina). Taulukossa 7 esitetään pääoman arvioinnissa huomioon otettavat riskitekijät.
               
                  Taulukko 7
               
               
                  Pääoman arviointia koskevat ICAAP:n tulokset, määrät ilmaistu miljardeina Islannin kruunuina
               
               
                            
                        
                        
                           ICAAP
                           31.12.2011
                        
                     
                           
                              Pääomavaatimukset (pilari I)
                           
                        
                        
                           (…)
                        
                     
                           Yhden riskikohteen keskittymä
                        
                        
                           (…)
                        
                     
                           Alakohtainen keskittymä
                        
                        
                           (…)
                        
                     
                           Muuhun rahoitustoimintaan liittyvä korkoriski
                        
                        
                           (…)
                        
                     
                           Valuuttakurssiriski, luokka C, D, E
                        
                        
                           (…)
                        
                     
                           Veroviranomaiset
                        
                        
                           (…)
                        
                     
                           Arvostusriski — osakkeet, joita ei ole noteerattu julkisesti
                        
                        
                           (…)
                        
                     
                           Arvostusriski — lainasalkku
                        
                        
                           (…)
                        
                     
                           
                              Pilari II, pääoman arviointi
                           
                        
                        
                           (…)
                        
                     
                           
                              Kokonaispääoman riittävyyden arviointi (pilari I ja II)
                           
                        
                        
                           (…)
                        
                     
                           16 prosenttia riskipainotetuista omaisuuseristä
                        
                        
                           (…)
                        
                     
                           Kokonaispääomapohja
                        
                        
                           (…)
                        
                     
                           Pääomapuskuri
                        
                        
                           (…)
                        
                     
         
               (136)
            
            
               ICAAP-raportissa todetaan, että vaikka asiakkaille myönnettyjen valuuttamääräisten lainojen ja Islannin valuuttana tehtyjen talletusten välisen suuren epätasapainon korjaamisessa on edistytty hyvin, jäljellä olevan epätasapainon poistamiseksi on jatkettava toimia vuonna 2012. Vuoden 2011 lopussa epätasapaino ylitti yhä lakisääteisen rajan ja Islannin keskuspankilta oli saatava erivapaus. Valuuttaepätasapainonsa vähentämiseksi pankki on päättänyt muuttaa järjestelmällisesti valuuttalainojen yksikön Islannin kruunuiksi, jos asiakkaalla on tuloja Islannin kruunuina, ja suojautua valuuttaepätasapainolta tekemällä sopimuksia Islannin keskuspankin kanssa ja valuutanvaihtosopimuksia islantilaisten asiakkaiden kanssa.
            
         
               (137)
            
            
               Likviditeettiriski on yksi pankin tärkeimpiä riskitekijöitä. Tämä johtuu siitä, että lainojen erääntymispäivä on myöhemmin kuin talletusten erääntymispäivä. Pankin strategiana on seurata tiiviisti maksuvalmiustilannettaan ja pidentää vastattavaa-puolen erääntymisaikaa analysoimalla huolellisesti talletusten joustamattomuutta (68) ja monipuolistamalla rahoitustaan. Pankin sisäisten vaatimusten mukaan turvatun maksuvalmiussuhteen pitäisi olla vähintään […] prosenttia talletuksista ja vähimmäiskassavarannon pitäisi olla […] prosenttia tai hieman yli FME:n vaatimusten, jotka ovat 20 prosenttia turvatun maksuvalmiussuhteen osalta ja 5 prosenttia kassavarantosuhteen osalta. Kuten edellä esitetystä kaaviosta 1 käy ilmi, pankki on täyttänyt hyvin FME:n ja sisäiset viitearvot. Pankki on tehnyt maksuvalmiudelleen stressitestin analysoimalla talletuspohjaansa ja luokittelemalla talletukset seitsemään ryhmään niiden joustamattomuuden mukaan. Jos pääomaliikkeiden rajoitukset poistettaisiin välittömästi, pankin turvattu maksuvalmiussuhde […]. Kassavarantosuhde […]. Pankki on kuitenkin laatinut varautumissuunnitelmat mahdollisen finanssikriisin varalta, ja se ryhtyisi muun muassa seuraaviin toimiin: […].
            
         3.5.3   Irtaantumisstrategia/takaisinmaksu valtiolle
   
   
               (138)
            
            
               Kuten edellä on esitetty, tier 2 -pääomalainan laina-aika on 10 vuotta 30 päivästä joulukuuta 2009. Korvauksen osalta sopimukseen sisältyy step-up-lauseke, jota sovelletaan 5 vuoden jälkeen (eli 2014), jolloin vuosikorkoa nostetaan 400 peruspisteestä 500 peruspisteeseen yli euriborkoron. Islannin viranomaisten mukaan tämän step-up-lausekkeen pitäisi kannustaa pankkia maksamaan pääoma takaisin kyseisenä aikana.
            
         
               (139)
            
            
               Valtiolla on edelleen 13 prosentin pääomaosuus Arion Bankista, ja valtion rahoituslaitoksista omistamia osuuksia hallinnoi Icelandic State Financial Investments (ISFI) (69). Valtion vuoden 2012 talousarvion mukaan valtiolle on annettu valtuudet myydä nykyiset säästöpankeista omistamansa osakkeet, mutta kolmea suurta liikepankkia koskevan valtion omistuksen myynnistä ei ole vielä tehty päätöstä. Toimivaltaiset ministerit ovat kuitenkin perustaneet työryhmän tutkiakseen keinoja liikepankeista irtautumiseksi. Hallitus on ilmoittanut, ettei se aio vähentää omistustaan Landsbankinnissa alle kahteen kolmasosaan pankin osakepääomasta, mutta sen osuudet Arion Bankista ja Íslandsbankista voidaan pian tarjota myyntiin tai myydä pankkien mukana kokonaisuudessaan, jos niiden enemmistöosakkaat päättävät myydä pankin ja edellyttäen, että tietyt ennakkoehdot täyttyvät.
            
         
               (140)
            
            
               Erityinen likviditeettisopimus on käytössä vain 31 päivään joulukuuta 2014 asti, jolloin myös SPRON:n joukkovelkakirja erääntyy.
            
         4.   PERUSTEET VIRALLISEN TUTKIMUSMENETTELYN KÄYNNISTÄMISELLE
   
               (141)
            
            
               Valvontaviranomainen päätteli alustavasti menettelyn aloittamisesta tehdyssä päätöksessä, että Islannin valtion toimenpiteet Arion Bankin pääomittamiseksi ja likviditeettisopimus ovat ETA-sopimuksen 61 artiklassa tarkoitettua valtiontukea. Sen mukaan ei ole myöskään pois suljettua, että talletussuoja katsotaan valtiontueksi. Valvontaviranomainen esittää tässä päätöksessä lopullisen näkemyksensä näistä toimenpiteistä, joilla on merkitystä arvioinnin kannalta.
            
         
               (142)
            
            
               Valvontaviranomainen katsoi menettelyn aloittamisesta tehdyssä päätöksessä arvioitujen toimenpiteiden sääntöjenmukaisuuden osalta, että lopullinen näkemys voidaan esittää vain rakenneuudistussuunnitelman pohjalta, jota ei ollut toimitettu, kun valvontaviranomainen aloitti muodollisen tutkintamenettelyn 15 päivänä joulukuuta 2010. Valvontaviranomainen ilmaisi epäilevänsä tuen sääntöjenmukaisuutta etenkin, koska rakenneuudistussuunnitelmaa ei ollut toimitettu, kun Arion Bankin perustamisesta oli kulunut yli vuosi.
            
         4.1   Asianomaisten osapuolten huomautukset
   
   
               (143)
            
            
               Valvontaviranomainen sai vanhan pankin velkojilta lausunnon, jossa ne korostivat, että niitä on pidettävä asianomaisina osapuolina, ja ilmoittivat, että ne esittävät mahdollisesti lisähuomautuksia myöhemmässä vaiheessa.
            
         4.2   Islannin viranomaisten huomautukset
   
   
               (144)
            
            
               Islannin viranomaiset hyväksyvät sen, että uuden Kaupthing Bankin eli nykyisen Arion Bankin perustamiseksi toteutetut toimet katsotaan valtiontueksi. Islannin viranomaiset katsovat, että toimenpiteet soveltuvat kuitenkin ETA-sopimuksen toimintaan ETA-sopimuksen 61 artiklan 3 kohdan b alakohdan nojalla, sillä ne ovat välttämättömiä, oikeasuhtaisia ja tarkoituksenmukaisia Islannin talouden vakavan häiriön korjaamiseksi. Islannin viranomaisten mielestä toteutetut toimenpiteet ovat kaikilta osin valvontaviranomaisen valtiontuen suuntaviivoissa vahvistamien periaatteiden mukaisia. He katsovat myös, että tuki on välttämätön ja että se on rajattu välttämättömään vähimmäismäärään.
            
         
               (145)
            
            
               Lisäksi Islannin viranomaiset korostavat, että Kaupthing Bankin edelliset osakkeenomistajat ovat menettäneet kaikki osakkeensa, eivätkä ne ole saaneet valtiolta korvausta, että tuki on suunniteltu siten, että minimoidaan negatiiviset heijastusvaikutukset kilpailijoihin, ja että lainojen ehdot (tier 2 -pääoma) vastaavat markkinaehtoja.
            
         
               (146)
            
            
               Islannin viranomaisten mukaan talletussuojaa ei voida pitää valtiontukena.
            
         4.3   Islannin viranomaisten sitoumukset
   
   
               (147)
            
            
               Islannin viranomaiset ovat antaneet useita sitoumuksia, joista valtaosa liittyi nyt tarkasteltavana olevan tuen aiheuttamiin kilpailun vääristymiin. Sitoumukset on esitetty liitteessä.
            
         II   ARVIOINTI
   
   1.   VALTIONTUEN OLEMASSAOLO
   
               (148)
            
            
               ETA-sopimuksen 61 artiklan 1 kohdassa määrätään seuraavaa:
               ”Jollei tässä sopimuksessa toisin määrätä, EY:n jäsenvaltion tai EFTA-valtion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu tämän sopimuksen toimintaan, siltä osin kuin se vaikuttaa sopimuspuolten väliseen kauppaan.”
            
         
               (149)
            
            
               Valvontaviranomainen arvioi jäljempänä mainittuja seikkoja (70):
               
                           —
                        
                        
                           Islannin valtio myönsi uudelle pankille alkupääoman;
                        
                     
                           —
                        
                        
                           uusi pankki pääomitettiin (väliaikaisesti) kokonaan valtion varoista;
                        
                     
                           —
                        
                        
                           uuden pankin osakepääoma oli 87 prosenttia, ja valtiolle jäänyt 13 prosentin loppuosuus siirrettiin Kaupthingin velkojille; ja
                        
                     
                           —
                        
                        
                           valtio myönsi uudelle pankille tier 2 -pääomaa, joka perustuu etuoikeusasemaltaan huonommassa asemassa olevaan lainaan.
                        
                     Edellä esitettyjä toimenpiteitä kutsutaan yhteisesti ”pääomasijoitustoimenpiteiksi”. Valvontaviranomainen arvioi lisäksi:
               
                           —
                        
                        
                           erityistä likviditeettisopimusta,
                        
                     
                           —
                        
                        
                           SPRON:n valuutanvaihtosopimusta,
                        
                     
                           —
                        
                        
                           Islannin valtion ilmoitusta, joka koski kotimaisten talletusten takaamista kokonaisuudessaan kaikissa Islannin pankeissa.
                        
                     
         1.1   Valtion varojen olemassaolo
   
   
               (150)
            
            
               Kuten valvontaviranomainen on jo todennut alustavasti menettelyn aloittamisesta tehdyssä päätöksessä, on selvää, että pääomasijoitustoimenpiteet rahoitetaan Islannin valtionkassasta saatavilla varoilla. On ilmeistä, että myös Arion Bankin likviditeettisopimus rahoitetaan valtion varoista. SPRON:n valuutanvaihtosopimuksen osalta valtio hyväksyi sen riskin, että SPRON:n/Drómin varat ovat riittämättömiä kattamaan SPRON:n siirretyt velat (talletukset). Se sitoutui vastaamaan etenkin vajauksesta, ja sitoumukseen liittyy valtion varojen (mahdollinen) siirto.
            
         
               (151)
            
            
               Valvontaviranomainen korostaa heti alkuun talletussuojan osalta, että sen arviointi koskee ainoastaan edellä kuvailtua lisätalletussuojaa, joka perustuu etenkin Islannin valtion ilmoituksiin, joiden mukaan se takaa Islannissa sijaitsevien kotimaisten liike- ja säästöpankkien ja niiden sivukonttorien talletukset kokonaisuudessaan.
            
         
               (152)
            
            
               Tällä arvioinnilla ei ole vaikutusta valvontaviranomaisen näkemykseen lain nro 98/1999 sekä Islannin valtion ja TIF:n finanssikriisin aikaisten toimien yhdenmukaisuudesta ETA-lainsäädännön ja etenkin direktiivin 94/19/EY kanssa. Valvontaviranomainen katsoo direktiivien 97/9/EY ja 94/19/EY täytäntöönpanon osalta, että siltä osin kuin tällaiset toimenpiteet katsotaan valtiontueksi, valtion varojen käyttö ETA-lainsäädännön velvoitteiden täyttämiseksi ei yleensä herättäisi huolta ETA-sopimuksen 61 artiklan nojalla. Tässä päätöksessä ei siten tarkastella kyseisiä toimenpiteitä.
            
         
               (153)
            
            
               Valvontaviranomainen totesi menettelyn aloittamisesta tehdyssä päätöksessä, että se aikoo tutkia tarkemmin, ovatko edellä kuvaillut Islannin valtion ilmoitukset riittävän täsmällisiä, vakaita, ehdottomia ja oikeudellisesti sitovia, jotta niihin sisältyy sitoumus valtion varojen käytöstä. (71) Näiden perusteiden täyttymistä arvioidessaan valvontaviranomainen panee merkille, että ilmoitukset sisälsivät julkisten varojen käyttöä koskevan peruuttamattoman sitoumuksen, mistä on osoituksena se, että Islannin valtio on tehnyt kaikkensa tallettajien suojelemiseksi. Sen lisäksi, että valtio on asettanut talletuksenhaltijat etusijalle maksukyvyttömissä pesissä (mihin ei liittyisi valtion varojen käyttöä), se on tehnyt selväksi myös, ettei se salli tallettajien kärsivän tappioita. Valtion kaikille kotimaan liike- ja säästöpankkien talletuksille antama yleinen suoja ei myöskään perustu ETA-säädösten mukaisiin talletussuojajärjestelmiin, sillä suojan määrää ei ole rajoitettu eivätkä toimesta hyötyvät pankit ole osallistuneet sen rahoitukseen.
            
         
               (154)
            
            
               Islannin valtion julistus on näkynyt käytännössä rahoitusalaa koskevina valtion toimina, joita on toteutettu alalla vuoden 2008 lokakuusta lähtien ja joiden vaikuttimena on ollut tämän julistuksen kunnioittaminen. Tällaisia valtion toimia ovat olleet rahoituslaitosten talletusten turvaamiseksi toteutetut toimet, kuten kolmen liikepankin perustaminen, SPRON:n talletusten siirtäminen Arion Bankiin, Straumurin talletusten siirtäminen Íslandsbankiin, viiden säästöpankin Sparisjódabanki Íslandsiin tekemien talletusten siirtäminen Islannin keskuspankille, Byr Savings Bankin talletusten siirtäminen Byr hf:ään, Keflavík Savings Bankin talletusten siirtäminen SpKef-säästöpankkiin ja SpKef-säästöpankin talletuksia koskevan vastuun siirtäminen valtiolle Landsbankinniin tehdyn pakkosulautumisen vuoksi.
            
         
               (155)
            
            
               Islannin viranomaiset ovat väittäneet useissa valtiontukea koskevissa tapauksissa, joita valvontaviranomainen tutkii parhaillaan ja joista muutama on mainittu edellä, että kulloinkin valittu toimenpide oli Islannin valtion kannalta taloudellisesti vähiten rasittava vaihtoehto, jolla se pystyi täyttämään sitoumuksensa suojella sijoittajia täysimääräisesti.
            
         
               (156)
            
            
               Edellä esitetyn perusteella valvontaviranomainen katsoo, että käyttöön otettu toimenpide on oikeudellisesti sitova, täsmällinen, ehdoton ja järkkymätön. Tämän perusteella valvontaviranomainen päättelee, että Islannin valtion ilmoitukset, joiden mukaan talletukset suojataan kokonaisuudessaan, sisältävät sitoumuksen ETA-sopimuksen 61 artiklassa tarkoitetusta valtiontuesta.
            
         1.2   Jonkin yrityksen tai tuotannonalan suosiminen
   
   1.2.1   Etu
   
   
               (157)
            
            
               Tukitoimenpiteillä on ensinnäkin annettava uudelle pankille etuja, joiden ansiosta se vapautuu kustannuksista, jotka tavallisesti maksetaan sen talousarviosta. Menettelyn aloittamisesta tehdyssä päätöksessä esitetyn alustavan päätelmän mukaisesti valvontaviranomainen katsoo edelleen, että jokaisesta pääomasijoitustoimenpiteestä on etua uudelle pankille, sillä pääoma ei olisi ollut pankin käytettävissä ilman valtion toimia.
            
         
               (158)
            
            
               Määritellessään, tuoko yritykseen tehtävä investointi, kuten pääomanlisäys, yritykselle etua, valvontaviranomainen soveltaa markkinataloussijoittajaperiaatetta ja arvioi, olisiko yksityinen sijoittaja, joka vastaa kooltaan julkista elintä ja joka toimii tavanomaisissa markkinaolosuhteissa, tehnyt tällaisen investoinnin. (72) Tarkasteltaessa pääomasijoitustoimenpiteitä, joista on etua vaikeuksissa oleville pankeille, sekä Euroopan komissio (lukuisissa tapauksissa ennen finanssikriisin puhkeamista) (73) että valvontaviranomainen (74) ovat katsoneet yleisesti finanssikriisin alusta lähtien, että valtion toteuttamat pankkien pääomasijoitustoimenpiteet ovat valtiontukea, kun otetaan huomioon rahoitusmarkkinoilla vuoden 2008 syksystä vallinnut levottomuus ja epävarmuus. Tämä yleinen näkemys koskee etenkin Islannin rahoitusmarkkinoita vuosina 2008 ja 2009, jolloin koko järjestelmä romahti. Valvontaviranomainen katsoo siten, että pääomasijoitustoimenpiteillä annettiin etua Arion Bankille riippumatta siitä, siirretäänkö uuden pankin pääomasta 87 prosenttia (valtaosin yksityissektorin) velkojille. Arion Bankin pääomittamiseen osallistuivat yksityissektorilta ainoastaan vanhan pankin velkojat, joiden tavoitteena oli yksinomaan minimoida omat tappiot. (75)
               
            
         
               (159)
            
            
               Tämä näkemys koskee myös erityistä likviditeettisopimusta, joka neuvoteltiin osana valtion tukitoimenpidepakettia, jonka tavoitteena on jatkaa kaatuneen pankin toimintoja uudessa pankissa ja kannustaa kaatuneen pankin velkojia tekemään pääomasijoituksia uuteen pankkiin. On ilmeistä, että valtio ryhtyi toimiin, koska ei ollut varmaa, saisiko Arion Bank riittävästi likviditeettiä markkinoilta. Sen sijaan, että valtio olisi toiminut yksityisenä sijoittajana, se korvasi yksityismarkkinoiden osallistujat, jotka välttelivät lainanantoa rahoitusyrityksille. Valvontaviranomainen vahvistaa siksi menettelyn aloittamisesta tehdyssä päätöksessä esitetyn alustavan päätelmän ja katsoo, että erityisellä likviditeettisopimuksella annettiin etua Arion Bankille.
            
         
               (160)
            
            
               Tarkasteltaessa talletusten siirtoa SPRON:ltä ja maksua Drómin liikkeeseen laskemalla joukkovelkakirjalla — SPRON:n valuutanvaihtosopimusta –valvontaviranomainen panee tyytyväisenä merkille, että liiketoimen tarkoituksena oli antaa Arion Bankille korvausta, joka vastaa vain siirrettyjen velkojen määrää. Valtio ottaa kuitenkin kaikilta osin vastuulleen sen riskin, että Drómin joukkovelkakirjan arvo on vähäisempi kuin siirrettyjen talletusten arvo, ja sitoutuu hyvittämään mahdolliset vajaukset. On siten ilmeistä, että sen lisäksi, että Arion Bank saa tuloja joukkovelkakirjojen koroista, sillä on edellytykset hankkia liikearvoa ja uusia markkinaosuuksia ilman riskiä. Valvontaviranomaisen näkemyksen mukaan tämä tuo sille etua. (76)
               
            
         
               (161)
            
            
               Valvontaviranomaisen on arvioitava lopuksi myös sitä, onko lisätalletussuojasta etua Arion Bankille ja ylipäätään Islannin pankeille. Valvontaviranomainen huomauttaa tältä osin, että kun Islannin viranomaiset ilmoittivat ensimmäisen kerran suojaavansa talletukset, ei ollut täysin selvää, miten suoja toimisi käytännössä ja etenkään mikä vaikutus tällaisella toimella olisi pankkiin, joka ei pysty vastaamaan taloudellisista velvoitteistaan tallettajiinsa nähden. Nyt on käynyt ilmi, ettei tällaisen pankin annettaisi kaatua, vaan Islannin valtio varmistaisi — esimerkiksi siirtämällä talletukset toiseen pankkiin ja korvaamalla omaisuuserien vajaukset — että talletukset voidaan maksaa kokonaisuudessaan ja että tallettajilla olisi oikeus talletuksiinsa täysimääräisinä.
            
         
               (162)
            
            
               Valvontaviranomainen katsoo, että on toissijaista, miten valtio toimisi todellisuudessa kotimaan talletusten rajoittamatonta suojaa koskevan sitoumuksen täyttämiseksi. Merkitystä on sillä, että se on sitoutunut ottamaan rajoittamattoman vastuun, jos jokin pankki ei pysty maksamaan talletuksia.
            
         
               (163)
            
            
               Valvontaviranomainen katsoo, että tällainen rajoittamaton suoja on tuonut etua Arion Bankille. Ensinnäkin se antaa arvokasta kilpailuetua — rajoittamattoman valtion suojan ja siten tärkeän turvaverkon — vaihtoehtoisiin sijoitusvaihtoehtoihin ja sijoittajiin nähden. Tätä on havainnollistettu talousasiain ministerin hiljattain julkaisemassa raportissa, jossa todetaan, että ”Islannin rahoitusyritykset toimivat tällä hetkellä suojatussa ympäristössä, jossa pääomaliikkeitä rajoitetaan ja talletuksille annetaan yleinen suoja. Tällaisissa oloissa pankkitalletukset ovat käytännössä islantilaisten säästäjien ainoa turvallinen vaihtoehto.” (77)
               
            
         
               (164)
            
            
               Toiseksi vaikuttaa ilmeiseltä, että jos suojaa ei olisi annettu, Arion Bank olisi kärsinyt todennäköisemmin talletustensa ulosvirtauksesta edeltäjänsä tavoin. (78) Pankin olisi siten todennäköisesti pitänyt maksaa enemmän korkoa (riskin kompensoimiseksi), jotta se olisi voinut saada tai edes säilyttää saman määrän talletuksia, jollei Islannin valtio olisi ottanut vastatakseen rajoittamattomasta lisätalletussuojasta. Valvontaviranomainen katsoo siten, että talletussuojasta on pankille etua.
            
         1.2.2   Valikoivuus
   
   
               (165)
            
            
               Toiseksi tukitoimenpiteen on oltava valikoiva siinä mielessä, että se suosii ”jotakin yritystä tai tuotannonalaa”. Pääomasijoitustoimenpiteet, likviditeettisopimus ja SPRON:n valuutanvaihtosopimus ovat valikoivia, sillä niistä on etua vain Arion Bankille.
            
         
               (166)
            
            
               Lisäksi koska valtiontuki voi olla valikoiva myös tilanteissa, joissa siitä on etua yhdelle tai useammalle talouden alalle mutta ei kaikille, valvontaviranomainen katsoo, että talletuksia koskeva valtionsuoja, josta on etua Islannin koko pankkialalle, on valikoiva. Tämä päätelmä perustuu myös edellä esitettyihin näkemyksiin, joiden mukaan pankkeja suositaan muihin sellaisiin yrityksiin nähden, jotka tarjoavat säästö- ja investointimahdollisuuksia.
            
         1.3   Kilpailun vääristyminen ja vaikutukset sopimuspuolten väliseen kauppaan
   
   
               (167)
            
            
               Toimenpiteellä lujitetaan Arion Bankin asemaa sen Islannissa tai muissa ETA-valtioissa sijaitseviin kilpailijoihin (tai mahdollisiin kilpailijoihin) nähden. Kuten edellä on esitetty, Arion Bank toimii aktiivisesti rahoitusmarkkinoilla, jotka ovat avoimia kansainväliselle kilpailulle Euroopan talousalueella. Vaikka Islannin rahoitusmarkkinat ovat tällä hetkellä melko eristäytyneet etenkin pääomaliikkeiden rajoitusten vuoksi, rajat ylittävää kauppaa harjoitetaan edelleen ja sen harjoittaminen on mahdollista, ja kauppa todennäköisesti lisääntyy heti, kun pääomaliikkeiden rajoitukset puretaan. Siksi on katsottava, että kaikki nyt tarkasteltavana olevat toimenpiteet vääristävät kilpailua ja vaikuttavat ETA-sopimuksen sopimuspuolten väliseen kauppaan. (79)
               
            
         1.4   Päätelmät
   
   
               (168)
            
            
               Valvontaviranomainen katsoo siten, että Islannin valtion toteuttamia toimenpiteitä uuden pankin pääomittamiseksi, likviditeettisopimusta, talletustakuuta ja SPRON:n valuutanvaihtosopimusta on pidettävä ETA-sopimuksen 61 artiklan 1 kohdassa tarkoitettuna valtiontukena.
            
         2.   MENETTELYVAATIMUKSET
   
               (169)
            
            
               Pöytäkirjassa 3 olevan I osan 1 artiklan 3 kohdan mukaan ”EFTAn valvontaviranomaiselle on annettava tieto tuen myöntämistä koskevasta suunnitelmasta niin ajoissa, että se voi esittää huomautuksensa (…). Valtio, jota asia koskee, ei saa toteuttaa ehdottamiaan toimenpiteitä ennen kuin menettelyssä on annettu lopullinen päätös”.
            
         
               (170)
            
            
               Islannin viranomaiset eivät ilmoittaneet valvontaviranomaiselle menettelyn aloittamisesta tehdyn päätöksen kattamista tukitoimenpiteistä ennen niiden täytäntöönpanoa. Valvontaviranomainen katsoo siten, että Islannin viranomaiset eivät ole noudattaneet pöytäkirjassa 3 olevan I osan 1 artiklan 3 kohdan mukaisia sitoumuksiaan. Siksi tukitoimenpiteiden hyväksyminen oli laitonta. Siltä osin kuin kyse on Arion Bankin SPM-säästöpankkia koskevasta hankinnasta, johon valvontaviranomaisen mielestä ei liity valtiotukea, on kuitenkin huomautettava, että valvontaviranomaisen rakenneuudistustoimenpiteitä koskevien suuntaviivojen 41 kohdan mukaan, ja jotta vältetään käyttämästä valtiontukea kilpailun vastaiseen toimintaan, kilpaileva pankki voi tehdä hankintoja vain poikkeusoloissa ja jos niistä ilmoitetaan valvontaviranomaiselle.
            
         3.   TUEN SÄÄNTÖJENMUKAISUUS
   
               (171)
            
            
               Valvontaviranomainen esittää alustavana huomautuksena, että vaikka Arion Bank on uusi oikeushenkilö, joka perustettiin vuonna 2008, se on — kotimaan toimintojen näkökulmasta — selvästi Kaupthing Bankin taloudellinen seuraaja siinä mielessä, että näiden kahden yrityksen välillä on taloudellinen jatkuvuus. Koska Arion Bankin vuoden 2008 syksystä lähtien toteuttamat taloudelliset toimet eivät olisi voineet jatkua ilman tukea, valvontaviranomainen pitää pankkia vaikeuksissa olevana yrityksenä.
            
         
               (172)
            
            
               Lisäksi arvioitavana olevat toimenpiteet ovat samanaikaisesti pelastamis- ja rakenneuudistustoimenpiteitä. Kuten menettelyn aloittamisesta tehdyssä päätöksessä todetaan, valvontaviranomainen olisi todennäköisesti hyväksynyt toimenpiteet väliaikaisesti sääntöjenmukaisiksi pelastamistoimenpiteiksi, jos niistä olisi ilmoitettu ennen niiden täytäntöönpanoa, ja sen jälkeen esittänyt niistä lopullisen näkemyksensä rakenneuudistussuunnitelman pohjalta. Koska ilmoitusta ei kuitenkaan toimitettu oikea-aikaisesti, valvontaviranomainen aloitti muodollisen tutkintamenettelyn ja pyysi toimittamaan rakenneuudistussuunnitelman. Kuten edellä on esitetty, näiden toimenpiteiden lopullinen sääntöjenmukaisuus määräytyy sen perusteella, täyttääkö rakenneuudistussuunnitelma valvontaviranomaisen vahvistamat, vaikeuksissa olevien yritysten valtiontukea koskevien suuntaviivojen vaatimukset.
            
         3.1   Sääntöjenmukaisuuden arvioinnin oikeusperusta: ETA-sopimuksen 61 artiklan 3 kohta ja valvontaviranomaisen rakenneuudistustoimenpiteitä koskevat suuntaviivat
   
   
               (173)
            
            
               Vaikka vaikeuksissa oleville yrityksille annettavaa valtiontukea arvioidaan yleensä ETA-sopimuksen 61 artiklan 3 kohdan c alakohdan perusteella, valvontaviranomainen voi sopimuksen 61 artiklan 3 kohdan b alakohdan nojalla sallia valtiontuen ”EY:n jäsenvaltion tai EFTA-valtion taloudessa olevan vakavan häiriön poistamiseksi”. Kuten todetaan pankkisuuntaviivojen (80) 8 kohdassa, valvontaviranomainen vahvistaa oikeuskäytännön ja komission päätöksentekokäytännön mukaisesti, että ETA-sopimuksen 61 artiklan 3 kohdan b alakohta edellyttää, että EFTA-valtion taloudessa olevaa vakavaa häiriötä tulkitaan suppeasti.
            
         
               (174)
            
            
               Kuten edellä on kuvailtu yksityiskohtaisesti, Islannin viranomaiset ovat todenneet, että Islannin rahoitusjärjestelmä ajautui lokakuussa 2008 systeemiseen kriisiin, joka johti sen suurten pankkien ja säästöpankkien kaatumiseen muutamien päivien aikana. Kaatuneiden rahoituslaitosten yhteenlaskettu markkinaosuus oli yli 90 prosenttia useimmilla Islannin rahoitusmarkkinasegmenteillä. Vaikeuksia lisäsi luottamuksen romahtaminen maan valuuttaan. Islannin reaalitalous on kärsinyt vakavasti finanssikriisistä. Kriisin alkamisesta on kulunut yli kolme vuotta, mutta Islannin rahoitusjärjestelmä on edelleen haavoittuva. Vaikka tilanne on helpottunut merkittävästi vuodesta 2008, on ilmeistä, että kun toimenpiteet toteutettiin, niillä oli tarkoitus korjata vakava häiriö Islannin taloudessa.
            
         
               (175)
            
            
               ETA-sopimuksen 61 artiklan 3 kohdan b alakohtaa katsotaan siten sovellettavan tähän tapaukseen.
            
         
      Rakenneuudistustoimenpiteitä koskevien suuntaviivojen soveltaminen
   
   
               (176)
            
            
               Valvontaviranomaisen valtiontuen suuntaviivoissa elinkelpoisuuden palauttamisesta ja rahoitusalalla tämänhetkisessä kriisissä toteutettujen rakenneuudistustoimenpiteiden arvioinnista valtiontukisääntöjen perusteella (81) (rakenneuudistustoimenpiteitä koskevat suuntaviivat) esitetään rahoituslaitosten rakenneuudistukseen tämänhetkisessä kriisissä sovellettavat valtiontukisäännöt. Rakenneuudistustoimenpiteitä koskevien suuntaviivojen mukaan tämänhetkisessä finanssikriisissä rahoituslaitoksen rakenneuudistuksen on täytettävä jäljempänä esitetyt vaatimukset, jotta se olisi ETA-sopimuksen 61 artiklan 3 kohdan b alakohdan mukainen:
               
                           i)
                        
                        
                           sen seurauksena pankin elinkelpoisuus palautetaan,
                        
                     
                           ii)
                        
                        
                           tuensaajan oma osallistuminen on riittävää (vastuunjako),
                        
                     
                           iii)
                        
                        
                           se sisältää riittävästi toimenpiteitä, joilla rajoitetaan kilpailun vääristymistä.
                        
                     
         
               (177)
            
            
               Valvontaviranomainen arvioi siten jäljempänä Arion Bankia koskevan rakenneuudistussuunnitelman pohjalta, täyttyvätkö nämä vaatimukset ja ovatko edellä kuvaillut tukitoimenpiteet vaatimustenmukaista rakenneuudistustukea.
            
         3.2   Elinkelpoisuuden palauttaminen
   
   
               (178)
            
            
               Tällaisen tuen ensisijaisena tavoitteena on rakenneuudistustuen saajan pitkän aikavälin elinkelpoisuuden palauttaminen, ja tuen sääntöjenmukaisuuden määrittämisessä yksi tärkeä näkökohta on sen arvioiminen, saavutetaanko tämä rakenneuudistustuella.
            
         
               (179)
            
            
               Kuten edellä esitetään, vuoden 2008 syksyllä alkanut Islannin talouden myllerrys, pääomaliikkeiden rajoitusten kaltaiset epätavalliset toimenpiteet, sääntely-ympäristön kehittyminen ja makrotaloudelliset näkymät, jotka viimeaikaisesta vakautumisesta huolimatta ovat edelleen jokseenkin epävarmat, etenkin kun otetaan huomioon euroalueen nykyiset ongelmat, tekevät elinkelpoisen pankkitoiminnan harjoittamisen ja sen pitkän aikavälin elinkelpoisuuden varmistamisen haastavaksi. Valvontaviranomainen korostaa heti alkuun, että tämä näkökulma on pidettävä mielessä jäljempänä esitetyssä arvioinnissa.
            
         
               (180)
            
            
               Rakenneuudistusta koskevien suuntaviivojen 2 jaksossa todetaan, että ETA-valtion on esitettävä kattava ja yksityiskohtainen rakenneuudistussuunnitelma, joka sisältää täydelliset tiedot liiketoimintamallista ja jolla palautetaan pankin pitkän aikavälin elinkelpoisuus. Rakenneuudistusta koskevien suuntaviivojen 10 kohdassa vaaditaan, että rakenneuudistussuunnitelmassa on määritettävä pankin vaikeuksien syyt ja pankin omat heikkoudet sekä selostettava, miten ehdotetuilla rakenneuudistustoimenpiteillä ratkaistaan pankin ongelmat.
            
         
               (181)
            
            
               Edellä kuvaillut Arion Bankin vaikeudet on määritelty sekä rakenneuudistussuunnitelmassa että tutkintakomitean (SIC) raportissa, joka koskee pankin perustamiseen liittyviä olosuhteita ja sen edeltäjän ongelmia. Mainitussa raportissa yksilöidyt, edeltäjäpankkiin liittyvät tärkeimmät syyt olivat liiallinen ja kestämätön laajentuminen, pankin omistajien velkaantuminen, riskien keskittyminen, heikko oma pääoma ja pankkien koko verrattuna Islannin talouteen. Kaupthing Bankilla oli suuria yksittäisiä riskikeskittymiä, ja se otti suuren riskin lainatessaan omistajilleen. Lisäksi se luotti ensisijaisesti lyhyen aikavälin tukkurahoitukseen.
            
         
      Lakisääteiset elinkelpoisuuden palauttamistoimenpiteet
   
   
               (182)
            
            
               Vaikka Arion Bankin rakenneuudistussuunnitelmassa tarkastellaan pankin useita edellä yksilöityjä heikkouksia, valvontaviranomainen katsoo, että Kaupthingin kaatuminen ja Islannin rahoitusalan romahtaminen johtui myös muutamasta muusta Islannille ominaisesta tekijästä, jotka liittyvät sen pieneen kokoon ja tutkintakomitean korostamiin puutteisiin sääntelyssä ja valvonnassa. Kuten minkään islantilaisen pankin myöskään Arion Bankin pitkän aikavälin elinkelpoisuus ei siten määräydy yksinomaan pankin tasolla toteutetuista toimenpiteistä vaan myös siitä, onko valvontaan ja sääntelyyn liittyvät puutteet korjattu.
            
         
               (183)
            
            
               Valvontaviranomainen on tältä osin tyytyväinen Islannin viranomaisten sääntely- ja valvontakehykseen tekemiin muutoksiin, jotka on esitetty liitteessä.
            
         
               (184)
            
            
               Ensinnäkin FME:n valtaa ja toimivaltuuksia on lisätty, muun muassa antamalla sille uusia velvoitteita suurten yksittäisten vastuiden ja niihin liittyvien riskien alalla, ja valvontaviranomainen katsoo, että tällä puututaan yhteen rahoitusalan romahdukseen johtaneista tekijöistä.
            
         
               (185)
            
            
               Toiseksi vakavaraisuussuhdetta koskevilla väliaikaisilla tiukoilla vaatimuksilla ja muutamilla vakuuksien käyttöä koskevilla säännöillä, etenkin kiellolla, joka koskee lainan myöntämistä omiin osuuksiin perustuvaa vakuutta vastaan, pyritään varmistamaan, ettei Islannin pankkien heikko pääomatilanne enää toistu. Valvontaviranomainen katsoo, että näillä toimenpiteillä edistetään islantilaisten pankkien kestokykyä.
            
         
               (186)
            
            
               Kolmanneksi on toteutettu useita toimenpiteitä, jotka liittyvät johtajien ja johtokunnan jäsenten kelpoisuuteen ja heidän palkkioihinsa. Lisäksi etuyhteydessä oleville osapuolille (kuten omistajille) annettaviin lainoihin sovellettavia sääntöjä on tiukennettu, ja FME voi nyt kieltää pankeilta tietyt toiminnot, jos se katsoo sen perustelluksi. Myös ulkoisia ja sisäisiä kirjanpitosääntöjä on muutettu, esimerkiksi aikaa, jonka ulkoinen kirjanpitäjä voi työskennellä samalle pankille, on lyhennetty. Valvontaviranomainen panee tyytyväisenä merkille, että näillä toimenpiteillä pyritään estämään tapahtumien toistuminen omistajien ja johdon tasolla ja että toimenpiteillä parannetaan riskien ulkoista seurantaa, ja näillä molemmilla vähennetään pankkien elinkelpoisuuteen kohdistuvia uhkia.
            
         
               (187)
            
            
               Neljänneksi edellä mainittuun FME:lle annettuun mahdollisuuteen rajoittaa pankkien toimintoja on Islannin viranomaisten mukaan vaikuttanut islantilaisten liikepankkien mittava talletusten vastaanotto ennen kriisiä, sillä se on vähintäänkin nopeuttanut niiden kaatumista. Lisäksi valvontaviranomainen katsoo, että myös maksuvalmiutta ja valuuttatasapainoa koskevilla uusilla säännöillä (82) rajoitetaan pankkien mahdollisuutta houkutella kohtuuttoman suuria ulkomaisia talletuksia, jos ne tekevät pankin toiminnasta epävakaan ja haavoittuvan valuuttakurssiin ja likviditeettiin liittyville riskeille. Valvontaviranomainen on tyytyväinen siihen, että Islannin viranomaiset ovat ryhtyneet toimiin korjatakseen tämän sääntelyyn liittyvän puutteen.
            
         
      Arion Bankin rakenneuudistussuunnitelma
   
   
               (188)
            
            
               Arion Bankin rakenneuudistussuunnitelmasta ja sen toteuttamista toimenpiteistä käy ilmi, että pankki on muuttanut pankkimalliaan perinteisemmäksi ja keskittynyt suhdepankkitoimintaan Islannin markkinoilla. Pankin rahoitus perustuu ensisijaisesti asiakkaiden talletuksiin ja omaan pääomaan sekä asteittain lisääntyvään lainanottoon lähinnä katetuilla joukkolainoilla.
            
         
               (189)
            
            
               Lisäksi, kuten edellä on esitetty, Arion Bank oli — Kaupthingiin verrattuna — perustamisestaan lähtien selvästi vähemmän velkaantunut, ja koska valtaosa tukkumarkkinoiden veloista säilyi Kaupthingin pesän omaisuutena, rakenneuudistussuunnitelman mukaan sen on turvauduttava kattamattomien velkojen jälleenrahoituksessa vain hyvin vähäisessä määrin kansainvälisiin markkinoihin. Samasta syystä pankin taseen velkojen vähentämistä koskeva kysymys ratkaistiin olennaisilta osin jo vuoden 2008 lokakuussa. Valvontaviranomainen yhtyy joka tapauksessa Arion Bankin ja Islannin viranomaisten arviointiin tarpeesta toteuttaa rakenneuudistussuunnitelmassa hahmotellut erilaiset toimenpiteet, jotka liittyvät pankin toimintojen supistamiseen uuden taloudellisen tilanteen mukaisiksi ja riskikeskittymien rajoittamiseen. Valtaosa puutteista (kuten suuret ja toisiinsa sidossuhteessa olevat riskikeskittymät, vakava valuuttaepätasapaino jne.), jotka tällaisilla toimenpiteillä on tarkoitus poistaa, on vanhan pankin perintöä. Arion Bankin tulevan elinkelpoisuuden varmistamiseksi on ensisijaisen tärkeää, että näitä puutteita tarkastellaan riittävästi rakenneuudistussuunnitelmassa.
            
         
               (190)
            
            
               Turvautuminen jälleenrahoituksen tukkumarkkinoihin on osoittautunut yhdeksi tärkeäksi syyksi Kaupthingin kaatumiselle. Arion Bankin rahoitus on perustunut toistaiseksi suurelta osin talletuksiin ja omaan pääomaan, mutta rakenneuudistussuunnitelmassa talletusten osuutta on vähennetty hieman 68 prosentista 61 prosenttiin kokonaisveloista muun muassa pankin talletuspohjaa koskevan analyysin perusteella. Arion Bank aikoo hyvittää tämän vähennyksen laskemalla kotimaan markkinoilla liikkeeseen katettuja joukkovelkakirjoja. Tässä yhteydessä muistutetaan siitä, että Arion Bankille on myönnetty lupa laskea liikkeeseen katettuja joukkovelkakirjoja ja että se on myöhemmin saattanut päätökseen 1 miljardin euron arvoisen katettuihin joukkovelkakirjoihin liittyvän ohjelman. Vuoden 2012 helmikuussa Arion Bank saattoi päätökseen ensimmäisen katettuja joukkovelkakirjoja koskevan antinsa ja laski liikkeeseen joukkovelkakirjoja 2,5 miljardin Islannin kruunun arvosta. Toukokuussa 2012 pankki saattoi päätökseen ensimmäisen indeksoimattomien kiinteäkorkoisten katettujen joukkovelkakirjojen annin, jonka arvo oli 1,2 miljardia Islannin kruunua. (83) Rakenneuudistusvaiheen jäljellä olevana aikana pankki aikoo laskea liikkeeseen erimuotoisia joukkovelkakirjoja, katetut joukkovelkakirjat ja etuoikeutetut vakuudettomat joukkovelkakirjat mukaan luettuina.
            
         
               (191)
            
            
               Valvontaviranomainen katsoo, että Islannin viranomaisten toimittamien tietojen perusteella pankin rahoitustilanne vaikuttaa terveeltä ennen rakenneuudistusvaiheen loppua. Kun otetaan huomioon epävarmuudet, jotka liittyvät talletussuojaan ja pääomaliikkeiden rajoituksiin sekä (valtion) velkamarkkinoiden kehittymiseen tulevaisuudessa, se ei pysty päättelemään, toteutuuko Arion Bankin rahoitusstrategia suunnitellusti tulevaisuudessa. Koska rakenneuudistusvaiheen rahoitus on voimakkaasti riippuvainen talletuksista ja katetuista joukkovelkakirjoista ja koska tämäntyyppisten lainojen osuus taseessa on suuri, valvontaviranomainen katsoo, että pienet mukautukset, jotka on ehkä tehtävä myöhemmin rahoitusstrategiaan, eivät uhkaa pankin elinkelpoisuutta.
            
         
               (192)
            
            
               Tarkasteltaessa taseen vastaavaa-puolta kansainväliset saamiset säilyvät Kaupthingin pesässä. Tämän seurauksena tase on pienentynyt 88 prosenttia. Kaupthingin liiketoimintamallin yksi suuri heikkous — riippuvuus riskialttiista kansainvälisistä saamisista ilman asianmukaista riskienarviointia — on siten korjattu. Valvontaviranomainen on tyytyväinen siihen, että rakenneuudistussuunnitelman mukaan pankki ei osallistu vastaavanlaisiin liiketoimiin tulevaisuudessa vaan keskittyy perinteiseen ydinliiketoimintaansa.
            
         
               (193)
            
            
               Yksi pankin omaisuuserien salkkuun liittyvistä merkittävistä haasteista on edelleen Kaupthingiltä siirrettyjen lainojen uudelleenjärjestely. Valvontaviranomainen panee tältä osin tyytyväisenä merkille, että rakenneuudistusmenettely on ollut ja on edelleen pankin ensisijainen painopiste, mistä ovat osoituksena pankin tekemät lukuisat yleiset ja räätälöidyt ehdotukset ylivelkaantuneille asiakkailleen. Vaikka rakenneuudistusmenettelyn loppuunsaattamiseksi on tehtävä edelleen töitä, pankilta saadut tiedot vahvistavat, että se on edistynyt hyvin etenkin vuodesta 2011, mistä on osoituksena se, että pankin saneerausohjelmaan osallistuneista 986 yrityksestä 871 saattoi ohjelman loppuun vuoden 2011 lopussa, kun vuoden 2011 ensimmäisen vuosineljänneksen lopussa vain 416 yritystä oli saattanut ohjelman päätökseen. Myös kotitalouksien velan uudelleenjärjestelyssä on edistytty hyvin, ja pankki aikoo saada päätökseen yritys- ja henkilölainojen velkomishankkeensa vuoden 2012 loppuun mennessä.
            
         
               (194)
            
            
               Valvontaviranomainen katsoo, että edellä esitetyt seikat osoittavat Arion Bankin rakenneuudistusmenetelmät asianmukaisiksi. Arion Bankin toimittamien tietojen perusteella vaikuttaa lisäksi realistiselta, että pankki voi saavuttaa tavoitteensa ja saada päätökseen yritysten ja kotitalouksien lainasalkkujen uudelleenjärjestelyn vuoden 2012 loppuun mennessä. Valvontaviranomainen katsoo, että jollei Islannin tai muiden maiden makrotaloudellinen ympäristö kehity odottamattomaan suuntaan, viimeistään rakenneuudistusvaiheen lopussa Arion Bankilla on suhteellisen terve tase ja hyvin hoidetut lainasalkut.
            
         
               (195)
            
            
               Kuten edellä on todettu, Kaupthingin huono pääomittaminen oli yksi sen kaatumiseen johtaneista tekijöistä. Arion Bankin rakenneuudistussuunnitelman perusteella voidaan ennustaa, että pankki täyttää hyvin FME:n asettaman 16 prosentin vakavaraisuusastetta koskevan vähimmäisvaatimuksen koko rakenneuudistusvaiheen ajan. Tämä suhdeluku ylittää selvästi tulevan Basel III -säännöstön vaatimuksen, joka on 10,5 prosenttia. Myös Arion Bankin toimittamassa stressiskenaariossa vakavaraisuusaste pysyy selvästi tämän viitearvon yläpuolella, [yli 20] prosentissa. Kun tarkastellaan Arion Bankin rakenneuudistussuunnitelman yhteydessä toimittaman tämän vuoden ICAAP-raportin pääoma-arviointia, valvontaviranomaisen mielestä on järkevää ja ilahduttavaa, että pankki on ottanut huomioon eri riskitekijät ja sillä on […] miljardin Islannin kruunun pääomapuskuri, joka antaa Arion Bankille hyvät valmiudet ratkaista odottamattomat vaikeudet edellä kuvaillussa toimintaympäristössä.
            
         
               (196)
            
            
               Valvontaviranomainen toteaa pankin maksuvalmiustilanteesta, että rakenneuudistussuunnitelman mukaan nykyinen tilanne vaikuttaa riittävän vakaalta, eikä ole mitään viitteitä siitä, että tilanne voisi heiketä merkittävästi rakenneuudistusvaiheen aikana. Valvontaviranomainen katsoo lisäksi, että ICAAP-raportin yhteydessä tehty pankin maksuvalmiussuhdetta koskeva stressitesti viittaa siihen, että vaikka pankki on altis maksuvalmiusriskeille, jotka voivat toteutua, jos pääomaliikkeiden rajoitukset poistetaan äkillisesti, sen maksuvalmiustilannetta seurataan tiiviisti, riskien rajoittamiseksi on ryhdytty toimiin ja pankille on laadittu varautumissuunnitelmat odottamattomien ja haitallisten tapahtumien varalta. Tällä on suuri merkitys, koska vuonna 2010 valtion oli tehtävä pankin kanssa erityinen likviditeettisopimus, jotta se täyttäisi FME:n maksuvalmiusvaatimukset, ja koska tämä likviditeettisopimus päättyy vuoden 2014 lopussa.
            
         
               (197)
            
            
               Valvontaviranomainen on tyytyväinen myös edellä kuvailtuihin Arion Bankin organisaatiorakenteeseen ja riskienhallintaan tehtyihin muutoksiin, joilla korjataan Kaupthingin liiketoimintaan liittyviä heikkouksia ja edistetään pankin toimintojen objektiivisempaa ja ammattimaisempaa riskinarviointia.
            
         
               (198)
            
            
               Rakenneuudistustoimenpiteitä koskevissa suuntaviivoissa vahvistetaan kannattavuuden osalta, että rakenneuudistussuunnitelmassa olisi osoitettava, miten pankki aikoo palauttaa mahdollisimman nopeasti pitkän aikavälin elinkelpoisuutensa ilman valtiontukea. Pankin pitäisi etenkin pystyä keräämään omalle pääomalleen riittävää tuottoa ja samalla kattamaan tavanomaisen toimintansa kaikki kustannukset ja noudattamaan asiaa koskevia sääntelyvaatimuksia. Rakenneuudistustoimenpiteitä koskevien suuntaviivojen 13 kohdassa todetaan, että pitkän aikavälin elinkelpoisuus on saavutettu, kun pankki pystyy vastaamaan itse kaikista kustannuksistaan, myös poistoista ja rahoituskuluista, ja sen oman pääoman tuotto on pankin riskiprofiiliin nähden asianmukainen.
            
         
               (199)
            
            
               Valvontaviranomainen muistuttaa tässä yhteydessä yhdestä jo edellä mainitusta seikasta, nimittäin siitä, että Arion Bankin taloudellinen ympäristö olisi haastava mille tahansa pankille. Siksi valvontaviranomainen on tyytyväinen rakenneuudistussuunnitelman ennusteen mukaiseen kannattavuuteen, joka korkeasta pääomasuhteesta huolimatta on valtaosin riittävä koko rakenneuudistusvaiheen aikana ja sen jälkeen. Oman pääoman tuotto, joka oli erityisen korkea vuosina 2009–2010, vaihtelee [yli 10] prosentin ja [alle 15] prosentin välillä. Tuloslaskelman satunnaisten erien ja etenkin Kaupthingiltä siirrettyjen lainasalkkujen merkittävien arvostusvoittojen ja korkeimman oikeuden hiljattain antamasta valuuttalainoja koskevasta tuomiosta johtuvien arvonalennusten, joilla on ollut suuri vaikutus pankin taloudellisiin tuloksiin kolmen viime vuoden ajan, odotetaan menettävän merkitystään. Rakenneuudistussuunnitelman mukaan tällaisilla satunnaisilla tapahtumilla odotetaan olevan vain pieni vaikutus vuosina 2012–2013, eikä niitä esiinny enää vuoden 2013 jälkeen.
            
         
               (200)
            
            
               Rakenneuudistussuunnitelmassa todetaan, että tulevaisuuden kannattavuuden parantamisessa suuri merkitys on kasvavilla maksu- ja palkkiotuloilla, joiden ennustetaan olevan […] rakenneuudistusvaiheen aikana. Palkkiotuloja tuottava liiketoiminta, kuten pörssimarkkinoihin liittyvät toimet ja valuuttakauppa, pysähtyi käytännössä kokonaan romahduksen jälkeen ja pääomaliikkeiden rajoitusten seurauksena. Kun yrityssektorin rakenneuudistus lähenee loppuaan ja pääomaliikkeiden rajoitukset poistetaan, on realistista odottaa, että pörssitoiminta ja valuuttakauppa lisääntyvät merkittävästi. Valvontaviranomainen ei siten kyseenalaista näiden lukujen uskottavuutta.
            
         
               (201)
            
            
               Kuten edellä on kuvailtu, pankki on tehnyt useita aloitteita kustannustehokkuuden parantamiseksi muun muassa järkeistämällä konttoriverkostoaan ja sulkemalla yhteensä 15 konttoria. Pankin tekemien sitoumusten mukaan […]. Henkilöstöä vähennettiin noin 10 prosenttia vuonna 2011. Valvontaviranomainen on tyytyväinen toimiin, sillä ne viittaavat siihen, että pankki on jo onnistunut hillitsemään kustannuksiaan ja säilyttämään kustannus–tuottosuhteensa 45 prosentissa vuonna 2011. Rakenneuudistussuunnitelman mukaan pankki aikoo varmistaa, että suhdeluku pienenee hieman […] prosenttiin rakenneuudistusvaiheen jäljellä olevana aikana.
            
         
               (202)
            
            
               On ilmeistä, että rakenneuudistussuunnitelma perustuu edellä esitettyjen näkökohtien lisäksi useisiin muihin olettamuksiin. Valvontaviranomainen on pyrkinyt tarkastelemaan olettamuksia, joilla on suurin merkitys ja vaikutus Arion Bankin tulevaisuuden elinkelpoisuudelle. Makrotaloudelliset olettamukset vaikuttavat olevan suurelta osin yhdenmukaisia Islannin tilastokeskuksen ja Islannin keskuspankin ennusteiden kanssa, vaikka pankin ennusteissa kasvu onkin hieman voimakkaampi ja inflaatio korkeampi. Rakenneuudistussuunnitelman perustana olevat olettamukset vaikuttavat yleisesti riittävän harkituilta, jotta niiden ja valvontaviranomaisen edellä esittämien näkökohtien perusteella voidaan päätellä, että pankin toteuttamat rakenneuudistustoimenpiteet ovat riittäviä pankin pitkän aikavälin elinkelpoisuuden varmistamiseksi, jos tulevaisuudessa ei ilmene laajuudeltaan ja seurauksiltaan odottamattomia haitallisia vaikutuksia.
            
         
               (203)
            
            
               Edellä esitettyjen näkökohtien perusteella valvontaviranomainen katsoo, että rakenneuudistussuunnitelma sisältää riittävästi rakenneosia, joilla edistetään pankin pitkän aikavälin elinkelpoisuutta, jotta valvontaviranomainen voi katsoa, että rakenneuudistustoimenpiteitä koskevien suuntaviivojen 2 jaksossa esitettyjä sääntöjä on noudatettu.
            
         3.3   Tuensaajan oma osallistuminen/vastuunjako
   
   
               (204)
            
            
               Rakenneuudistustoimenpiteitä koskevien suuntaviivojen 22 kohdassa todetaan seuraavaa: ”Jotta kilpailun vääristymistä voidaan rajoittaa ja estää moraalikato, tuki olisi rajoitettava välttämättömään ja tuensaajan olisi osallistuttava rakenneuudistuskustannuksiin asianmukaisella omalla osuudella. Pankin ja sen osakkeenomistajien olisi osallistuttava rakenneuudistuksen kustannuksiin omilla varoillaan niin pitkälti kuin mahdollista, jotta voidaan varmistaa, että pelastamistukea saaneet pankit kantavat riittävän vastuun aikaisemman toimintansa seurauksista, ja luoda asianmukaiset kannustimet näiden pankkien tulevaa toimintaa varten”.
            
         
               (205)
            
            
               Valvontaviranomainen muistuttaa tältä osin yhdestä nyt tarkasteltavaan asiaan liittyvästä ratkaisevasta näkökohdasta. Kun Arion Bank perustettiin Kaupthingin kotimaan toimintojen pohjalta, osakkeenomistajien investoinnit Kaupthingiin mitätöitiin, ja niillä on siten edistetty enimmäismääräisesti Arion Bankin rakenneuudistusta. Kaupthingin velkojien oli kärsittävä huomattavia tappioita (84) tai niiden oli vähintäänkin hyväksyttävä se riski, että investoinnit ovat riippuvaisia Arion Bankin kannattavuudesta. Siksi vastuunjakoa koskeva peruste täyttyy optimaalisesti Kaupthingin omistajien ja velkojien osalta ja moraalikato on estetty.
            
         
               (206)
            
            
               Edellä esitetyn lisäksi valvontaviranomaisen on arvioitava, oliko Arion Bankin saama valtiontuki rajoitettu välttämättömään vähimmäismäärään.
            
         
               (207)
            
            
               Pääomasijoitustoimenpiteistä todetaan, että ennen Kaupthingin velkojien kanssa tehtyä sopimusta Arion Bankin alustava pääomittaminen vähensi valtion omistusosuutta 13 prosenttiin, joka oli juuri riittävä FME:n pääomavaatimusten täyttämiseksi. Vuonna 2009, kun oli sovittu, että Arion Bank ostaa Kaupthingin, ja kun Arion Bankille oli myönnetty tier 2 -pääomaa, vakavaraisuussuhde ylsi noin 18 prosenttiin, joka ylitti FME:n asettaman vähimmäissuhteen kahdella prosenttiyksiköllä. Valvontaviranomainen huomauttaa tässä yhteydessä, että pääomasuhde oli riippuvainen etenkin Kaupthingilta Arion Bankille siirrettyjen varojen oikeasta arvostamisesta. Lisäksi on pidettävä mielessä, että tuolloin Islannin taloudelliset näkymät olivat epävarmat. Edellä esitetyn perusteella valvontaviranomainen katsoo, että Islannin valtion Arion Bankille myöntämän pääoman määrä oli rajoitettu välttämättömään vähimmäismäärään, sillä se muodostui vain lakisääteisestä vähimmäismäärästä ja kohtuullisesta puskurista.
            
         
               (208)
            
            
               Tähän päätelmään ei ole vaikutusta sillä, että Arion Bankin vakavaraisuussuhde on kasvanut myöhemmin 19 prosentista vuonna 2010 21 prosenttiin vuonna 2011. Vakavaraisuussuhteen kasvu johtui etenkin Kaupthingilta Arion Bankille siirrettyjen varojen kirjanpitoarvon uudelleenarvostuksesta. Tätä ei olisi voitu ennustaa luotettavasti, ja se, että vakavaraisuussuhde kehittyi myöhemmin niin myönteisesti, ei ole valvontaviranomaisen mielestä riittävä peruste katsoa, että valtio myönsi alkuun liikaa pääomaa Arion Bankille. (85)
               
            
         
               (209)
            
            
               Rakenneuudistustoimenpiteitä koskevien suuntaviivojen 26 kohdassa todetaan, että rakenneuudistustukea saavien pankkien ”olisi pystyttävä maksamaan toimintansa tuotosta korvaus pääomalle, myös osinkojen ja etuoikeusasemaltaan huonomman velan kuponkikoron muodossa”.
            
         
               (210)
            
            
               Tässä yhteydessä on syytä muistuttaa siitä, että kun Kaupskil hankki 87 prosenttia Arion Bankin osakkeista sopimusten mukaisesti, samalla sovittiin, että valtiolle maksettaisiin kohtuullinen osa pankin kyseisenä ajanjaksona saamista voittovaroista, kunnes uusi omistajuussopimus tulisi voimaan. Summaksi sovittiin 6,5 miljardia Islannin kruunua (86), joka merkitsee valtiolle lähes 9 prosentin vuotuista tuottoa pääomasta, joka maksettiin takaisin jo syksyllä 2009. On selvää, että tämä määrä on 2,3 miljardia Islannin kruunua vähemmän kuin valtion joukkovelkakirjasta samana ajanjaksona kertynyt korko ja merkittävästi alle Euroopan keskuspankin kyseisen ajanjakson viitekoron, joka oli 15,3 prosenttia, kuten esitetään valvontaviranomaisen suuntaviivoissa pääomapohjan vahvistamisesta (87). Tarkasteltaessa valtion Arion Bankista edelleen omistamaa 13 prosentin osuutta mahdollisuudet tyydyttävään tuottoon vaikuttavat kuitenkin lupaavilta, sillä Arion Bank on tehnyt hyvää tulosta perustamisestaan lähtien.
            
         
               (211)
            
            
               Lisäksi on korostettava, että tier 2 -pääomasta saatava tuotto poikkeaa pääomapohjan vahvistamista koskevista valvontaviranomaisen suuntaviivoista. Kuten Islannin viranomaiset ovat perustellusti esittäneet, pääomapohjan vahvistamista koskevissa suuntaviivoissa vaadittu tuotto muodostuu valtion 8 prosentin suuruisista rahoituskustannuksista, Kaupthingin kriisiä edeltäneestä luottoriskinvaihtosopimusten hintaerosta (CDS-spread) ja 2 prosentin lisämaksusta. Koska kriisiä edeltävät Kaupthingin luottoriskinvaihtosopimusten hintaerot olivat suuret, Arion Bankin maksama tuotto, euribor + 4 prosenttia, vaikuttaa olevan selvästi alle viitearvon.
            
         
               (212)
            
            
               Rakenneuudistustoimenpiteitä koskevien suuntaviivojen 25 kohdan mukaan poikkeaminen asianmukaisesta ennalta sovitusta vastuunjaosta (kuten asianmukaisesta tuotosta) voi olla perusteltua muun muassa pitkälle menevän rakenneuudistuksen perusteella, johon kuuluu toimenpiteitä kilpailun vääristymien rajoittamiseksi. Kuten jäljempänä esitetään, valvontaviranomainen katsoo, että Arion Bankin rakenneuudistus menee riittävän pitkälle, jotta tämä ehto täyttyy.
            
         
               (213)
            
            
               Vaikka edellä kuvailtu SPRON:n valuutanvaihtosopimus sisältää valtiontukea, valvontaviranomainen katsoo, että se on laadittu siten, että sillä pyritään, jollei estämään Arion Bankin saama suora taloudellinen etu, niin vähintäänkin rajoittamaan sitä. Sopimus on pohjimmiltaan Arion Bankille SPRON:n talletusvelkojen siirrosta neuvottelujen perusteella maksettava korvaus, ja on todennäköistä, että Arion Bank saa siirrettyjä velkoja vastaavat varat. Valvontaviranomaisen mielestä tällä tuella ei ole suurta merkitystä vastuunjaon arvioinnin kannalta.
            
         
               (214)
            
            
               Lopuksi valvontaviranomainen on jo todennut menettelyn aloittamisesta tehdyssä päätöksessä talletussuojan osalta, että — kun otetaan huomioon kyseisen ajankohdan poikkeukselliset olosuhteet — se saattaa olla oikeasuhteinen toimenpide Islannin rahoitusalan vakauden turvaamiseksi. On kuitenkin ilmeistä, ettei tällaista tukea voida hyväksyä rajoittamattoman ajan.
            
         
               (215)
            
            
               Jotta voidaan katsoa, että tämä valtiontuki on rajoitettu välttämättömään vähimmäismäärään, valvontaviranomaisen mielestä se on lopetettava mahdollisimman pian. Siksi valvontaviranomainen on tyytyväinen Islannin viranomaisten aikomukseen perustaa toinen talletusvakuusjärjestelmä, joka on tarkoitus ottaa käyttöön ennen kuin pääomaliikkeiden rajoitukset poistetaan eli viimeistään vuoden 2013 lopussa.
            
         
               (216)
            
            
               Lisäksi valvontaviranomainen katsoo, että elinkelpoisen pankin pitäisi voida kilpailla markkinoilla ilman tällaista yleistä talletussuojaa, ja siksi se hyväksyy talletussuojan vain vuoden 2014 loppuun. (88) Sen jälkeen talletussuojaa on hallinnoitava ainoastaan talletusvakuuksia koskevan ETA-lainsäädännön mukaisesti.
            
         
               (217)
            
            
               Valvontaviranomainen katsoo edellä esitetyn perusteella, että Arion Bankin rakenneuudistussuunnitelmalla varmistetaan, että tuki rajoitetaan välttämättömään vähimmäismäärään ja että tuensaaja, osakkeenomistajat ja edeltäjäpankin velkojat ovat osallistuneet merkittävästi vastuunjakoon. Rakenneuudistustuki on siten rakenneuudistustoimenpiteitä koskevien suuntaviivojen 3 jakson mukainen.
            
         3.4   Kilpailun vääristymisen rajoittaminen
   
   
               (218)
            
            
               Rakenneuudistustoimenpiteitä koskevien suuntaviivojen 4 jakson 29–32 kohdassa todetaan seuraavaa:
               ”Rahoitusalalle myönnettävän tuen ensisijainen tavoite järjestelmäkriisissä on rahoitusjärjestelmän vakaus, mutta järjestelmän vakauden turvaaminen lyhyellä aikavälillä ei saisi johtaa siihen, että tasavertaisille toimintaedellytyksille ja kilpailuun perustuville markkinoille aiheutuu pitkäaikaista vahinkoa. Tätä taustaa vasten toimenpiteillä, joilla rajoitetaan valtiontuesta johtuvaa kilpailun vääristymistä, on tärkeä merkitys muun muassa seuraavista syistä. […] Kilpailun vääristymistä rajoittavat toimenpiteet olisi räätälöitävä niin, että toimenpiteillä voidaan puuttua niillä markkinoilla havaittuihin vääristymiin, joilla tuensaajapankki toimii sen jälkeen, kun sen elinkelpoisuus on rakenneuudistuksen seurauksena palautunut. Samalla olisi kuitenkin noudatettava yhteisiä toimintalinjoja ja periaatteita. Valvontaviranomainen pitää tällaisten toimenpiteiden tarvetta arvioidessaan lähtökohtana niiden toimintojen kokoa, mittakaavaa ja ulottuvuutta, jotka kyseisellä pankilla olisi tämän luvun 2 jaksossa tarkoitetun uskottavan rakenneuudistussuunnitelman toteuttamisen jälkeen. […] Tällaisten toimenpiteiden luonne ja muoto riippuvat kahdesta tekijästä: ensinnäkin tuen määrästä ja sen myöntämisehdoista ja -olosuhteista ja toiseksi niiden markkinoiden luonteesta, joilla tuensaajapankki jatkaa toimintaansa.
               Kun tarkastellaan ensimmäistä tekijää, kilpailun vääristymistä rajoittavat toimenpiteet vaihtelevat huomattavasti tuen määrän, vastuunjakoasteen ja hinnoittelutason mukaan. Yleisesti ottaen voidaan todeta, että kun vastuunjakoon perustuva oma vastuuosuus ja osallistumisaste ovat korkeammat, moraalikadon kielteiset seuraukset ovat vähäisemmät.
               Toisen tekijän osalta valvontaviranomainen analysoi tuen todennäköiset vaikutukset markkinoihin, joilla tuensaajapankki toimii rakenneuudistuksen jälkeen. Ennen kaikkea tutkitaan, mikä on pankin koko ja sen suhteellinen painoarvo omilla markkinoillaan sen jälkeen, kun sen elinkelpoisuus on palautettu. Toimenpiteet räätälöidään markkinoiden ominaispiirteitä vastaaviksi, jotta tehokkaan kilpailun säilyminen voidaan varmistaa. […] Kilpailun vääristymistä rajoittavat toimenpiteet eivät saisi vaarantaa mahdollisuuksia palauttaa pankin elinkelpoisuus.”
            
         
               (219)
            
            
               Edellä esitetystä seuraa, että etenkin suhteellisesti ilmaistulla tuen määrällä ja markkinoiden ominaispiirteillä on ratkaiseva merkitys, kun valvontaviranomainen arvioi kilpailun vääristymisen rajoittamiseksi toteutettujen toimenpiteiden asianmukaisuutta. Samalla on ilmeistä, että tällaiset toimenpiteet eivät saa vaarantaa rakennetukea saavan yrityksen elinkelpoisuutta, ja kilpailuongelmia on tarkasteltava perimmäisen tavoitteen kannalta, joka on rahoitusjärjestelmän vakaus nykyisessä kriisissä.
            
         
               (220)
            
            
               Edellä esitetyn lainsäädäntökehyksen mukaisesti valvontaviranomainen esittää jäljempänä ne näkökohdat, joita se pitää olennaisina kilpailun vääristymistä rajoittavien toimenpiteiden arvioinnissa.
            
         
               (221)
            
            
               Valvontaviranomainen katsoo ensinnäkin, että edellisissä luvuissa kuvailtujen Islannin rahoitusmarkkinoiden erityisen tilanteen ja taloudellisten olosuhteiden vuoksi on välttämätöntä, että markkinaolosuhteita ja kilpailuympäristöä arvioidaan huolellisesti. Kilpailun vääristymisen rajoittamiseksi toteutettujen toimenpiteiden on ilmennettävä nykyisiä vaikeita olosuhteita siten, että varmistetaan, että kilpailun vääristyminen rajoitetaan mahdollisimman vähäiseksi sekä lyhyellä että pitkällä aikavälillä.
            
         
               (222)
            
            
               Toiseksi kuten edellä vastuunjakoa koskevassa kohdassa on todettu, Kaupthingin edellisten omistajien ja jossain määrin Kaupthingin velkojien osallistumisaste on korkein mahdollinen. Tarvetta täydentäviin kilpailutoimenpiteisiin on siten rajoitettu.
            
         
               (223)
            
            
               Kolmanneksi kyseisten markkinoiden ominaispiirteistä voidaan todeta, että, kuten edellä on esitetty, Islannin rahoitusjärjestelmän romahtaminen, jonka seurauksena Islannin viranomaiset ryhtyivät toimiin, mukaan lukien Arion Bankin perustaminen Kaupthingin kotimaan toimintojen pohjalta, johti rahoituspalvelujen suurempaan keskittymiseen Islannin markkinoilla ja kolmen suuren pankin — Landsbankinnin, Íslandsbankin ja Arion Bankin — markkinaosuuden selvään kasvuun. Niiden lisäksi markkinoille on jäänyt vain muutamia pieniä toimijoita, ja on erittäin epätodennäköistä, että markkinoille tulee välittömästi uusia toimijoita, mikä johtuu paitsi edellä mainituista markkinoillepääsyn esteistä ja markkinoiden pienestä koosta etenkin myös pääomaliikkeiden nykyisistä rajoituksista. Arion Bankilla on hyvin merkittävä asema keskittyneillä markkinoilla, ja sen markkinaosuus on vähintään 30 prosenttia merkityksellisimmillä ja taloudellisesti tärkeillä segmenteillä.
            
         
               (224)
            
            
               Neljänneksi kriisi johti moniin hyvin erityisiin ongelmiin, esimerkiksi suurten pankkien suora ja epäsuora omistusosuus reaalitaloudesta on erittäin suuri. Eräs toinen kilpailuongelma liittyy pankkialan IT-palvelujen (RB) tosiasialliseen monopoliin, sillä ne ovat kolmen suuren pankin enemmistöomistuksessa.
            
         
               (225)
            
            
               Viidenneksi Arion Bankin saaman tuen suhteellinen koko on merkittävä. Valvontaviranomainen huomauttaa tältä osin, että aluksi pankin koko pääoma oli peräisin valtiolta. Lisäksi pankki on hyötynyt useista tukitoimenpiteistä — erityisestä likviditeettisopimuksesta, SPRON:n valuutanvaihtosopimuksesta ja yleisestä talletussuojasta. Arion Bank on kuitenkin edelleenkin pieni pankki ainakin kansainvälisessä mittakaavassa.
            
         
               (226)
            
            
               Tämän perusteella valvontaviranomainen huomauttaa, että Arion Bankille myönnetystä valtiontuesta johtuvien kilpailun vääristymien rajoittamiseksi on ryhdytty tai ryhdytään useisiin toimenpiteisiin.
            
         i)   Toimenpiteet ja sääntelytoimet, joita Islannin viranomaiset ovat toteuttaneet tai joihin ne ovat sitoutuneet
   
               (227)
            
            
               Islannin valtio on tehnyt kaksi erityistä sitoumusta (ks. liite), jotka voivat valvontaviranomaisen mukaan edistää sellaisen sääntely-ympäristön luomista, joka suosii kilpailua rahoitusmarkkinoilla.
            
         
               (228)
            
            
               Ensinnäkin se on nimittänyt työryhmän, joka tarkastelee leimaverosta annettua lakia nro 36/1978, ja tarkastellut etenkin, olisiko yksityisten liikkeeseen laskemien joukkovelkakirjojen leimavero poistettava, kun niitä siirretään velkojien kesken (esim. kun yksityiset siirtävät lainansa yhdestä luottolaitoksesta toiseen). Valvontaviranomainen katsoo, että nykyinen laki — joka muun muassa velvoittaa asiakkaat maksamaan leimaveroa asianomaisen joukkovelkakirjan määrästä (89), kun lainanantaja vaihtuu — voi muodostaa kilpailuesteen, sillä se voi sitoa asiakkaat voimassa oleviin pitkän aikavälin luottosopimuksiin. Valvontaviranomainen suhtautuu siten myönteisesti sitoumukseen tarkastella lakia uudelleen.
            
         
               (229)
            
            
               Toiseksi valvontaviranomainen panee merkille, että Islannin parlamentin 21 päivänä maaliskuuta 2012 hyväksymän päätöslauselman mukaisesti valtio nimittää komitean, jolla on valtuudet tarkastella rahoitusmarkkinoiden kuluttajansuojaa. Sille annetaan erityinen toimivalta tarkastella pankkipalvelujen siirron helpottamista ja siirtokustannusten vähentämistä ja tehdä läheistä yhteistyötä Islannin kilpailuviranomaisten (ICA) kanssa. Komitea esittää raporttinsa viimeistään 15 päivänä tammikuuta 2013. Valvontaviranomainen katsoo, että yksityiskohtaisempi arviointi voisi hyödyttää kilpailua pitkällä aikavälillä. Tällä välin jäljempänä tarkastellulla Arion Bankin pankkikohtaisella sitoumuksella on tarkoitus helpottaa siirtoa ja lisätä siten kilpailua.
            
         
               (230)
            
            
               Valvontaviranomaisten yksilöimien RB:tä koskevien kilpailuongelmien osalta valvontaviranomainen on tyytyväinen Islannin kilpailuviranomaisten ja RB:n omistajien, joihin lukeutuu kolme suurta pankkia, aikaansaamaan sopimukseen. Sillä pyritään varmistamaan pienten kilpailijoiden ja mahdollisten uusien markkinatoimijoiden syrjimätön pääsy tärkeisiin IT-perusrakenteisiin kohtuullisin kustannuksin. Valvontaviranomainen katsoo, että nämä ongelmat on ratkaistu tyydyttävästi tällä sopimuksella, eikä valvontaviranomaisen ole tarpeen tarkastella kysymystä yksityiskohtaisemmin tässä päätöksessä.
            
         
               (231)
            
            
               Lopuksi valvontaviranomainen panee merkille vuodesta 2008 lähtien tehdyt sääntömuutokset, joita tarkastellaan liitteessä. Kilpailuongelmien ratkaisemisessa erityistä merkitystä on rahoituslaitoksista annetun lain nro 161/2002 22 §:n käyttöönotolla. Se sisältää säännöksiä, joilla rajoitetaan rahoituslaitosten osallistumista niiden toimintalupien soveltamisalan ulkopuolisiin toimintoihin. Tämän uuden säännön mukaan tällaisia toimia voidaan harjoittaa vain väliaikaisesti ja liiketoimien hoitamiseksi tai asiakkaiden toimintojen uudelleenorganisoimiseksi. FME:lle on lähetettävä asiaa koskeva perusteltu ilmoitus ja rahoitusyrityksille on asetettu määräaika, jonka kuluessa niiden on saatettava loppuun asiakkaidensa uudelleenorganisointi ja luovuttava siirretyistä varoista.
            
         
               (232)
            
            
               Valvontaviranomainen katsoo, että tällä sääntelymuutoksella vastataan asianmukaisesti ongelmaan, joka koskee rahoituslaitosten suhteettoman suurta omistajuutta reaalitaloudesta. Tällä säännöksellä vähintäänkin lievennetään tilannetta — joka on suora seuraus toimista, joilla ylivelkaantuneet yritykset ovat muuttaneet velkaa osakepääomaksi (debt-to-equity-swaps) (ja vastaavista liiketoimista) kriisin vuoksi — siten, ettei siitä tule pysyvä. Sillä pyritään ratkaisemaan yksi kiireellisimmistä kilpailuongelmista, joka liittyy kolmelle pankille annettuun valtiontukeen, ja valvontaviranomainen ottaa sen asianmukaisesti huomioon arvioinnissaan.
            
         ii)   Arion Bankille ominaiset toimenpiteet
   
               (233)
            
            
               Valvontaviranomainen korostaa, että Arion Bankin markkinaläsnäolo ja -koko on vain murto-osa Kaupthingiin verrattuna — sillä kokonaisvarojen määrä on vähentynyt 88 prosenttia, kuten edellä on esitetty. Toisin kuin Kaupthing, Arion Bank toimii ainoastaan Islannin markkinoilla. Vaikka valtaosa tästä vähennyksestä johtuu selvästi Kaupthingin kansainvälisten toimintojen lopettamisesta, valvontaviranomainen katsoo, että tällä menettelyllä on erityistä merkitystä kilpailun vääristymisen kannalta, sillä nimenomaan Kaupthingin riskialtis kansainvälinen strategia johti sen romahtamiseen ja aiheutti vääristymiä ETA:n rahoitusmarkkinoilla. (90)
               
            
         
               (234)
            
            
               Valvontaviranomainen panee merkille liitteessä esitetyt Arion Bankin sitoumukset, joiden mukaan Arion Bank pidättyy hankkimasta rahoituslaitoksia 1 päivään joulukuuta 2014 asti, paitsi jos se saa siihen ennalta valvontaviranomaisen luvan. Jos rahoitusjärjestelmän vakautta koskevat näkökohdat eivät edellytä lisäfuusioita, Islannin rahoitusmarkkinoiden keskittyminen edelleen Arion Bankin toteuttamien ostojen vuoksi voidaan siten estää. Tällä sitoumuksella varmistetaan myös, että Arion Bankille myönnettyä tukea käytetään sen elinkelpoisuuden palauttamiseen eikä sen markkinaläsnäolon lujittamiseen ja laajentamiseen Islannissa. Valvontaviranomainen on tyytyväinen myös Arion Bankin sitoumukseen […], koska sillä […] ja tuetaan toimia välttämättömien kustannussäästöjen saavuttamiseksi. Tämä koskee myös Arion Bankin sitoumusta, jonka mukaan se pidättyy 1 päivään joulukuuta 2014 asti panemasta täytäntöön yksityishenkilöiden asuntolainasopimusten lausekkeita (91) ja ottamasta käyttöön tällaisia uusia sopimuslausekkeita, joissa korkokantojen erityisehdoksi asetetaan pankkisuhteen säilyminen vähimmäistasolla.
            
         
               (235)
            
            
               Kuten edellä on todettu, Islannin rahoitusmarkkinat muodostavat tällä hetkellä haastavan toimintaympäristön mille tahansa pankille, ja siitä on osoituksena myös se, että ulkomaisilla toimijoilla ei tällä hetkellä ole juurikaan kiinnostusta tulla markkinoille. Valvontaviranomainen on siten tyytyväinen Arion Bankin sitoumuksiin, jotka liittyvät pankkien välisten siirtojen helpottamiseen ja maksujen käsittelyä koskevien peruspalvelujen tarjoamiseen. Valvontaviranomainen katsoo, että näillä toimenpiteillä yhdessä edellä mainitun kolmen suuren pankin ja Islannin kilpailuviranomaisen tekemän RB:tä koskevan sopimuksen kanssa varmistetaan, että pienet markkinatoimijat voivat käyttää tärkeimpiä perusrakenteita ja palveluja kohtuulliseen hintaan ilman, että suuremmat toimijat estävät niiden pääsyn palveluihin. Valvontaviranomainen katsoo, että tällä vähennetään tulevien (mahdollisten) toimijoiden markkinoillepääsyn esteitä ja mahdollistetaan se, että pienet markkinatoimijat voivat laajentaa markkinaosuuksiaan, jos ne pystyvät tarjoamaan parempia palveluja kuin suuret kilpailijansa. Lisäksi kaikilla toimenpiteillä, joilla pyritään helpottamaan siirtoa, edistetään suurempaa kilpailua nykyisten suurten toimijoiden kesken, ja niillä voidaan auttaa estämään yhteinen määräävä asema tai purkamaan tällainen asema.
            
         
               (236)
            
            
               Lopuksi Arion Bank sitoutuu myymään mahdollisimman pian rahoitusyrityksistä annetun lain nro 161/2002 22 §:n mukaisen rakenneuudistuksen vuoksi haltuunsa ottamien toimintayhtiöiden omistusosuudet ja noudattamaan kyseisessä säännöksessä vahvistettuja menettelyjä ja määräaikoja, sellaisina kuin FME on niitä tulkinnut, sekä pitämään yllä verkkosivuillaan tai tytäryrityksen verkkosivuilla ajantasaista tietoa myytävänä olevista tytäryrityksistä ja omistusosuuksista. Valvontaviranomainen on tyytyväinen Arion Bankin sitoumukseen luopua mahdollisimman pian ja etenkin elinkelpoisuuteen liittyvistä syistä kaikista yrityksistä ja omistusosuuksista, jotka eivät liity sen ydinliiketoimintaan. Vaikka valvontaviranomainen katsoo, että on itsestään selvää, että pankin on noudatettava kansallisia lainsäädännöllisiä velvoitteita, kuten rahoitusyrityksistä annetun lain 22 §:ää, se panee merkille tämän sitoumuksen ja kiinnittää Islannin viranomaisten ja tuensaajien huomion siihen, että tässä yhteydessä kansallisen lainsäädännön rikkomiseen saattaa liittyä myös tuen väärinkäyttö. Valvontaviranomainen katsoo lisäksi, että vaatimus, jonka mukaan pankin on esitettävä verkkosivuillaan tietoa suunnitelluista luopumisista tai myynneistä, parantaa Islannin talouden nykyisen omistusrakenteen avoimuutta. Tällä lievennetään ainakin jossain määrin Islannin markkinoille tällä hetkellä ominaista kilpailuongelmaa.
            
         
               (237)
            
            
               Edellä esitettyjen näkökohtien perusteella ja etenkin, kun otetaan huomioon Islannin erityinen tilanne ja se, että valvontaviranomaisen mielestä edellä mainituilla toimenpiteillä puututaan suurimpiin kilpailuongelmiin, jotka se on yksilöinyt yhdessä Islannin kilpailuviranomaisen kanssa, sekä rahoitusjärjestelmän vakautta koskeva ensisijainen tavoite, valvontaviranomainen päättelee, että sitoumuksilla rajoitetaan tyydyttävästi kilpailun vääristymistä. Rakenneuudistustuki on siten rakenneuudistustoimenpiteitä koskevien suuntaviivojen 4 jakson mukainen.
            
         III   PÄÄTELMÄT
   
   
               (238)
            
            
               Edellä esitetyn arvioinnin ja Islannin viranomaisten toimittaman Arion Bankia koskevan rakenneuudistussuunnitelman perusteella valvontaviranomainen ei ole enää huolissaan menettelyn aloittamisesta tehdyssä päätöksessä esitetyistä näkökohdista, jotka koskevat Arion Bankin tukitoimenpiteiden luonnetta ja sääntöjenmukaisuutta. Valvontaviranomainen katsoo siten, että tukitoimenpiteet ovat rakenneuudistustukea, joka soveltuu ETA-sopimuksen toimintaan ETA-sopimuksen 61 artiklan 3 kohdan b alakohdan nojalla, jos Islanti ja Arion Bank noudattavat liitteessä esitettyjä sitoumuksia.
            
         ON HYVÄKSYNYT TÄMÄN PÄÄTÖKSEN:
   1 artikla
   Alkupääoma, (väliaikainen) pääomittaminen kokonaan valtion varoista, 13 prosentin osakepääoman säilyminen valtiolla, Arion Bankille myönnetty tier 2 -pääoma sekä erityinen likviditeettisopimus, SPRON:n valuutanvaihtosopimus ja rajoittamaton talletussuoja ovat ETA-sopimuksen 61 artiklan 1 kohdassa tarkoitettua valtiontukea.
   2 artikla
   Edellä 1 artiklassa luetellut toimenpiteet ovat laitonta valtiontukea niiden täytäntöönpanopäivistä tämän päätöksen päiväykseen asti, sillä Islannin viranomaiset eivät ole noudattaneet vaatimusta ilmoittaa valvontaviranomaiselle tuesta ennen sen täytäntöönpanoa pöytäkirjassa 3 olevan I osan 1 artiklan 3 kohdan mukaisesti.
   3 artikla
   Edellä 1 artiklassa luetellut toimenpiteet soveltuvat ETA-sopimuksen toimintaan ETA-sopimuksen 61 artiklan 3 kohdan b alakohdan nojalla, jos liitteessä esitettyjä sitoumuksia noudatetaan. Rajoittamatonta talletussuojaa koskeva hyväksyntä päättyy vuoden 2014 lopussa.
   4 artikla
   Tämä päätös on osoitettu Islannin tasavallalle.
   5 artikla
   Tämä päätös on todistusvoimainen ainoastaan englannin kielellä.
   
      Tehty Brysselissä 11 päivänä heinäkuuta 2012.
      
         
            EFTAn valvontaviranomaisen puolesta
         
         Oda Helen SLETNES
         
            Puheenjohtaja
         
         Sverrir Haukur GUNNLAUGSSON
         
            Kollegion jäsen
         
      
   
   
      (1)  Tämä asiakirja asetetaan saataville ainoastaan tiedotustarkoituksessa. Tästä julkisesta versiosta on jätetty pois joitakin tietoja, jottei luottamuksellisia tietoja paljastettaisi. Tämä ilmaistaan merkinnällä […] tai ilmoittamalla hakasulkeissa luottamuksellista lukua suurin piirtein vastaava vaihteluväli.
   
      (2)  Valvontaviranomaisen päätös N:o 492/10/KOL valtiontukea, joka on myönnetty vanhan Kaupthing Bank hf:n tiettyjen toimintojen uudelleen käynnistämiseen sekä uuden Kaupthing Bankin (nyttemmin Arion Bank hf) perustamiseen ja pääomanmuodostukseen, koskevan muodollisen tutkintamenettelyn aloittamisesta (EUVL C 41, 10.2.2011, s. 7, ja Euroopan unionin virallisen lehden ETA-täydennysosa nro 7, 10.2.2011, s. 1).
   
      (3)  Lisätietoja valvontaviranomaisen päätökseen N:o 492/10/KOL johtaneesta menettelystä on menettelyä koskevassa päätöksen osassa.
   
      (4)  Asianosaiset tekivät siihen oikaisun 25.5.2012.
   
      (5)  Islannin pankkialan kilpailutilanteen ja mahdollisten kilpailuun liittyvien korjaavien toimien yhteydessä valvontaviranomainen on tehnyt yhteistyötä Islannin kilpailuviranomaisen kanssa.
   
      (6)  Tutkintakomitean jäsenet olivat korkeimman oikeuden tuomari Páll Hreinsson, Islannin parlamentin oikeusasiamies Tryggvi Gunnarsson sekä yhdysvaltalaisen Yalen yliopiston lehtori ja apulaispuheenjohtaja Sigríður Benediktsdóttir. Koko islanninkielinen raportti on saatavilla osoitteessa http://rna.althingi.is/ ja osittain englanniksi käännetty raportti (muun muassa tiivistelmä ja pankkien romahduksen syitä käsittelevä luku) osoitteessa http://sic.althingi.is/.
   
      (7)  Islannin króna (ISK).
   
      (8)  Ulkomaisille osapuolille lainaaminen lisääntyi 11,4 miljardia euroa eli 9,3 miljardista eurosta 20,7 miljardiin euroon kuudessa kuukaudessa.
   
      (9)  Raportin 21.2.1.2 kohta.
   
      (10)  Exista, Exista Trading, Bakkavör Group, Bakkavor Finance Ltd, Bakkabraedur Holding B.V., Lýsing, Síminn, Skipti ja muut etuyhteydessä olleet yritykset.
   
      (11)  Yli puolet tällaisista vuoden 2007 alusta lähtien pankin romahtamiseen asti myönnetyistä lainoista myönnettiin ilman vakuutta.
   
      (12)  Kaupthing Bankin hallituksen lainakomitean pöytäkirjassa todetaan muun muassa, että pankki lainasi usein rahaa Tchenguizille, jotta hän pystyi noudattamaan muiden pankkien vakuusvaatimuksia yritystoimintansa taannuttua.
   
      (13)  Raportin 21.2.1.4 kohta.
   
      (14)  Silloisen koalitiohallituksen toimintaperiaatteena oli nimittäin edistää kasvua ja kannustaa pankkeja säilyttämään pääkonttorinsa Islannissa.
   
      (15)  Raportin 2 luku, s. 5.
   
      (16)  Yleisiä lisätietoja Islannin viranomaisten toteuttamista toimista ks. valtiovarainministerin toukokuussa 2011 esittämä kertomus parlamentille liikepankkien elvyttämisestä (Skýrsla fjármálaráðherra um endurreisn viðskiptabankanna), saatavilla osoitteessa http://www.althingi.is/altext/139/s/pdf/1213.pdf.
   
      (17)  Laki nro 125/2008 muun muassa rahoitusalan epätavallisista olosuhteista johtuvista valtionkassamaksuista vastaavasta viranomaisesta.
   
      (18)  Ks. myös FME:n vuosikertomus 2009 (heinäkuu 2008–kesäkuu 2009), saatavilla osoitteessa http://en.fme.is/media/utgefid-efni/FME-Annual-Report-2009.pdf.
   
      (19)  Rahoitusalan yrityksiä myytiin vielä lisää. Maaliskuussa 2009 FME otti hallintaansa kolmen rahoitusalan yrityksen — Straumur-Burdarasin, Reykjavik Savings Bankin (SPRON) ja Sparisjodabanki Íslandsin (Icebank) — toiminnan sekä päätti niiden varojen ja velkojen luovutuksesta. Straumurin velkojien kanssa tehtiin myöhemmin velkojasopimus, mutta SPRON ja Sparisjodabanki asetettiin likvidaatiomenettelyyn. Kolmen suurimman liikepankin romahtamisella ja rahoitusmarkkinoilla jatkuneella epävarmuudella oli vakavia vaikutuksia myös muihin rahoitusalan yrityksiin, ja vuonna 2010 myös muita rahoitusalan yrityksiä joutui julkisen hallinnoinnin kohteeksi. FME nimitti näin ollen VBS Investment Bankin väliaikaisen johtokunnan maaliskuussa 2010. Huhtikuussa 2010 FME otti hallintaansa Keflavík Savings Bankin ja Byr Savings Bankin sekä määräsi, että niiden toiminnot siirtyvät uusille rahoitusalan yrityksille SpKef Savings Bankille ja Byr hf:lle. Koska kyseisten uusien yritysten taloudellinen tilanne osoittautui oletettua kehnommaksi, SpKef sulautui myöhemmin FME:n päätöksellä Landsbankinnin kanssa, ja Byr hf sulautui Íslandsbankin kanssa Byrin osakkeista tehdyn tarjouksen jälkeen. Lisäksi Islannin viranomaisia pyydettiin vuonna 2009 käsittelemään Saga Capital Investment Bankin ja vuonna 2011 käsittelemään asuntorahoitusrahaston taloudellisia vaikeuksia.
   
      (20)  Esimerkkinä heikkenemisen jyrkkyydestä voidaan mainita, että euron kuukausittainen keskimääräinen vaihtokurssi Islannin kruunuun nousi siten, että se oli 90,71 Islannin kruunua joulukuussa 2007 ja 184,64 Islannin kruunua marraskuussa 2009.
   
      (21)  Vuosina 2009–2011 sijoitusten osuus BKT:stä oli ainoastaan 13–14 prosenttia.
   
      (22)  Kauppataseella tarkoitetaan tavaroiden ja palvelujen viennin ja tuonnin erotusta. Se ei sisällä ulkomailta saatujen pääasiallisten tulojen tasetta, joka on ollut negatiivinen viime vuosina, erityisesti vuodesta 2008 lähtien. Tämä tarkoittaa, että kauppataseen ylijäämästä huolimatta Islannin yleistase on ollut viime vuosina negatiivinen, mutta se on heikentynyt voimakkaasti vuodesta 2009 lähtien.
   
      (23)  Ks. tästä aiheesta esim. talousasiain ministerin maaliskuussa 2012 Althingille esittämä kertomus ”Future Structure of the Icelandic Financial System” (Islannin rahoitusjärjestelmän tuleva rakenne). Ministeriön mukaan kyseisellä kertomuksella pannaan alulle tästä tärkeästä asiasta käytävä tietoon perustuva keskustelu, koska siinä ei esitetä valmiiksi muotoiltuja ehdotuksia vaan keskeiset seikat ja näkymät ottaen huomioon kansainväliset tapahtumat. Kertomus on saatavilla osoitteessa http://eng.efnahagsraduneyti.is/media/Acrobat/Future-Structure.pdf.
   
      (24)  Talletussuojan palauttaminen normaalille tasolle ei liity ainoastaan valtion tällaiselle suojalle antaman tuen poistamiseen vaan myös sellaisten valmiuslain säännösten tarkistamiseen, joiden mukaan talletuksilla, joilla on lakisääteinen suoja, on etusija rahoitusalan yrityksen likvidaatiomenettelyssä. Tämä on huomattava etu tallettajille, etenkin kun vuonna 2008 tapahtunut pankkien romahdus on vielä kaikkien tuoreessa muistissa. Toisaalta tämä luultavasti estää pankkeja monipuolistamasta rahoitusjärjestelyjään.
   
      (25)  Ks. edellä alaviitteessä 23 mainittu talousasiain ministerin kertomus, luku 9. Esittäessään kyseisen kertomuksen talousasiain ministeri nimitti myös pankkialan asiantuntijaryhmän, johon osallistuu ulkomaalaisia asiantuntijoita, laatimaan ehdotuksia koko Islannin rahoitusmarkkinoiden kattavasta lainsäädäntö- ja sääntelyjärjestelmästä. Kyseisen kertomuksen mukaan Islannin viranomaiset aikovat tutkia myös muita mahdollisuuksia, myös mahdollista investointi- ja liikepankkitoiminnan erottamista toisistaan, rahoitusjärjestelmän vakautta koskevan lainsäädännön antamista ja rahoituspalvelujen sääntelyelinten vastuunjaon mahdollista muuttamista. Islannin viranomaisten lausunnoista ilmenee lisäksi, että asialistalla on edelleen rahapolitiikan järjestelmän uudelleentarkastelu, johon voi sisältyä Islannin mahdollinen liittyminen Euroopan unioniin sekä muita mahdollisia keinoja parantaa taloudenhoitoa ja varmistaa, että lainsäätäjät ”näkevät metsän puilta” ja soveltavat tehokkaasti kaikkein asianmukaisimpia makrovakauden valvonnan välineitä.
   
      (26)  Ks. talousasiain ministerin Althingille esittämä kertomus ”Future Structure of the Icelandic Financial System” (Islannin rahoitusjärjestelmän tuleva rakenne), luku 6, saatavilla osoitteessa http://eng.efnahagsraduneyti.is/publications/news/nr/3559.
   
      (27)  Syksystä 2008 lähtien markkinoilta on poistunut (”vanhojen” suurten liikepankkien Glitnirin, Kaupthingin ja Landsbankiin lisäksi) useita rahoitusalan yrityksiä: Sparisjóðabanki Íslands (entinen Icebank), Reykjavik Savings Bank (SPRON), Sparisjóður Mýrasýslu (Myrasysla Savings Bank, SPM), VBS Investment Bank ja Askar Capital Investment Bank. Myös Straumur-Burdaras Investment Bankin ja Saga Capital Investment Bankin toiminta on vähentynyt huomattavasti.
   
      (28)  Sopimus (vanhan) MP Bankin Islannin- ja Liettuan-toimintojen myynnistä hyväksyttiin pankin yhtiökokouksessa 11 päivänä huhtikuuta 2011, kun yli 40 uutta osakkeenomistajaa sijoitti 5,5 miljardia Islannin kruunua pankin uusiin osakkeisiin. Muut vanhan pankin toiminnot jäivät edellisille omistajille, ja ne siirrettiin uudelle oikeussubjektille EA fjárfestingarfélag hf:lle. Lisätietoja on 11.4.2011 annetuissa MP Bankin lehdistötiedotteissa, jotka ovat saatavilla osoitteissa https://www.mp.is/um-mp-banka/utgefid-efni/frettir/nr/1511 ja https://www.mp.is/um-mp-banka/utgefid-efni/frettir/nr/1510.
   
      (29)  Järjestelyn mukaan RB ja sen omistajat ovat hyväksyneet joitakin sitoumuksia, joilla pyritään estämään kilpailun vääristyminen RB:n toiminnan ja sen omistajien yhteisten toimien vuoksi. Sitoumuksissa edellytetään muun muassa, että RB:n toiminnassa sovelletaan markkinaehtoja ja että sen toiminta on omistajista riippumatonta, että RB:n hallituksen enemmistö koostuu omistajista riippumattomista asiantuntijoista, että RB:n tarjoamien järjestelmien ja palvelujen käyttömahdollisuus perustuu syrjimättömyyteen ja että Rh:n tarjoamien palvelujen ehdot ovat samat riippumatta siitä, onko asiakas RB:n osakkeenomistaja. RB:n nykyiset omistajat ovat sitoutuneet tarjoamaan säännöllisesti myyntiin osan RB:n omistusosuuksistaan, jotta muiden kuin rahoitusalan yritysten olisi aiempaa helpompi hankkia RB:n omistusosuuksia. Tällaisia pyyntöjä on esitettävä vähintään joka toinen vuosi, kunnes vähintään kolmannes kaikista RB:n osakkeista on myyty muille osapuolille kuin nykyisille osakkeenomistajille tai tarjottu myyntiin julkisessa myyntitarjouksessa.
   
      (30)  Islannin kilpailuviranomainen käyttää termiä ”toimintayhtiöt” (operating companies) tavallisesti muissa kuin rahoitusalan yrityksissä olevista pankkien omistusosuuksista, jotka pankit ovat hankkineet lainasalkkujensa rakenneuudistuksen yhteydessä muuntamalla velan osakkeiksi tai muilla tavoin. Valvontaviranomainen käyttää samaa termiä reaalitalouden yrityksestä, joka ei kuulu pankin ydinliiketoimintaan rahoitusmarkkinoilla.
   
      (31)  Valvontaviranomaisen mielestä välillisellä omistuksella tarkoitetaan tässä yhteydessä sitä, että pankit saattavat vaikuttaa yrityksiin ja hallita niitä, koska yrityksillä on paljon velkaa pankeille.
   
      (32)  Ydinliiketoimintaan kuuluvat tytäryhtiöt ovat seuraavat (päätoimiala ja pankin omistusosuudet esitetään suluissa): AFL-sparisjóður (säästöpankki, 94,45 %), Verdis hf. (arvopaperien hoito, 100 %), KB ráðgjöf ehf. (vakuutus- ja eläketuotteiden myynti, 100 %), Gen hf. (osakkuus kansainvälisissä yritysrahastoissa, 100 %), Okkar Líftryggingar hf. (vakuutusyhtiö — henkilö- ja henkivakuutustoiminta; 100 %), Sparisjóður Ólafsfjarðar (säästöpankki, 99,99 %), Stefnir hf. (UCITS:n omaisuudenhoitoyhtiö, 100 %) sekä Valitor Holding hf. (maksupalveluyritys, 52,94 %).
   
      (33)  Pankki jakaa omaisuuserät tässä yhteydessä kolmeen tyyppiin. Ensimmäinen niistä on pankin omaisuudenhoitoyhtiö Eignabjarg ehf., joka hoitaa pankin ostamissa elinkelpoisissa toimintayhtiöissä olevia osakkeita. Tämä käsittää seuraavien yhtiöiden osakkeet (päätoimiala ja pankin omistusosuus esitetään suluissa): Hagar hf. (Islannissa toimiva kaupallinen yritys; 5,98 %), Penninn á Íslandi ehf. (paperikauppatavaroihin ja toimistotarvikkeisiin erikoistunut vähittäismyyntiyritys; 100 %), Reitir fasteignafélag hf. (kiinteään omaisuuteen erikoistunut Eignabjarg hf:n sisaryhtiö; 42,65 %) sekä Fram Foods ehf. (elintarviketeollisuus; 100 %). Toisen myytävänä olevien omaisuuserien tyypin muodostavat seuraavien yhtiöiden osakkeet: Langalína 2 ehf. (holdingyhtiö; 100 %), Umtak fasteignafélag ehf. (kiinteä omaisuus; 100 %), EAB 2 ehf. (elintarviketeollisuus; 100 %), Farice ehf. (naapurivaltioihin menevän merenalaisen datakaapelin ylläpito; 43,47 %), Sementsverksmiðjan ehf. (sementin tuotanto ja maahantuonti; 33 %), HB Grandi hf. (kalastusyhtiö; 33 %) sekä GO fjárfestingar ehf. (sienten tuotanto; 30 %). Kolmanneksi väliaikaisina toimintoina pidettäviä omaisuuseriä ovat seuraavien yhtiöiden osakkeet: Landey (tuloja tuottamattoman kiinteän omaisuuden alan holdingyhtiö; 100 %), Landfestar (toimintayhtiö Arion Bankin taloudellisissa vaikeuksissa olevilta asiakkailta hankkiman kaupallisen kiinteän omaisuuden alalla; 100 %), Rekstrarfélagið Braut ehf. (sikatila; 100 %), NS 1 ehf. (omistaa maata ja vuokraa loma-asuntotontteja; 100 %), Módelhús ehf. (kiinteistöt ja kiinteä omaisuus; 100 %), EAB 1 ehf. (maa-alat ja kiinteistöt; 100 %), Andvaka ehf. (yritys- ja liikkeenjohdon konsultointi; 50,11 %), Klakki ehf. (entinen Exista — holdingyhtiö; 44,9 %), Ölgerðin Egill Skallagrímsson ehf. (virvoitusjuomien ja joidenkin muiden juomien tuotanto, jakelu ja myynti; 20 %) sekä SMI ehf. (kiinteistöt ja kiinteä omaisuus; 39,1 %).
   
      (34)  Arion Bankin keskeisissä rahoitusindikaattoreissa on tapahtunut alusta alkaen olennaisia muutoksia, mutta näitä kahta pankkia on kuitenkin asianmukaista vertailla ajallisesti lähekkäin olevien tietojen osalta. On syytä palauttaa mieleen, että Kaupthing oli kansainvälinen pankki, jolla oli toimintaa eri maissa, mutta Arion Bank perustettiin hoitamaan tiettyjä Kaupthing Bankin kotimaan toimintoja ja hallinnoimaan sen varoja.
   
      (35)  Muutoksissa on eroja eri liiketoimintayksikköjen välillä, ja tietyillä aloilla määrä on vähentynyt jopa 90 prosenttia. Huomattava vähentyminen tapahtui pääjohtajan toimistossa, jossa työskenteli 6 prosenttia Kaupthingin Islannin henkilöstöstä, kun Arion Bankin kohdalla vastaava luku oli 1 prosentti.
   
      (36)  Sopimukset virallistettiin kuitenkin vasta 8 päivänä tammikuuta 2010, jolloin Kaupthing otti Arion Bankin sen velkojien puolesta omistukseensa tytäryhtiönsä Kaupskil ehf:n kautta FME:n ja Islannin kilpailuviranomaisen annettua suostumuksensa. Kaupskililla on 87 prosenttia omasta pääomasta ja Icelandic State Financial Investments -yhtiöllä (ISFI) 13 prosenttia. Kaupskililla on osto-optio, jonka perusteella se voi myöhemmin ostaa hallituksen osuuden.
   
      (37)  Rahamääräiset luvut ilmoitetaan tässä jaksossa ensin valuutassa, jossa pääoma tarjottiin, ja sen jälkeen ilmoitetaan (tarvittaessa) suluissa vastaava määrä Islannin kruunuina tai euroina, jos varat ovat peräisin Islannin viranomaisilta.
   
      (38)  Hallituksen omistusta koskevan sopimuksen — joka ei toteutunut — nojalla hallitus omistaisi edelleen pankin kokonaan, jos Kaupthingin hallintoneuvosto päättäisi olla ottamatta Arion Bankia hallintaansa. Tässäkin tapauksessa Kaupthing maksaisi korvauksen Arion Bankille ja samassa muodossa kuin yhteisen pääomitussopimuksen perusteella, eli korvausvälineen arvoksi on laskettu 38 miljardia Islannin kruunua. Kaupthingille myönnettäisiin myös optio, jonka mukaan se voi vuosina 2011–2015 ostaa hallituksen osuuden hintaan, joka on hallitukselle kohtuullinen vastine sen investoinnista.
   
      (39)  EYVL L 84, 26.3.1997, s. 22.
   
      (40)  EYVL L 135, 31.5.1994, s. 5.
   
      (41)  Ks. asiaa koskeva jakso vuoden 2011 talousarviolakiesityksessä, joka on saatavilla osoitteessa http://hamar.stjr.is/Fjarlagavefur-Hluti-II/GreinargerdirogRaedur/Fjarlagafrumvarp/2011/Seinni_hluti/Kafli_8.htm.
   
      (42)  Käännetty valvontaviranomaisen epävirallisesta englanninkielisestä käännöksestä Morgunblaðið-lehdessä (www.mbl.is) 10.6.2012 julkaistusta lausunnosta.
   
      (43)  Osapuolten erimielisyys joukkovelkakirjan korosta osoitettiin aluksi FME:n käsiteltäväksi. FME päätti 5 päivänä kesäkuuta 2009, että kyseisissä olosuhteissa asianmukainen korko oli REIBOR + 1,75 prosenttia. FME totesi päätöksessään, että se aikoo arvioida päätöstään uudelleen kuuden kuukauden välein osapuolten pyynnöstä. Kiista saatettiin kuitenkin myöhemmin tuomioistuimen käsiteltäväksi, ja se on edelleen ratkaisematta tätä valvontaviranomaisen päätöstä laadittaessa. Arion Bankin vuosiraportin 2011 mukaan Drómi pyysi 2 päivänä joulukuuta 2009 päivätyssä kirjeessä FME:tä tarkastelemaan uudelleen aiempaa korkopäätöstään. FME päätti 4 päivänä helmikuuta 2011, että velan vuosikoron olisi oltava alun perin määritetty korko, johon lisätään alun perin määritetty lisäkorko haltuunottopäivästä 30 päivään kesäkuuta 2010 saakka, mutta ilman lisäkorkoa kyseisestä ajankohdasta siihen asti, kunnes laina on maksettu kokonaan. Arion Bank on nostanut FME:tä ja Drómia vastaan kanteen, jossa se vaatii kumoamaan 4 päivänä helmikuuta 2011 tehdyn FME:n päätöksen. Drómi nosti 4 päivänä toukokuuta 2011 FME:tä ja Arion Bankia vastaan kanteen, jossa vaaditaan ensisijaisesti kumoamaan kaikki FME:n korkopäätökset ja toissijaisesti soveltamaan eri korkoa alusta alkaen.
   
      (44)  Valtiovarainministeriö lupasi lainata Arion Bankille valtion joukkovelkakirjoja, jotka soveltuvat likviditeettisopimusten hankkimiseen Islannin keskuspankin kanssa tehtävillä repo-operaatioilla Islannin keskuspankin voimassa olevien sääntöjen mukaisesti. Valtion joukkovelkakirjojen markkina-arvo on enintään 75 miljardia Islannin kruunua.
   
      (45)  Arion Bank ei voi myydä tai käyttää joukkovelkakirjoja muuhun kuin sopimuksessa mainittuun tarkoitukseen. Jos Arion Bank käyttää SPRON-joukkovelkakirjaa vastavakuutena antaakseen vakuuden valtion joukkovelkakirjalainastaan, Arion ei suorita maksua enintään 25 miljardin Islannin kruunun luotonnostosta, mutta muuten sen on maksettava 1,75 prosentin palkkio luvasta käyttää valtion joukkovelkakirjoja vakuutena. Arion ei kuitenkaan maksa palkkiota, jos se voi selkeästi osoittaa, että yli 25 miljardia Islannin kruunua lainasta liittyy SPRON-säästöpankkiin tehtyjen talletusten nostoihin. Jos Arion käyttää muita varoja kuin SPRON-joukkovelkakirjaa vastavakuutena antaakseen vakuuden lainastaan, palkkio on 3 prosenttia lainan määrästä, joka myönnettiin yksinomaan kyseistä vakuutta vastaan. Tällaisissa tapauksissa Arionin on maksettava myös erityismaksu, joka on 0,5 prosenttia lainan määrästä, aina kun valtion joukkovelkakirjoja käytetään.
   
      (46)  REIBOR (Reykjavik interbank offered rate) on Islannin liike- ja säästöpankkien käyttämä pankkienvälinen korko, jota sovelletaan lyhyen aikavälin lainoihin.
   
      (47)  Islannin kruunun kauppapainotettu valuuttaindeksi.
   
      (48)  Pankin keskeisiä uskomuksia ovat […].
   
      (49)  Vaikka lukuisia vaikeita kysymyksiä on vielä ratkaisematta, Arion Bankin mukaan Islannin talous on osoittanut viime vuonna selviä elpymisen merkkejä, sillä talous on kasvanut ensimmäistä kertaa finanssikriisin alkamisen jälkeen ja työttömyysaste on laskenut.
   
      (50)  Pankki toteaa, että vuonna 2011 Islannin kruunun arvon aleneminen, ensimmäisen vuosipuoliskon korkeat maailmanlaajuiset perushyödykehinnat ja sopimusperusteinen palkkojen nousu johtivat 5,3 prosentin vuotuiseen inflaatioon vuoden lopussa. Seuraavien vuosien inflaationäkymät eivät ole lupaavia, ja inflaatio ylittää todennäköisesti Islannin keskuspankin tavoitteen, joka on 2,5 prosenttia. Vastauksena taloustoimintojen kasvuun ja inflaationäkymien heikkenemiseen Islannin keskuspankki korotti korkotasoa kahdesti vuoden 2011 aikana yhteensä 50 peruspistettä ja vuoden 2012 ensimmäisellä vuosipuoliskolla yhteensä 75 peruspistettä. Liiketoimintasuunnitelmassa oletetaan, että tämä kehitys jatkuu vuosina 2012–2014.
   
      (51)  Arion Bank toteaa, että vaikka Islannin talouden elpymisestä on merkkejä, lukuisia ongelmia on yhä ratkaistava; yksi näistä ongelmista on pääomaliikkeiden rajoitusten poistaminen. Rajoitusten poistaminen on edennyt hitaasti, vaikka Islannin keskuspankki ilmoitti maaliskuussa 2011 vapauttamisaikataulusta, jossa lueteltiin lukuisia toimenpiteitä, joilla pyritään poistamaan rajoituksia neljän seuraavan vuoden aikana. Myöhemmin kyseisenä vuonna Islannin parlamentti päätti pidentää ulkomaanvaluuttaa koskevien lakien (ja siten pääomaliikkeiden rajoitusten) voimassaoloa vuoteen 2013. Parlamentti on näin ollen antanut Islannin keskuspankille vain vähän liikkumavaraa, jos rajoitukset poistetaan kahden seuraavan vuoden aikana. Pääomaliikkeiden rajoituksia tiukennettiin edelleen maaliskuussa 2012 ulkomaanvaluuttalakiin tehdyillä muutoksilla. Rajoitusten poistamista koskeva strategia ei ole selvä, ja niiden oletetaan siksi pysyvän voimassa ennustejaksolla.
   
      (52)  Lainasalkun uudelleenjärjestelyä koskevilla toimilla on vähennetty järjestämättömien lainojen osuutta 37 prosentista vuoden 2010 lopussa 13 prosenttiin vuoden 2011 lopussa. Vaikeuksiin joutuneita lainanottajia on onnistuttu auttamaan, minkä ansiosta lainasalkun kirjanpitoarvon arviointiin liittyvää epävarmuutta on vähennetty huomattavasti.
   
      (53)  Valuuttaepätasapaino väheni vuoden 2008 lopun 300 prosentista vuoden 2011 lopun 30 prosenttiin pankin pääomapohjaan nähden.
   
      (54)  Pankilla oli […] ryhmää, joiden luotot ylittivät 10 prosenttia pääomapohjasta vuoden 2009 lopulla. Näiden ryhmien luotot olivat yhteensä 175 prosenttia pääomapohjasta. Vuoden 2011 lopussa pankilla oli […] ryhmää, joiden luotot ylittivät 10 prosenttia pääomapohjasta, ja ne muodostivat yhteensä 87 prosenttia pääomapohjasta.
   
      (55)  Kokonaispääomapohja on kasvanut 20,7 miljardia Islannin kruunua vuodesta 2009 vuoteen 2011.
   
      (56)  Määräaikaistalletukset ovat lisääntyneet 10 prosentista 23 prosenttiin vuoden 2009 lopusta vuoden 2011 loppuun.
   
      (57)  Kuluttajahintaindeksin tasapaino on kääntynyt – 17 prosentista pankin pääomapohjasta vuoden 2009 lopussa + 9 prosenttiin vuoden 2011 lopussa.
   
      (58)  FME:n lokakuussa 2008 toteuttamien toimien jälkeen tehtiin rakennemuutoksia. Internal audit and Compliance -yksikköä vahvistettiin ja Privat Banking -yksikkö sulautui Asset Management -yksikköön ja Treasury-yksikkö Capital Market -yksikköön. Uuden strategisen suunnan mukaisesti ja pankin saatua uuden johdon vuoden 2011 syksyllä organisaatiorakenteeseen tehtiin lisää merkittäviä muutoksia, joilla varmistetaan, että se ilmentää ja sillä tuetaan paremmin pankin uutta strategiaa ja yksinkertaistetaan toimintoja sekä lisätään synergiaa eri osastojen välillä.
   
      (59)  SPM-säästöpankilla oli ollut rahoitusvaikeuksia useiden kuukausien ajan, ja se pyrki pääsemään sopimukseen velkojiensa kanssa konkurssilain perusteella, sillä sen vakavaraisuussuhde oli alle lainsäädännössä asetettujen vaatimusten. Nämä toimenpiteet eivät kuitenkaan onnistuneet, ja 3 päivänä huhtikuuta 2009 SPM-säästöpankki ja New Kaupthing tekivät sopimuksen, jonka nojalla New Kaupthing osti SPM-säästöpankin kaikki varat, Islannissa sijaitseva Borgarnesin konttori mukaan luettuna, sekä SPM-säästöpankin tytäryritykset, kaksi säästöpankkia Pohjois-Islannissa, Afl Savings Bank ja Ólafsfjörður Savings Bank (SPÓL) mukaan luettuina. SPM-säästöpankin tietyt velat, talletukset ja lainat mukaan luettuina, siirtyivät samalla New Kaupthingille, kuten sopimuksessa oli määrätty. Samana päivänä FME päätti SPM-säästöpankin varojen ja velkojen luovutuksesta. FME:n päätöksessä ei viitata valtion toimiin, jotka liittyvät pääomanlisäykseen, sitoumuksiin tai julistuksiin. Pankki ja Islannin viranomaiset ovat myös vahvistaneet valvontaviranomaiselle, ettei valtio tehnyt tässä yhteydessä rahoitussitoumuksia. Katso FME:n 3 päivänä huhtikuuta 2009 tekemä päätös, joka on saatavilla osoitteessa http://www.fme.is/media/akvardanir/3.-april-2009.pdf.
   
      (60)  Tämä toimenpide perustui siihen, että vuosina 2006–2008 Kaupthing laski liikkeeseen neljä katettujen joukkovelkakirjojen sarjaa, jotka olivat Kaupthingin tytäryhtiön KMIIF:n takaamia. Kaupthing omisti KMIIF:n välityksellä 120 miljardin Islannin kruunun asuntolainasalkun. Katetuilla joukkovelkakirjoilla oli tarkoitus rahoittaa suuri osa Kaupthingin asuntolainasalkusta. Arion Bank on ostanut tämän asuntolainasalkun 22 päivänä joulukuuta 2011 tehdyllä sopimuksella. Kauppa rahoitettiin lähinnä ostamalla katettuja joukkovelkakirjoja 117,7 miljardin Islannin kruunun arvosta, sillä Arion Bank on ottanut vastuulleen Kaupthingin velat katettuja joukkovelkakirjoja koskevan ohjelman mukaisesti. Arion Bankin mielestä AMIIF:n hankintaa ei voida luokitella ”tavanomaiseksi” hankinnaksi eikä rakenneuudistustoimiin liittyväksi hankinnaksi. Hankinta liittyi pankin perustamiseen, mutta AMIIF:tä ei siirretty Arion Bankiin sen perustamisen yhteydessä. Ennen siirtoa Arion Bank tarjosi palveluja lainanottajille, mutta sillä ei ollut lainoja koskevaa päätäntävaltaa. Lisäksi lainanottajat, joilla oli kiinnityksiä rahastossa, uskoivat olevansa Arion Bankin asiakkaita. Siirron jälkeen Arion Bank omistaa lainat. Kuten edellä on todettu, kyseistä liiketointa koskeva sopimus tehtiin Kaupthingin ja Arion Bankin välillä, eikä Islannin valtio ollut siinä osallisena eikä sitoutunut siihen.
   
      (61)  Tällaiset lainat luokitellaan kiinnelainoiksi ja muiksi yksityisiltä saaduiksi lainoiksi ja yrityslainoiksi. Vähennykset vaihtelivat lainatyypin ja sen mukaan, onko lainat annettu Islannin kruunuina vai ulkomaan valuuttana.
   
      (62)  Lainojen arvonlisäys oli kuitenkin suurempi vuosina 2009–2011 kuin taulukosta 4 käy ilmi, sillä osa kohdennettiin korvausvälineelle, yhteensä 38 miljardia Islannin kruunua. Korvausväline poistettiin käytöstä vuoden 2011 ensimmäisellä vuosineljänneksellä, kun Kaupthingiltä Arion Bankille siirrettyjen varojen ja velkojen arvon välinen erotus oli maksettu kokonaan.
   
      (63)  Ks. Islannin keskuspankin 25 päivänä huhtikuuta 2006 hyväksymät säännöt ”Rules on Liquidity Ratio No. 317”, saatavilla osoitteessa http://www.sedlabanki.is/lisalib/getfile.aspx?itemid=4713.
   
      (64)  Maksuvalmiusvaatimuksen mukaan pankeilla on oltava niin paljon korkealaatuisia likvidejä varoja, että ne riittävät kattamaan sen nettokassavirran 30 päivän ajan stressiskenaariossa. LCR-arvo on siten 100 prosenttia.
   
      (65)  Skenaariossa myös muiden olosuhteiden oletetaan olevan haitallisia. Asuntojen hintojen oletetaan laskevan 10 prosenttia vuonna 2012, 18 prosenttia vuonna 2013 ja 16 prosenttia vuonna 2014. Vuonna 2012 vähittäistalletusten ulosvirtauksen oletetaan olevan 30 prosenttia, yritystalletusten 20 prosenttia ja luottolaitosten talletusten 80 prosenttia. Palkkiotulojen oletetaan vähenevän 50 prosenttia vuosien 2012–2014 perusvaihtoehdosta. Antolainauksen arvonalennuksen odotetaan vähenevän 1–3 prosenttia ja antolainauksen hintaeron 0,5–1 prosenttia, mutta talletusten hintaeron oletetaan kasvavan 0,5–1 prosenttia. Toimintamenojen oletetaan olevan 10 prosenttia suuremmat kuin perusvaihtoehdossa. Islannin kruunun vaihtokurssin odotetaan heikkenevän, ja ulkomaankauppapainoisen valuuttaindeksin (TWI) odotetaan nousevan 4 prosenttia vuonna 2013 ja 11 prosenttia vuonna 2014.
   
      (66)  ROE pienenisi [0–5] prosenttiin vuonna 2012, [0–5] prosenttiin vuonna 2013 ja [5–10] prosenttiin vuonna 2014.
   
      (67)  Pankin vakavaraisuussuhde on [20–25] prosenttia vuonna 2012, [20–25] prosenttia vuonna 2013 ja [25–30] prosenttia vuonna 2014.
   
      (68)  Talletusten joustamattomuuden käsite viittaa talletusten aiempaan vakauteen ja ennustettuun käyttäytymiseen ajan myötä.
   
      (69)  ISFI on valtion elin, jolla on riippumaton johtokunta ja joka raportoi valtiovarainministerille; se perustettiin lailla nro 88/2009. ISFIn on täytettävä tehtävänsä vähintään 5 vuoden kuluessa perustamisestaan. ISFI hallinnoi valtion omistusosuuksia rahoituslaitoksissa lainsäädännön, hyvän hallintotavan, yleisten liiketoimintakäytäntöjen ja valtion omistuspolitiikan mukaisesti. Sen tavoitteena on palauttaa ja luoda uudelleen dynaamiset kotimaiset rahoitusmarkkinat ja edistää samalla tehokasta kilpailua markkinoilla sekä taata avoimuus kaikissa päätöksissä, jotka koskevat valtion osallistumista rahoitustoimintoihin.
   
      (70)  Esitetty yksityiskohtaisesti tämän päätöksen 3 luvussa.
   
      (71)  Ks. tältä osin unionin yleisen tuomioistuimen tuomio yhdistetyissä asioissa T-425/04, T-444/04, T-450/04 ja T-456/04, Ranska ym. v. komissio, tuomio 21.5.2010 (Kok., s. II-02099, 283 kohta (valitus vireillä)), sekä julkisasiamies Mengozzin esittämä ratkaisuehdotus eli valitus asiassa C-399/10, Bouygues, 47 kohta, jossa näitä ehtoja pidetään liian rajoittavina valtiontuen luonnehdinnan kannalta.
   
      (72)  Ks. esim. asia T-228/99,WestLB, Kok., s. II-435.
   
      (73)  Ks. esim. 10 päivänä lokakuuta 2008 tehty komission päätös asiassa NN 51/2008, pankkien takausohjelma Tanskassa, 32 kohta, ja 21 päivänä lokakuuta 2008 tehty komissio päätös asiassa C 10/2008, IKB, 74 kohta.
   
      (74)  Ks. 8 päivänä toukokuuta 2009 tehty valvontaviranomaisen päätös perustaltaan terveiden pankkien pääomapohjan tilapäiseen vahvistamiseen tarkoitetusta järjestelystä rahoitusjärjestelmän vakauden ja reaalitalouden luotonsaannin edistämiseksi (Norja) (205/09/KOL), joka on saatavilla osoitteessa: http://www.eftasurv.int/?1=1&showLinkID=16694&1=1
   
      (75)  Ks. tässä yhteydessä Euroopan komission esittämät vastaavat perustelut asiassa, joka koski vaikeuksissa olevan yrityksen toimittajien tekemiä investointeja, komission päätös C 4/10 (ex NN 64/09) — Tuki Trèves-yritykselle (Ranska).
   
      (76)  Drómin joukkovelkakirjan osapuolten välisellä kiistalla ja riita-asialla, joka koskee joukkovelkakirjan korkoa, ei ole vaikutusta tähän päätelmään.
   
      (77)  Talousasiain ministerin raportti Althingille (maaliskuu 2012), ”The Future Structure of the Icelandic Financial System”, luku 9.6, saatavilla osoitteessa: http://eng.atvinnuvegaraduneyti.is/media/Acrobat/Future-Structure.pdf
   
      (78)  Valvontaviranomainen panee tältä osin merkille, että Islannin keskuspankin hallintoneuvosto on huomauttanut vuoden 2010 toista vuosipuoliskoa koskevan rahoitusvakausraportin johdannossa, että ”rahoituslaitosten pääomittamista suojellaan tällä hetkellä pääomaliikkeiden rajoituksilla ja talletussuojaa koskevalla valtion ilmoituksella”. Ks. http://www.sedlabanki.is/lisalib/getfile.aspx?itemid=8260, s. 5. Ks. myös komission päätökset NN 48/2008, pankkien takausohjelma Irlannissa, 46 ja 47 kohta: http://ec.europa.eu/community_law/state_aids/comp-2008/nn048-08.pdf ja NN 51/2008, pankkien takausohjelma Tanskassa: http://ec.europa.eu/community_law/state_aids/comp-2008/nn051-08.pdf.
   
      (79)  Ks. tältä osin asia 730/79, Phillip Morris v. komissio, Kok., s. 2671.
   
      (80)  Ks. valvontaviranomaisen valtiontuen suuntaviivojen VIII osa. Finanssikriisiä koskevat väliaikaiset säännöt. Valtiontukisääntöjen soveltaminen maailmanlaajuisen finanssikriisin seurauksena rahoituslaitosten suhteen toteutettuihin toimenpiteisiin, saatavilla osoitteessa http://www.eftasurv.int/?1=1&showLinkID=16604&1=1.
   
      (81)  Elinkelpoisuuden palauttaminen ja rahoitusalalla tämänhetkisessä kriisissä toteutettujen rakenneuudistustoimenpiteiden arviointi valtiontukisääntöjen perusteella; valvontaviranomaisen 25.11.2009 hyväksymät suuntaviivat, VII luku, finanssikriisiä koskevat tilapäiset säännöt, siten kuin niitä on muutettu finanssikriisiä koskevilla vuoden 2012 suuntaviivoilla. Saatavilla valvontaviranomaisen verkkosivuilla osoitteessa http://www.eftasurv.int/media/state-aid-guidelines/Part-VIII---Return-to-viability-and-the-assessment-of-restructuring-measures-in-the-financial-sector.pdf.
   
      (82)  Islannin keskuspankin hyväksymät valuuttatasapainoa koskevat uudet säännöt tulivat voimaan 1 päivänä tammikuuta 2011. Sääntöjen tarkoituksena on rajoittaa valuuttakurssiriskejä estämällä valuuttatasapainoa ylittämästä tiettyjä rajoja. Yksi tärkeimmistä muutoksista edellisiin sääntöihin on se, että sallittu yksittäisten valuuttojen avoin valuuttapositio on pienentynyt 20 prosentista 15 prosenttiin pääomasta ja sallittu kokonaisvaluuttatasapaino on pienentynyt 30 prosentista 15 prosenttiin. Valuuttatasapainoa koskeva raportointi on myös entistä yksityiskohtaisempi, sillä valuuttamääräiset omaisuuserät ja vastattavat luokitellaan tyypin mukaan: lainat, joukkovelkakirjat, oman pääoman ehtoiset arvopaperit, sijoitusrahasto-osuudet, talletukset, korolliset sopimukset, velat keskuspankille ja niin edelleen. Jos valuuttatasapaino poikkeaa säännöissä vahvistetuista rajoista, asianomaisen rahoitusyrityksen on ryhdyttävä toimiin eron poistamiseksi viimeistään kolmen pankkipäivän kuluessa. Jos rahoitusyrityksen toimenpiteillä ei saavuteta tavoitetta, Islannin keskuspankki voi määrätä uhkasakon. Islannin keskuspankki on ryhtynyt myös muihin toimiin rajoittaakseen valuuttaepätasapainoa, esimerkiksi tekemällä valuutanvaihtosopimuksen yhden liikepankin kanssa ja ostamalla ulkomaanvaluuttaa. Islannin keskuspankin mukaan näillä toimenpiteillä edistetään rahoitusalan vakautta ja vahvistetaan Islannin keskuspankin lainaamattomia valuuttavarantoja.
   
      (83)  Kun pankki osti vuoden 2011 lopussa entisen Kaupthing Mortgage Institutional Investor Fundin, pankki otti vastuulleen myös 117,7 miljardin Islannin kruunun arvoiset katetut joukkovelkakirjat.
   
      (84)  Koska Kaupthing on edelleen selvitysmenettelyssä, tappioiden tarkka määrä ei ole vielä selvillä. Kaupthingin velkojien kokouksessa 31 päivänä toukokuuta 2012 esitettyjen tietojen mukaan Kaupthingin varojen kokonaismäärä oli vuoden 2011 lopussa 874 miljardia Islannin kruunua (5,2 miljardia euroa) ja Islannin konkurssilain 113 §:n mukaiset senhetkiset hyväksytyt saatavat (toissijaiset vaateet) 2 873 miljardia Islannin kruunua (17 miljardia euroa). Ks. lisätietoa osoitteesta http://www.kaupthing.com/lisalib/getfile.aspx?itemid=21204.
   
      (85)  Arion Bankia koskevat valtion pääomasijoitustoimenpiteet perustuivat suoraan siirrettyjen varojen ja velkojen alustavan arvostuksen ja FME:n pääomavaatimuksen väliseen eroon.
   
      (86)  Islannin viranomaiset ovat selventäneet, että tässä yhteydessä valtion korvaukseksi sovittiin kiinteä 6,5 miljardin Islannin kruunun summa, sillä neuvotteluhetkellä rahoitustiedot vaihtelivat ja pankin todellista kannattavuutta kyseisenä ajankohtana oli vaikea määritellä.
   
      (87)  Rahoituslaitosten pääomapohjan vahvistaminen tämänhetkisessä finanssikriisissä: tuen rajaaminen välttämättömään vähimmäismäärään ja suojatoimet kilpailun kohtuuttoman vääristymisen estämiseksi (pääomapohjan vahvistamista koskevat suuntaviivat) (EUVL L 17, 20.1.2011, sekä ETA-täydennysosa N:o 3). Suuntaviivat ovat saatavilla myös valvontaviranomaisen verkkosivustolla osoitteessa http://www.eftasurv.int/state-aid/legal-framework/state-aid-guidelines/.
   
      (88)  Vuoden 2014 lopussa päättyvät kaikkien niiden islantilaisen pankkien rakenneuudistusjaksot, joista on käynnistetty muodollinen tutkinta.
   
      (89)  Leimavero vaihtelee oikeudellisen asiakirjatyypin mukaan, mutta se on yleensä 15 Islannin kruunua jokaiselta alkavalta tuhannelta Islannin kruunulta (eli keskimäärin 1,5 prosenttia) sellaisen korkoa tuottavan joukkovelkakirjan määrästä, jonka vakuutena on kiinnitys tai muu vakuus.
   
      (90)  Ks. esim. komission päätös asiassa SA.28264, rakenneuudistustuki Hypo Real Estatelle, jossa komissio hyväksyi Hypo Real Estaten kansainvälisten liiketoimien merkittävän osan erottautumisen toimenpiteenä, jolla rajoitetaan pankin taloudellisen toiminnan jatkajan PBB:n mahdollisuuksia vääristää kilpailua.
   
      (91)  Pankki on vahvistanut, ettei se ole tietoinen muuntyyppisten lainasopimusten lausekkeista, joiden perusteella pankki voisi nostaa korkoastetta, jos asiakas ei säilytä pankkisuhdettaan vähimmäistasolla. Jos pankin sopimuksista löytyy tällaisia lausekkeita, pankki pidättyy panemasta niitä täytäntöön joulukuuhun 2014 asti.
   
      LIITE
      SITOUMUKSET JA PANKKITOIMINNAN OIKEUDELLISEEN KEHYKSEEN TEHTÄVÄT KESKEISET MUUTOKSET
      1.   ISLANNIN VIRANOMAISTEN SITOUMUKSET
      Islannin viranomaiset ovat tehneet jäljempänä esitetyt kaksi sitoumusta.
      
         Leimaveroon tehtävä muutos valtiontuen estämiseksi ja siirtokustannusten vähentämiseksi
      
      Valtiovarainministeriö nimittää työryhmän, jonka tehtävänä on tarkastella uudelleen leimaverosta annettua lakia nro 36/1978. Työryhmä toimittaa raportin ja lakiluonnoksen valtiovarainministerille lokakuuhun 2012 mennessä. Työryhmän tehtävänä on etenkin tarkastella yksityisten liikkeeseen laskemien joukkovelkakirjojen leimaveron poistamista, kun kyse on niiden siirrosta velkojien kesken (eli kun yksityiset siirtävät lainansa yhdestä luottolaitoksesta toiseen). Ryhmä tarkastelee lisäksi, miten leimaveroa koskevaa säännöstä voidaan muuttaa siten, että yksinkertaistetaan menettelyjä ja edistetään kilpailua.
      
         Toimenpiteet siirron helpottamiseksi ja siirtokustannusten vähentämiseksi
      
      Islannin parlamentin 21 päivänä maaliskuuta 2012 antaman päätöslauselman mukaisesti hallitus nimittää komitean, jonka tehtävänä on tarkastella kuluttajansuojaa rahoitusmarkkinoilla ja esittää ehdotuksia siitä, miten yksityisten ja kotitalouksien asemaa voidaan lujittaa luottalaitoksiin nähden. Komitean nimitykseen sisältyy erityinen toimivalta tarkastella siirron helpottamista ja siirtokustannusten vähentämistä ja tehdä asiassa läheistä yhteistyötä Islannin kilpailuviranomaisten (ICA) kanssa. Komitea esittää raporttinsa viimeistään 15 päivänä tammikuuta 2013.
      Islannin viranomaiset ovat lisäksi hyväksyneet Arion Bankin seuraavat sitoumukset:
      
         Ostojen rajoittaminen
      
      Arion Bank pidättyy ostamasta rahoituslaitoksia 1 päivään joulukuuta 2014 asti. Tästä sitoumuksesta huolimatta Arion Bank voi valvontaviranomaisen hyväksynnän saatuaan ostaa tällaisia yrityksiä, etenkin jos se on välttämätöntä rahoitusjärjestelmän vakauden turvaamiseksi.
      
         (…)
      
      Arion Bank sitoutuu […].
      
         Luopuminen rakenneuudistuksen alaisten yritysten osakkeista
      
      Arion Bank sitoutuu myymään mahdollisimman pian omistusosuudet toimintayhtiöissä, jotka se on ottanut haltuun rakenneuudistuksen vuoksi, ks. rahoituslaitoksista annetun lain nro 161/2002 22 §. Lisäksi pankki sitoutuu noudattamaan edellä mainitussa säännöksessä vahvistettuja menettelyjä ja määräaikoja, sellaisina kuin FME on niitä tulkinnut. Lopuksi pankki pitää yllä verkkosivuillaan (tai asianomaisen tytäryrityksen verkkosivuilla) ajantasaista tietoa tällaisista myynnissä olevista omistusosuuksista.
      
         Toimenpiteet, joista on etua uusille ja pienille kilpailijoille
      
      Arion Bank sitoutuu toteuttamaan seuraavat toimenpiteet uusien ja pienten kilpailijoiden eduksi 1 päivään joulukuuta 2014 saakka:
      
                  a)
               
               
                  Arion Bank ei pane täytäntöön yksityishenkilöiden asuntolainasopimusten korkokantoja koskevia sopimuslausekkeita eikä ota käyttöön tällaisia uusia lausekkeita, joissa korkokantojen erityisehdoksi asetetaan pankkiasiakkuuden säilyminen vähimmäistasolla.
               
            
                  b)
               
               
                  Arion Bank antaa pankin verkkosivuilla helposti saatavilla olevaa tietoa pankkipalvelujen siirtämisestä toiseen rahoituslaitokseen. Lisäksi rahoituslaitosten vaihtoon tarvittavat asiakirjat ovat helposti saatavilla verkkosivuilta. Samat tiedot ja rahoituslaitoksen vaihtoa koskevat lomakkeet ovat saatavilla pankin sivukonttoreissa.
               
            
                  c)
               
               
                  Arion Bank panee nopeasti täytäntöön kaikki pankkipalvelujen siirtoa koskevat pyynnöt.
               
            
                  d)
               
               
                  Arion Bank ei vetoa valtion osallistumiseen hankkiakseen kilpailuetua markkinoinnissa.
               
            
                  e)
               
               
                  Jos kilpailevia palvelutarjouksia ei ole saatavilla, Arion Bank on halukas tarjoamaan seuraavat palvelut hintaan, joka vastaa kustannuksia ja kohtuullista marginaalia pankin kulloinkin tekemän päätöksen mukaisesti:
                  
                              i)
                           
                           
                              Islannin kruunun määräisten maksujen käsittelypalvelut.
                           
                        
                              ii)
                           
                           
                              ulkomaan valuutan määräisten maksujen käsittelypalvelut.
                           
                        
            2.   KRIISIN JÄLKEEN HYVÄKSYTYT KESKEISET MUKAUTUKSET JA MUUTOKSET ISLANNIN RAHOITUSMARKKINOIDEN SÄÄNTELY- JA VALVONTAKEHYKSEEN
      Islannin viranomaiset ovat toimittaneet seuraavan yleiskatsauksen vuoden 2008 syksyllä voimassa olleeseen lainsäädäntöön tehdyistä muutoksista:
      
                  —
               
               
                  FME:n valtuuksia ryhtyä toimiin (ottaa itselleen yhtiökokouksen valtuudet ja myydä omaisuutta, ks. poikkeuslainsäädäntö) on lisätty; FME:lle on annettu laajennetut valvontavaltuudet; FME voi arvioida yksittäisten valvottujen osapuolten toimia tai käyttäytymistä annettujen lisäsäännösten nojalla. Niihin sisältyvät päätöksentekovaltuudet, kuten valtuudet päättää toimipaikan sulkemisesta tai tiettyjen toimintojen lopettamisesta ilman toimintalupien tosiasiallista kumoamista, ja valtuudet määritellä yksityiskohtaisemmin käsitteet, joiden tulkinnan FME ja valvotut yksiköt tai valituselimet ovat riitauttaneet.
               
            
                  —
               
               
                  Yksittäisiä suuria riskikeskittymiä koskevia sääntöjä on selkeytetty ja tarkennettu; riskinhallinnan tehtäviä ja vastuita on lisätty ja FME:lle on annettu valtuudet antaa riskinhallinnalle merkittävämpi asema rahoitusyrityksen organisaatiossa; stressitestien soveltamista koskevia säännöksiä on tiukennettu.
               
            
                  —
               
               
                  Suurten luotonottajien erityisrekisteriä koskevat säännökset on vahvistettu lainsäädännössä, jotta saadaan parempi yleiskuva kahta tai useampaa yritystä koskevista suurista, yksittäisistä riskikeskittymistä. Rekisteri on tärkeä väline riskien kytkemiseksi toisiinsa ja niiden systeemisen vaikutuksen arvioimiseksi, jos luotonottajien toiminnoissa ilmenee vaikeuksia. Yksiköiden, jotka eivät ole FME:n valvonnassa mutta jotka on merkitty rahoitusyritysten rekisteriin, on annettava FME:lle tietoa kaikista velvoitteistaan. FME voi kieltää palvelujen tarjoamisen tällaisille osapuolille, jos ne kieltäytyvät toimittamasta pyydettyjä tietoja.
               
            
                  —
               
               
                  Moitteettomia liiketoimintakäytäntöjä koskevia säännöksiä on lujitettu, ja rahoitusyritysten kanssa tehtäviä liiketoimia tarkastelevan valituskomitean asema on vahvistettu lainsäädännössä; rahoitusyritysten kaikista suurista omistajista on annettava yksityiskohtaista tietoa.
               
            
                  —
               
               
                  Määräaikoja, joiden kuluessa rahoitusyritykset voivat luopua siirretyistä varoista, on lyhennetty.
               
            
                  —
               
               
                  Rahoitusyritysten omien osakkeiden omistusta koskevia säännöksiä on tiukennettu, ja ne on määritelty yksityiskohtaisemmin. Tytäryritysten omistusta pidetään nyt omina osakkeina samoin kuin omia osakkeita koskevia taseen ulkopuolisia sopimuksia.
               
            
                  —
               
               
                  Rahoitusyrityksiä on kielletty myöntämästä luottoa omiin osakkeisiin perustuvaa vakuutta tai pääomatakuutodistusta vastaan.
               
            
                  —
               
               
                  FME laatii säännöt, joiden mukaan lainat, joiden vakuutena on kiinnitys muiden rahoitusyritysten osakkeisiin, lasketaan riski- ja pääomapohjassa.
               
            
                  —
               
               
                  Sisäisen tarkastusosaston vastuuta ja tehtäviä on lisätty. Asianomaisen rahoitusyrityksen koon ja toimintojen moninaisuuden välistä tasapainoa ja sen sisäisen tarkastusosaston tehtäviä säännellään yksityiskohtaisilla säännöillä.
               
            
                  —
               
               
                  Tilintarkastusyritys voi suorittaa saman rahoitusyrityksen tilintarkastuksen enintään viiden vuoden ajan; rahoitusyrityksen mahdollisuuksia hylätä ”vaikea” tilintarkastaja on rajoitettu.
               
            
                  —
               
               
                  Kaikkia oman pääoman laskentaa ja useita muita teknisiä näkökohtia koskevia säännöksiä on tarkistettu.
               
            
                  —
               
               
                  Määräosuuksien omistusta eli vähintään 10 prosentin äänioikeuden käyttämistä koskevia sääntöjä on tarkistettu. FME:lle annetaan valtuudet kääntää todistustaakka arvioitaessa osapuolia, jotka aikovat hankkia tai lisätä määräosuuksia, esimerkiksi kun se on epävarma siitä, ketkä ovat määräosuuden omistavan hallintayhtiön tosiasiallisia edunsaajia.
               
            
                  —
               
               
                  Johtajien kelpoisuudelle on asetettu lisävaatimuksia, heidän vastuutaan valvonnasta ja toiminnoista on lisätty eivätkä hallintoneuvoston puheenjohtajat saa osallistua liikkeenjohtoon; FME:lle on annettu suurempi toimivalta valvoa johtokuntia; ylemmälle johdolle maksettavista palkkioista on annettava henkilökohtaista tietoa.
               
            
                  —
               
               
                  Rahoitusyritysten luottotoimille on vahvistettu säännöt, jos yrityksen johtajilla, toimitusjohtajilla, keskeisillä työntekijöillä tai omistajilla on määräosuus kyseisestä rahoituslaitoksesta. Samankaltaisia sääntöjä sovelletaan osapuoliin, jotka ovat tiiviissä sidossuhteessa edellä mainittuihin henkilöihin. FME on hyväksynyt säännöt tällaisten toimien tyydyttävän vakuuden määrittämiseksi.
               
            
                  —
               
               
                  Johdon ja työntekijöiden kannustinjärjestelmiä ja bonuksia sekä purkamissopimuksia koskevat säännöt on vahvistettu.
               
            
                  —
               
               
                  Rahoitusyritysten uudelleenorganisointia ja selvitysmenettelyä koskevia säännöksiä on tiukennettu.
               
            
                  —
               
               
                  Säästöpankkien erityissääntöjä on tarkistettu kokonaisuudessaan. Säästöpankkien takuupääoman omistajien asemaa ja oikeuksia on selkeytetty, osingoille on asetettu rajoituksia, takuupääomaa koskeville toimille on asetettu selkeät säännöt, takuupääoman arvonalennusta koskevat säännöt on vahvistettu ja säästöpankkien valtuuksia tehdä muodollista yhteistyötä on selkeytetty. Säästöpankkeja on kielletty muuttamasta oikeudellista muotoaan.
               
            Islannin viranomaisten mukaan Islannin säännöt menevät joiltakin osin yleiseurooppalaisia sääntöjä pidemmälle. Merkittävimmät erot EU:n hyväksymiin, ETA-sopimukseen sisällytettyihin sääntöihin ovat seuraavat:
      
                  —
               
               
                  FME:llä on valtuudet rajoittaa rahoituslaitosten yksittäisten toimipisteiden toimintoja, jos se katsoo sen olevan perusteltua. Lisäksi sillä on valtuudet asettaa erityisiä vaatimuksia rahoituslaitosten yksittäisten toimipisteiden toimintojen jatkamiselle. FME voi myös rajoittaa väliaikaisesti toimintoja, joita rahoitusyritys saa harjoittaa, joko kokonaan tai osittain, riippumatta siitä, ovatko ne luvanvaraisia, jos valvontaviranomainen katsoo sen olevan perusteltua. Tämä johtuu luonnollisesti etenkin konttoreiden toiminnoista ja niiden käyttöönottamista talletustileistä muissa Euroopan maissa vuoteen 2008 asti (Icesave, Edge ja Save-and-Save).
               
            
                  —
               
               
                  Islannin lainsäädännössä vahvistetut sisäistä tarkastusta koskevat säännökset ovat huomattavasti yksityiskohtaisempia kuin EU:n direktiivien säännökset.
               
            
                  —
               
               
                  Stressitestien suorittamista koskevat säännökset ovat huomattavasti yksityiskohtaisempia kuin EU:n direktiivien säännökset.
               
            
                  —
               
               
                  Rahoitusyritysten on pidettävä erityistä rekisteriä (luottorekisteriä) kaikista osapuolista, joille ne myöntävät luottoa, ja toimitettava FME:lle päivitetty luettelo jokaisen kuukauden lopussa. Lisäksi vastaavanlainen luettelo on toimitettava rahoituslaitoksiin tiiviisti sidossuhteessa olevista osapuolista, niiden johtokunnista ja johtajista sekä keskenään sidossuhteessa olevista asiakkaista, siltä osin kuin näitä osapuolia ei ole esitetty edellä mainitussa luettelossa. Luettelon avulla on helpompi seurata rahoitusyritysten, niiden johtajien ja johdon välisiä sidoksia.
               
            
                  —
               
               
                  Jos FME katsoo, että luottorekisteriin merkitylle yksittäiselle osapuolelle, joka ei ole virallisen rahoitusvalvonnan alainen, myönnetyllä luotolla voi olla systeeminen vaikutus, se voi vaatia asianomaiselta osapuolelta tietoja tämän velvoitteista.
               
            
                  —
               
               
                  Jos luottorekisteriin merkitty osapuoli, johon ei sovelleta virallista valvontaa, kieltäytyy antamasta tietoa FME:lle, valvontaviranomainen voi määrätä, että valvottujen laitosten on pidätyttävä tarjoamasta kyseiselle osapuolelle lisäpalveluja. Tämä koskee myös tilanteita, joissa asianomaisen osapuolen antamat tiedot eivät ole riittäviä. Luottorekisteriä koskevat säännökset ja valvojille myönnetyt laajat valtuudet, jotka koskevat osapuolia, joihin ei sovelleta virallista valvontaa, eivät sisälly EU:n/ETA:n sääntöihin.
               
            
                  —
               
               
                  Lähipiirin lainaustoimintaa ja vakuuksia koskevat säännökset ovat merkittävästi yksityiskohtaisempia ja rajoittavampia kuin EU:n/ETA:n säännöt.
               
            
                  —
               
               
                  FME:n on evättävä määräosuuden omistajalta oikeus käyttää äänioikeutta, jos on epävarmaa, kuka on tosiasiallinen edunsaaja.
               
            
                  —
               
               
                  Enimmäisaika, jonka ulkoiset tarkastajat voivat työskennellä samalle rahoitusyritykselle, on lyhyempi kuin EU:n/ETA:n säännöissä.
               
            
                  —
               
               
                  Rahoitusyritysten johtajien pätevyyttä koskevat säännökset ovat merkittävästi yksityiskohtaisempia kuin EU:n direktiiveissä.
               
            
                  —
               
               
                  Bonusjärjestelmiä ja purkamissopimuksia koskevia järjestelyjä varten on vahvistettu säännöt.
               
            
                  —
               
               
                  EU:n direktiiveissä on vahvistettu hiljattain palkkiokäytäntöjä koskevat muodolliset säännöt, mutta EU:ssa ei ole vielä hyväksytty purkamissopimuksia koskevia sääntöjä.
               
            Talousasian ministeri esitti 23 päivänä maaliskuuta 2012 raportin Islannin rahoitusjärjestelmän tulevasta rakenteesta. Ministeri on myös nimennyt asiantuntijaryhmän valmistelemaan lainsäädäntökehystä, jota sovelletaan kaikkiin rahoitustoimintoihin Islannissa.